text:
自細鍾意做小手工,依家租咗田,屋企就係育苗後勤基地,有時見到身邊有啲被丟掉但可作DIY嘅物資,我會收為己用,成個垃圾佬咁……
以下係幾樣網上見到嘅實用務農DIY,俾有興趣嘅農友參考,全部唔難整:
1) 循環再用育苗盤
去過朋友租田嘅地方參觀過,有啲會提供幼苗俾農友落田種植,用幼苗比由種子種起係省時方便得多,好多幼苗就種喺黑色軟身一格格嘅膠盤度.因為屋企係育苗後勤基地,無論買種子或食完生果留落種子用嚟發苗,都用上育苗盤,但現成嘅盤太大,有時又唔需要發咁多,咁用個雞蛋盒就啱喇,佢有唔到尺碼,有六格,八格,十格,十二格……個膠蓋仲可以剪咗落嚟放喺底做承水托盤,因為有時淋多咗水都有佢嚟收集番.
雞蛋盒=循環再用育苗盤
2) 植物標籤
參觀過一啲有機農社,租田內會見到有一啲植物標籤插喺植物旁,方便分辨唔同嘅植物位置,特别係當落咗種子或仲係幼苗時,因為咁細有時都幾難分辨,另外可寫上種植日期或種植者做記錄.有農友就買現成嘅標籖,或用膠匙,雪條棍……但睇完有個論壇用包裝用嘅尼龍帶做植物標籤後,又做咗一批.
尼龍帶=植物標籤
3) 慳位直立種植
蔥係一種基本烹調配料,唔用得多但又不可缺少,有時去街市買咗魚,買菜時又唔記得叫搭蔥,又或者去釣完魚帶咗魚穫返屋企整先發覺無蔥……而且蔥又唔多保存得,放喺雪櫃只可保持兩三日,仲會軟哂,唔多合用……
其實種蔥好易種,只要整餸時切完蔥留低個有根蔥頭,插入泥度就會重新生番蔥出嚟,之前都有咁做,插喺啲盆栽旁,直至網上介紹哩種直立種植法,慳位又企理.哩種方法我諗應該可以種士多啤梨添……
膠樽=慳位直立種植
4)植物托盤
屋企做咗務農後勤基地後,多咗一盆盆嘅植物放喺窗台,包括的雞蛋盒育苗盤,有啲無底盤嚟承載多餘嘅水,有時一盆盆搬來搬去,有個大面積嘅托盤放哂啲植物上去就方便得多.最近見公司有啲到會三文治托盤,食完三文治後收咗個連透明蓋嘅托盤嚟用,夠輕身同承托力.底盤就用嚟做植物托盤,個透明蓋有啲高度,可以放泥做種植盆,或者剪啲窿放落田做小型溫室,用嚟蓋住啲幼苗防止害蟲入侵又得.
三文治盤=植物托盤
5)施肥樽
自從租田之後,施肥就不可少,特别係追肥,我就會用雞屎肥.因為佢係處理過一粒拉嘅狀態,但仍有少許氣味,放係屋企或者放係袋帶落田都唔係太好.而且每次要成包帶落田,又通常落唔哂,施放時由袋倒到有時又唔算十分方便.所以我用一個用完嘅有蓋膠樽(原本係放coffee mate,其實任向水樽都得)放啲雞屎肥,唔用時蓋上就無氣味,施放又唔駛用鏟或其他工具,唔要開蓋,好似餐廳倒糖咁就得,幹手淨腳.
有蓋膠樽=施肥樽
6)環保花盆
因為係屋企發苗,當苗長大需要多啲空間時,雞蛋盆育苗室就完成佢嘅任務,啲苗落田定植前可能要換盆至少一次,其實可以一早用個大盆就唔駛換,但咁就要多好多泥同空間.市面有多式唔同大細嘅盆,但既然身邊已有可用物料就無仿一用,包括所有超級市場用以包裝生果啲各種膠盒.點解揀哩類盒?有以下原因:
①有一定高度,落泥有足夠深度俾根生長下去
②底部通常已開咗一啲窿,咁就唔駛自己做嚟作為疏水之用
③盒蓋可剪落嚟放盒底收集多餘水份
④用料通常係薄身膠片,夠輕身但仍有足夠承托力
⑤通常係透明膠盒,咁就方便睇到啲根嘅生長狀況
生果膠盒=環保花盆
7)自動淋水系統
今個月因為同老婆出埠旅行一星期,咁就要諗屋企啲植物點淋水喇,包括大型嘅無花果苗以至小型嘅火龍果苗,各類植物有各自水份嘅需要,無花果葉多又大根又深,需要水多啲,而火龍果苗就似仙人掌只有針葉,肉莖又可儲水,所以只需好少水.咁就喺網上搵吓料,原來有唔少設計
,最終經過實驗後採用咗哩個簡單便宜嘅設計
,材料都係一個膠樽,但做咗以下三項改動:
①原設計係切咗個樽底,方便加水,但我無咁做,因為如果不小心個樽跌低都唔會流到週圍都係,而且出水量比有開底少
②原設計用一條棉布條做吸水芯,出水量太大,我就用一組多條幼嘅綿線(文具店有賣,用作包裝用),咁就可一樽多芯去供應水份俾多盆植物,而且可因應個别植物俾一條或多條綿線供水.測試結果如下(每日總流量)
3條綿線→210cc(每10秒1滴)
2條綿線→140cc(每20秒1滴)
1條綿線→45cc(每50秒1滴)
③原設計係放個樽喺泥面或泥中,但個盆要夠大放個樽,但我就將個樽吊起放喺植物附近,例如掛喺個窗架上,用唔同長度嘅綿線垂下供水俾週圍嘅植物,咁就可利用埋地心吸力添.
膠樽+綿線=自動淋水系統
8)自制小型溫室
早前因為玩無花果插枝
,而高濕度你成功要訣,所以要整個小型簡單嘅溫室就啱用,見網上有人用個大嘅蒸餾水樽
鋸咗頂部而成,但要搵個啱大細嘅都唔容易,咁我就諗到用幾張釘裝小冊子用嚟做書面嘅A4膠片正好合用,只要用膠紙貼成一個開口嘅盒仔就係喇.
A4膠片+膠紙=小型溫室
9)輕巧獨立育苗盒
上面用雞蛋膠盒制作嘅循環再用育苗盤可應付一般發苗之用,但因苗室相比較浅,放泥唔多,所以當有啲植物要培苗到夠大適合定植時,棵苗比較長同闊,泥淺定唔住棵苗而傾斜,影響苗嘅健康發展.而且苗室相連,間距已定,大棵嘅苗會互相重曡或空間發展.又有時要抽起個别苗株定植或送俾人,都要先轉小盆,麻煩了一點.之前喺網上接收過農友嘅分享,有啲連小盆都無,但有人用廁紙筒改裝成輕便一次性嘅苗盤,廢物利用,值得推廣,但略嫌唔美觀,濕水後易爛.早前因天氣仲涷要幫農主喺屋企發一批冬瓜苗分享俾各農友,所以諗到用盒裝飲品個紙盒嚟做育苗盒,我用咗一批125豪升嘅紙盒維他奶,盒高9cm,剪成兩半就成兩個各深4.5cm嘅獨立,輕巧育苗盒,唔夠大唔分半成個用又得,方便快捷,可隨意增减苗室間距,又可因應育苗埸地形狀,大小排列啲苗盒,盡用空間.而且紙盒内層有錫紙,外層有臘面防水,可以安心育苗其間唔會爛,要個别送苗俾人就咁成盒拎就得.
紙包飲品盒=輕巧獨立育苗盒


c: text/html

text:
獨立電視個screen都好似大的.
仲有獨立义電插座, 真係方便呀!
一個小時25分飛行時間, serve呢個麵包作為light lunch
到咗之後, 朋友接我們先去他們公司, 咁我地就放低預先準備嘅手信.
晚上, 朋友帶我們到明水三井食日本料理, 訂咗2館, 朋友話比較清淨, 我第一次嚟, 唔知呀, 覺得裝修非常雅致.
朋友點菜, 點咗好多野食呀! 我地七個人, 全部食品, 都係每人一份
鮑魚刺身
龍蝦刺身
魚生刺身, 隻蝦頭攞咗去炸, 炸完好鬆脆, 好味呀!
紅燒紅喉, 呢款魚香港好似未食過, 的肉好滑, 真好味!
燒蟹腳, (我後來去1館那邊看那些大魚缸, 嗰的長腳蟹全部都好大隻, 隻隻生猛)
巨型扇貝, 真係好大隻
睇吓盛著個扇貝嘅盛器就知嘞,
生牛肉
呢個好好味嘅壽司, 放到最後先食, 但係我原全唔記得係咩魚呀!
叫嗰位侍應小姐送咗的炸藕片同牛蒡片, 要嚟送酒. 我地七個人, 飲咗兩支whisky呀! 唔知點解, 我飲咗的whisky個喉嚨好似舒服的, 無咁咳喎. 咁繼續飲多幾啖啦.
呢個係咩...
係湯嚟架, 飲落去有的白色東西, 原先以為係豆腐, 原來係魚"wok", 即係魚公的精子(白色), 母的是魚子(橙色)
台灣蓮霧加巨鋒提子
甜品芝麻雪糕加紅豆湯
嘩嘩嘩! 食到捧著個肚. 跟著走去參觀1館嘅海鮮, 但係唔記得影相呀!
食完飯, 我地就返酒店check in 啦. 本來都唔係諗著住呢間酒店, 但係訂唔到房呀, 訂到呢間都算好好彩呀! 明天係大除夕, 呢道的房全滿仲要加錢添呀!
朋友問我地去唔去飲野, 都好夜, 明天又有飯局, 都係早的瞓啦. check In 之後就馬上上房
睇吓個電梯幾大, 仲有張長椅可以坐
入房之前係停車位, 我地而家先知係汽車酒店, Theme Hotel, 每間房有唔同特色. 我地叫旅行社幫我訂package. 原來呢間酒2至5樓係Theme Hotel 叫台北戀館, 6樓以上係商務酒店, 和璞飯店. 全部房間都滿. 訂到都算好彩, 因為我地指定要住內湖區, 方便朋友接送.
我同型爸都未住過呢類型酒店, 試吓啦!
房間都唔算細, 好過以前在台北住嘅橘子飯店, 呢道大好多. 牆身都係鏡, 再加上珠簾
床尾有呢個acrylic 檯同cushion
全個洗手間都鋪滿馬賽石, 真係睇到眼都花, 不過設備齊全, 按摩浴缸, shower
全部都係玻璃設計, 真係只適合夫婦或情侶
Toiletry 就好齊全...
梳洗完都差唔多十一點幾, 好彩無應承去飲野, 都係快的瞓. 我同型爸都仲係有的咳呀!

robotstxt: allowed

filter: keep


text:
先講D數據.
首先,要多謝高登先,係感情台其中一個post我發現一個殘酷嘅事實.
雖然呢幾年傳媒成日報導香港女多男少,搞到又乜盛女物剩女,好似成為一個社會問題咁.但事實上,整體上女性比較多嘅原因,第一係因為有幾十萬外傭,第二男性通常比女性早死,令到六七十歲以上女性人口大幅度拋離男性,將所有數字加埋就會得出香港女性人口比男性多呢個現象.
而家香港實際情況,係適婚年齡層(25-45),一向都係男多女少,比例約維持係110:100,而且情況會持續落去,因為係25歲以下年齡層,一樣係男多女少.
當然各人愛惡不同,我不能夠完全排除有人喜歡非本地籍人士,或者十幾歲就鍾意六七十歲以上嘅單身女性,不過與一般傳媒報導香港女多男少嘅情況,又話好多男人上大陸結婚,令情況惡化,實際上係有一D微妙嘅差異.
唔好再相信香港女多男少..所以男仔一定搵到女呢個理論
咁教會情況係點呢,眾所週知,香港教會男女比例懸殊,正常就起碼都七三,一個單身活動極端起上黎可以去到九一.但一直無乜實際數據顯示,我暫時只有搵到呢份資料,香港香港教會適婚年齡男女比例,大致上是一比三,即係100:300.
即係話,教會適婚年齡層個男女比例,大約差市面上兩倍.教會每一百對新人結婚,背後就產生二百個教會剩女.真愛固然值得等待,但家下個真愛唔夠分點算呢?
以下有個四個答案可供選擇:
1.恢復舊約族長時代一夫多妻制.
2.禁食祈禱,期望短時間內香港有大量未婚男性信主.
3.打破一軛論,接受與不信嘅人一齊
4.我唔知,我唔聽,我唔理.
駛唔駛要個五十五十,定打電話問朋友呢?
而呢個已經係2009年嘅數據,咁教會除左叫班姊妹同耶穌拍拖外,呢五年間做過D乜呢?人生究竟仲有幾多個五年呢?


text:
2013年1月28日
樂園事物仔細尋 - 印刷於樂園指南的名牌
樂園事物仔細尋 呢個系列又再同大家見面啦!今次呢個發現仲要唔洗入樂園玩都可以搵到!各位不時都會入樂園玩嘅 奇妙處處通 會員,相信都已經對園內各種設施嘅位置,佈局瞭如指掌;或者都已經唔再需要再拎樂園指南,又或者只係用作收藏,但其實每款指南都有啲得意野架!
講起得意野,有朋友同我講過,每款樂園指南嘅封面都會有一個 隱形米奇,有啲仲幾難搵添!不過,我今次唔係想講 隱形米奇,今次我將焦點放咗響印刷於樂園指南內嘅演藝人員名牌.
樂園指南內印有名牌,係想提醒返賓客,假如響有任何需要,疑問,都可以搵演藝人員幫手.點解我會突然講起呢個名牌呢?係同最新一期樂園指南有關!因為我見到一個從未見過嘅名字...
響呢本樂園指南裡面,名牌上所顯示嘅名字,Arthur,係一個我響咁多款指南內都未見過嘅;於是我就諗,究竟呢個名字有咩玄機呢?有咩原因去促使園方將呢個名放響樂園指南入面?
諗諗下,我又覺得好似響邊到聽過呢個名... 丫!我醒起啦!係2013-2014年度親善大使,Arthur!相信園方係特別響2013年第一本樂園指南用咗親善大使嘅名字去代表全體演藝人員,好有意義!
發現呢個咁特別嘅安排後,我又睇返以前嘅樂園指南;原來園方不時都會用啲有特別含意嘅名!例如,響2008年,2009年 黑色世界 活動期間所派發嘅樂園指南,就用咗 南瓜王Jack 嘅名字!
當 反斗奇兵大本營 開幕,當時嘅樂園指南就用咗 Woody!( 仲係五週年版本嘅名牌添!)
假如你有儲開樂園指南的話,不妨睇睇近呢幾年嘅各款樂園指南,留意一下指南內嘅名牌;你應該會發現,出現得最多嘅,係一個A字頭嘅名字;我第一時間就只係諗到一個原因,哈!有時候,睇真啲各款樂園印刷品,可能都會有啲得意嘅小發現架!你都一齊發掘一下丫!
訂閱: 張貼留言 (Atom)


text:
Tuesday, July 26, 2016
7月札記
自從返左新office後,
無得寫blog之餘連internet都上唔到, 日日要扮做野都幾難過,不過就好productive, 好快就做哂d野, 雖然我老公話咁你打工就應該係咁,但我都想有時做下自己野嘛.
Anyway, 7 月咁快又過得7788, 呢邊既summer基本上係得7,8 月,所以個個summer都會將d activity排得好密,無計啦,天氣一凍就唔可以出室外玩,
唯有趁呢排天氣暖就chur盡去. summer第一次去沙灘+bbq, 其實都幾辛苦,因為又要帶好多食物,同埋燒野個度唔係沙灘入面, 所以基本上好難玩到沙同水, 下次都係齋去沙灘玩算.
有個wkend無咁忙, 就同佢地去屋企附近個park玩, 雖然唔平,但佢兩姐妹一齊坐住玩,都好開心呀!
老公cousin係LA飛過黎,因為佢個女想過ny讀書,
想過來睇學校. 我係度諗,如果將來我個女話要去第二度讀書,我應該跟住佢呀, 定係放手比佢自己去呢? 我之後又諗,想當初我自己一個飛去老遠留學, 我又會夠膽而我父母又無所謂既? 或者佢地放心我唔會亂黎卦. umm.. 咁多年後,真係到時先算啦,哈哈.
99 話我知佢要同樓下去旅行,即係叫我自己湊番d女, 我岩岩轉工,又要遲到早退成個week, 佢都係諗自己架啦. 佢開頭話叫62 湊hannah返學放學,我怕,所以唯有自己頂硬上,
返到屋企仲要煮飯洗碗,一個星期幾難捱, 不過係屋企食飯就開心d, 唔駛對住d唔想見既人. 係99 飛左後,意外就發生, 一朝早兩個女係度玩門,emma匿係closet門後, hannah就關門,點知emma隻腳指甲比度門整反左, 心痛c我呀! 不過佢係喊左幾聲就無野,照玩,我都唔知話佢强定貪玩! 咁好彩62 同佢睇醫生,醫生都無咩野,但我就無左3魂7泊,好驚好驚!
上個weekend去左朋友仔生日會,天氣好熱,
熱到我都無咩心機,好彩個度岩岩噴水淋花,d小朋友就有d野玩, 哈哈,額外娛樂都幾開心呀! 我兩個女有野玩就開心架啦,熱唔熱對佢地黎講係無咩所謂!
Subscribe to: Posts (Atom)


text:
第3次上大東,今次係最唔凍既一次,溫度18-20度,但大霧得好緊要,slient hill一樣,完全不一樣的景色及感覺
到左食過午餐,係附近行一陣就去左天池,都係大霧一片但可以天氣唔係太凍既關係,比上次多左人露營,應該有成8-10個營,嗯
去到天池仲見到好多和味龍,仲有d好大條下,睇左陣因為就天黑所以就走人了,岩岩見到日落又見到雲海,真係唔多似係香港,哈
但16號屋呢,實在太細太細,我地今次係最多人但就得間最細既屋,全屋得4張床加2張帆布床,仲要果4張床得1張番得2個人,另兩張就只可訓一個另一張就放滿晒野,訓都訓唔到,攪到有人要訓地下,好彩天氣唔算太凍o者,如果唔係就大獲了
而且依間屋既床連墊都冇,齋訓木版硬到死,去依間屋真係要帶地蓆
打過邊爐後就出左去睇星星,因為天氣冇咁凍既關係,我地今次出左去可以停留耐d,但因多雲,冇對上一次咁多星,但流星都見到幾粒,最後因太倦既關係,冇玩到任何東西就訓覺lu
第2朝我地搬左張台出去煮早餐同午餐,加埋玩左陣大富翁,感覺不錯
不過今次居然有人以為我地係士多,係咁問有冇野食同水賣,真係比佢吹脹,次次都係有人問間屋點租,比人當士多都真係第1次
食過午餐後3點幾開始行,由南山走去梅窩,但今次冇經黃龍坑,感覺好似短左d,途經既草已經變晒黃色,加上今次帶大機,影出既相尚算滿意


text:
文根英 13歲入行,真係可以話係由細睇到佢大,新劇《村莊: Achiara的秘密》挑戰自己,仲剪咗把長髮,乜唔係因為失戀咩?
電視精
童顏文根英 挑戰查案
韓國人好鍾意將受歡迎嘅嘢前面加「國民」兩個字,例如國民 MC,國民男團,國民初戀等等.而家講起國民妹妹,大家都會諗起 IU,不過其實第一代嘅國民妹妹,係當年喺《藍色生死戀》做童年版宋慧喬嘅文根英.話咁快,文根英都已經 28歲,不過因為一副童顏,好似成日都係做學生妹,發揮有限.要打破框框,文根英今季接拍韓劇《村莊: Achiara的秘密》,飾演捲入殺人案嘅老師,試圖轉型!
接檔《龍八夷》受壓
平時韓劇最鍾意以上流社會或者娛樂圈做背景,今次《村莊: Achiara的秘密》就好唔同,故事發生於一個小村莊 Achiara,意思係一個小蓮花池,一向風平浪靜十分和平,文根英飾演嘅女主角係英文老師,偶然來到 Achiara任教,點知喺佢到達村莊第一日,就發現一具埋葬已久嘅屍體.村落頓時失去安寧,村民都將矛頭指向街外人文根英.喺村莊做警察嘅陸星材決定幫助文根英洗脫嫌疑,於是開始一齊尋找真相,不過深入調查後,發現平時表面平靜嘅村莊,原來有好多不為人知嘅秘密,掀起一場風波.《村莊: Achiara的秘密》緊接於《龍八夷》之後播出,《龍八夷》嘅平均收視超過 18%,成績咁好難免為新劇帶來壓力.播出第一,二集口碑唔錯,每一集嘅推理部分唔會太多太悶,反而着重人物描寫,不過講查案始終吸引唔到師奶,收視率一下子跌咗十幾點,之後真係要好好努力搶客!
與陸星材譜姊弟戀
女主角文根英上一套電視劇係兩年前嘅《火之女神》,當時佢仲同劇中男主角金汎擦出愛火花,公開承認拍拖,可惜上年已經分手,之後一直醫情傷無工作.今次係文根英相隔兩年再演電視劇,為咗突破自己,更加不惜將留咗五年嘅長髮剪短,形象轉變希望可以帶來新鮮感.佢話自己一向都好鍾意懸疑推理嘅戲種,所以睇完劇本已經決定要接拍.女主角嘅性格看似柔弱文靜,其實果斷勇敢,文根英完全演出神髓,選角非常恰當.一向配搭一線男星嘅文根英,今次嘅對手係細佢八年嘅陸星材.呢位來自男子組合 BTOB嘅新人,因為演出校園劇《學校 2015》而走紅,短短幾個月就坐上第一男主角嘅寶座,證明唔係得個樣.今次做一個有正義感嘅警察,平實嘅性格先至最難演,不過前輩文根英大讚佢係可造之材,唔知同呢個小弟弟會唔會擦出愛火花呢?
撰文:關錦雯
nextplus.nextmedia.com


text:
講返啲佳麗先,今年有成6位海外佳麗喎,拍得住90年代既人數,即係其實TVB一早預咗咁多入架啦,又講咩視乎本地佳麗質素先決定人數比例啫.本地佳麗剩返得9個,但都唔係全部精英入哂喎,之前新聞多多既MK嘉欣及闊面周秀娜等預咗唔會入,但連正正常常被睇高一線既叉腰蔡少芬,爽朗宣萱同索爆李雪瑩都唔入,如果唔係關合約問題事,就真係唔知關咩事喇! 反而「點解Miss係Miss」Lisa就入,實在太離奇喇!
好,講多無謂,不如睇下今年15位佳麗係點樣先啦
Gemma (海外佳麗)
外型師奶,但未致於冇得執既,佢係咪
就係26歲嗰位?
Giselle
面試亳不起眼,估唔到殺到入黎,
可以減下邪牌味會好啲
Gwen
Cool爆變親切,但都係好夾硬,
似會成傳媒針對對象嗰啲
Hyman (多倫多)
貌似大S,質素奇高,身型又高,
唔錯唔錯
Iris (加拿大)
即係黃嘉麗嗰啲咁囉
Janey (溫哥華)
佢呢啲款似選華姐多啲,仲要係代表
夏威夷嗰隻
Lena
正氣甄楚倩果然入,我對佢印象
幾好架喎,希望佢會有好成績啦
Lisa 劉雅儀
被指在2009年中華小姐環球大賽得
友誼小姐榮銜,果真係友誼小姐level,
Mayanne
港姐有不明文規定,有酒凹多數
冇運行,睇黎呢位佳麗要醒定啲
Nicole
由頭到尾都鍾意chok眼既佳麗,
好心自然啲啦
Rebecca 朱晨麗
一早鋪定好路選,微博都拎定個驗證,
個記招clip有記者嗌"呢個靚喎",但我
就對佢冇乜feel囉
Sandy
今趟塊面肥咗喎,記者話佢係「高眺楊采妮」喎,
希望真係係高,唔係只係高過楊采妮啦
Susan
淡淡定定tan版車婉婉,揀衫永冇失手
Whitney (倫敦)
驟眼睇有啲似郭羨妮,應該係有啲
外國血統
Wyling (多倫多)
我都係來自多倫多,但..... 我冇野想講囉


text:
蟹籽丸 / 黑椒牛丸 / 芝士丸 / 墨魚丸 / 魚腐 / 龍蝦丸 / 台灣腸 / 芝士腸 - 呢度只係一半份量咋 因為家姐知我鍾意食呢 d 丸 所以買多 d 最後佢話我眼闊肚窄 我都話細食咗好多架啦
手切牛肉 ?! - 呢度 $60 家姐話呢 d 牛肉係用手切嘅 $160 磅 其他佢咩都唔知 @.@ 不過真係好好食
牛柏葉 / 魷魚 - 好在工人打黎問我食唔食咋 完全唔記得呢兩樣嘢 人多先食到咋 我試過 1 個人食 食完頂住個胃 食唔到其他嘢呀
炸魚皮 - 家姐喺公司附近架 好脆好好味
唐生菜 / 油麥菜 - 我習慣係食肉又食菜咁 但家姐佢地就係最尾先食
指天椒 - 家姐同工人各一碗 我就要好小就得架喇 佢地係顛嘅
( 25-JAN-2013 FRI )
尋晚同里奧大人臨瞓前傾下計 點知傾咗個幾鐘 成 1 點先瞓 我就過咗時間瞓覺 好難先瞓得着 里奧大人就瞓到 因為佢成日話自己長期唔夠瞓喎 ~
今朝無咁凍喎 我都無着褸添呀 因為次次一上 van 仔就焗到暈 完全係同出面兩個世界 ~
早餐食火腿吞拿魚治烘底 真係諗唔到想食咩 ~
菇場忙呀 忙到 11 點幾就搞掂 可以 hea ~
食完 lunch box 就同 8 卦出去行 之前佢成日話減肥減肥 我就叫佢食完飯唔好瞓 一齊出去行仲好啦 幫完家姐去惠康睇嘢就去萬寧 無啦啦額外 9 折 所以買咗 2 支淋浴露同剃鬚啫喱就番菇場喇 ~
諗住 hea 過 點知忙到呢 放工都未搞掂呀 不過我唔會開 OT 嘅 ~
里奧大人上咗大陸 所以我今晚去家姐屋企打邊爐 家姐尋晚問我想食咩 我第一樣就話打邊爐 真係唔知點解超勁想打囉 ~
坐 van 仔好快咋 去到家姐屋企都係 6 點 10 分 一落車覺得好寒呀 入咗屋企都好 d 但都係凍 之後坐低無耐聽到家姐把聲 仲以為已經 6 點半添 原來佢同事車佢番屋企 順便睇下家姐間屋喎 因為佢未見過村屋 咁佢又佢地傾 我就同狗仔玩 影下相咁呢 ~
B 仔 - 二佬黎架 肥到豬一隻咁 @.@ 家姐同工人不約而同同我講 要比佢食飯先架 因為佢會同我地同枱坐 好乖咁坐喺妳隔離咁呢 如果佢唔食咗先 佢見我地食完 佢都唔會食嘢架 搞笑
麥包 - 三佬 個樣駛唔駛咁慘呀
7 點開飯 好餓呀我 可能真係超級勁想打啦 食呀食 食到 8 點幾 食完嘢就覺得好凍呀 ~
好在家姐有 2 隻肥狗 我用 "巨熊" 能形容佢地架 肥到呢 之後抱住麥包睇電視 成隻 "灘" 落我身度架 好鬼嗲 雖然好暖 不過手都痺 之後佢仲扯埋鼻寒 好鬼過癮 ~
成日 "lam" 條木 "lam" 咗 5 分鐘都仲 "lam" @.@ 不過佢由細到大都好鍾意 "lam" 嘢 @.@
我臨出門口前影架 見佢地瞓緊嘛 咪影下囉 點知佢地醒咗 B 仔望咗我一眼就再瞓過 lu
瞓得好淋
9 點半走喇 家姐車我番屋企 順便去埋媽咪屋企拎嘢 我番到屋企即開機洗衫 沖完涼無耐 里奧大人都番到屋企 lu 佢有佢做嘢 我有我熨衫 ~
睇完電視又睇下雜誌 望下鐘已經 12 點 45 分 好驚囉 唔想比自己咁夜瞓呀 唔健康嘛 ~


text:
( 13-nov-2012 tue )
天氣清清涼涼真係唔錯 人都開心 d 可能我實在唔鍾意夏天啦 ~
今朝食扒芝腿治 真係好味道 就咁芝腿治其實都好味 但麵包一定要好軟熟 如果唔係好似好乾咁呢 ~
菇場忙呀 咁都好 好快又 lunch 食完 lunch box 就出去行下 ~
放工去大成街街市買餸 依家知道邊檔平 咁就用小好多時間呢 ~
番到屋企先醃雞翼同浸菜 之後開機洗衫 里奧大人 9 點先放工 所以今晚自己食先 食完再熨衫同拖地 沖埋個涼就等里奧大人番屋企 lu ~
是日懶餐 - 柱候焗雞翼 + 金銀蛋菠菜 + 雜丸 + 泡菜炒飯 + 果皮紅豆沙
柱候焗雞翼 - 本來想用叉燒醬焗 不過未開 所以轉用柱候醬 里奧大人話好味 咁都好 因為仲剩番小小柱候醬 可以焗多次 如果佢唔鍾意食就唔知點整好 lu ~
金銀蛋菠菜 - 超勁想食金銀蛋 菠菜 $6 斤 2 隻皮蛋 + 1 隻鹹蛋都係 $6 其實想整埋上湯 不過都懶得整 ~
雜丸 - 超勁想打邊爐 同埋勁想食蔥蒜 所以買 d 丸黎食下喇 今次用錯豉油黎點 所以好鹹 之後沖涼先醒起 應該用甜豉油 無咁口喝 丫 太耐無喺屋企整打邊爐 所以唔記得哂 lu ~
泡菜炒飯 - 終於清哂樽泡菜喇 超勁開心 ~
果皮紅豆沙 - 乾燥天氣 煲 d 糖水飲真係好滋潤咁呢 ~


text:
姨仔本來想約我哋去愉景灣採蛋,
但原來早已經過晒預約時間,何況要抽簽至知有冇得去~
好彩朋友 Carson 通知,
原來馬灣都有採蛋節.
由於天氣預報會有幾陣狂風暴雨,
心諗都係取消架喇....
所以當日朝 Bryan 係咁催我起身都冇理佢,
到我終於起身準備同 Bryan 落街食早餐,
就順便用 whatsapp 通知大家是日約會取消,
點知呢個時候電話響起,
原來係 Carson 問我哋出發未,
佢話九龍果邊天氣尚可,
佢哋會如常出發,
我好想同佢對可愛孖寶玩,
就改變初衷,
即刻出發馬灣~
EGG HUNT 十點半開始,
我哋去到已經十一點半...
D 蛋都比人採得七七八八
不過昭儀好乖,
一見 Bryan 就主動比 D 沙灘耙呀 Bryan 去採蛋
表姐嚟埋當然大家一齊玩
Carson 同佢very cute o既囡囡
冇錯,Carson 都係影相發燒友 XD
乙音自淋,嚇親家姐
除咗昭儀姐妹之外,我o地遲去呢班都採唔到蛋,
不過唔怕,有外籍工作人員當住細路面前重新埋蛋
結果當然造就成班細路鬥快搶.... 場面爆笑
收穫甚豐
happy 呀~
節目完咗後,Bryan 繼續同表姐們逛馬灣公園
多謝Carson o既電話,Bryan 玩得好開心~~


text:
愛迪生
愛迪生,全名湯馬士‧歐華‧愛迪生(Thomas Alva Edison,1847年2月11號—1931年10月18號)係美國嘅發明家;佢嘅發明不計其數,而其中一個偉大嘅發明,就係電燈膽.
目錄
- 1 出世及少年時代
- 2 青年時代
- 3 發明家嘅誕生
- 4 發明嘅路
- 5 晚年
- 6 生平小插曲
- 7 資料來源
出世及少年時代[編輯]
愛迪生喺美國俄亥俄州(Ohio)米蘭鎮出世;老豆係森姆.奧丹.愛迪生(Samuel Ogden Edison,1804–1896),之前喺加拿大搞飲食開飯店,後來因為加入革命軍而俾人通輯,於是走去美國米蘭鎮,轉搞木材生意;至於愛迪生嘅媽媽蘭茜.瑪菲斯.伊利沃(Nancy Matthews Elliott,1810–1871)喺加拿大做過小學教師,後來嫁咗之後就冇再教書,做個全職嘅住家婦人.而愛迪生就係佢哋嘅第七個仔.
每事問嘅愛迪生[編輯]
愛迪生細個時候啲人會叫佢做艾爾;佢個頭望落都幾大,而且成日都有好多問題去問啲大人,好似佢會問:「點解蘋果有紅色有綠色?」,「點解一加一會係二?」,「咁兩嚿泥加埋即係幾多?」,「點解蜜蜂嘅屋企同我屋企唔一樣?」,「點解人天生冇翼唔識飛?」……等一大堆好難答嘅問題,搞到啲大人好多時都口啞啞唔識答佢;當佢知道家禽要保溫嚟孵蛋,竟然三更半夜一個人走入穀倉,坐喺堆禾草上面孵蛋,於是除咗佢父母之外,其他人都覺得佢個頭腦有問題.
佢覺得火呢樣嘢好神奇,於是有一次向老豆間木廠嘅工友問長問短,不過得唔到答案,於是自己暱埋喺貨倉嘅一角點火,想研究一吓火係點樣燃燒,點知一發不可收拾,差啲燒晒成個貨倉.
後來佢同屋企人喺1854年搬咗屋去密茲根州(Michigan)嘅波特蘭居住;第一次返學,佢就一直問嘢,問到個神父班主任發晒脾氣,卒之三個月後頂唔順向愛迪生嘅父母提出唔再教佢;好彩媽咪蘭茜曾經教過書,於是好嬲咁同學校講話要退學,決定自己做老師,教個仔學知識同埋畀佢自修.
阿媽嘅啟發[編輯]
愛迪生學嘢好快,而且乜都想知想學,先後讀過《英國史》同埋《世界史》,又睇過好多唔同類型嘅文學作品;蘭茜見愛迪生進度咁快,認為佢會對科學有興趣,於是送咗本由R.G.柏加(R.G.Parker)寫嘅書《自然科學的學校》(School of natural philosophy)畀佢睇,點知愛迪生睇過之後就迷咗落去,而蘭茜亦已經一早預備咗屋企嘅地下室一角畀佢學做實驗.
發明嘅第一步~實驗[編輯]
到咗大約十歲,愛迪生基本上已經試過晒所有喺(自然科學的學校)裏面所講嘅實驗,佢亦有將呢啲實驗嘅結果組合,搞咗好多新嘅實驗,不過用貓貓狗狗嚟玩嘅居多,好似喺啲貓狗嘅身上面摩擦,比較吓產生嘅靜電量有幾多……等等,搞到啲貓狗見到佢都怕怕;佢重將全部冇毒嘅物料樽都貼晒毒藥標籤,搞到佢父母落到地牢嘅時候都唔敢走埋去掂呢啲樽.而自從有咗小型「實驗室」之後,愛迪生就好少出去同啲朋友仔玩,但係一有機會佢就會出去整蠱佢啲朋友;佢嘅挑皮同埋愛玩嘢嘅性格,完全係受咗佢老豆嘅樂觀開朗所影響.
有一次,愛迪生做緊升氣球實驗嘅時候,佢見到嚟自荷蘭大佢一歲嘅朋友仔阿麥想捉雀仔捉唔到,於是拿拿林返去調製咗杯可以產生氣體嘅「氣化劑」畀阿麥飲,呢劑嘢係用炭酸鈉再混合幾種藥物而成,以為體內產生氣體就可以減輕重量,點知阿麥飛唔起之餘重勁肚痛,愛迪生終於第一次俾佢阿媽狠狠咁打咗一餐.
做蔬果生意[編輯]
愛迪生十一歲嘅時候,佢意識到做實驗要有一定嘅資金,於是搵埋阿麥一齊種菜出市集賣賺錢,啲人見到兩個賣菜小朋友好可愛,於是都樂於幫襯,令到生意出奇咁好;遇到有人想要一啲特別嘅蔬果而佢哋冇嘅時候,愛迪生重識得去搵低價嘅小販買入,再加返少少價嚟賣出,可以話細細個已經有商業嘅頭腦.不過後來因為放太多時間喺種菜同販賣上面,搞到冇乜時間去做實驗,於是佢唯有放棄種菜,返返去佢嘅實驗小天地.
賣報紙嘅日子[編輯]
喺1859年到1862年呢段其間,愛迪生喺連接侯倫港(Port Huron)到底特律(Detroit)嘅火車上面賣報紙同埋小食雜貨,而當時嘅列車行駛時間係由朝頭早七點到朝早十點;因為愛迪生每次一到底特律就即刻會入去公共圖書館睇書,於是後來啲人傳聞話呢間公共圖書館裏面嘅書幾乎都俾愛迪生睇過晒.
喺愛迪生十三歲嗰年,佢獲批准喺火車嘅車廂裏面設置實驗室,於是佢可以一邊做實驗一邊賺錢,成為咗佢當時最夢寐以求嘅工作.之但係冇幾耐之後,有一日佢喺站上面賣報紙嘅時候趕唔切上返火車,於是即刻搏命咁追,佢用一隻手攬住叠報紙,一隻手拉住車邊嘅欄杆企圖擒上返車,當時介紹佢做呢份工嘅車長喺火車上面見到佢咁危險,於是人急手快即刻用對手就揪住愛迪生對耳借力,終於救咗佢返上車;因為呢一下揪耳仔救命嘅行動,愛迪生嘅聽覺自此以後變得非常之差,正如佢嘅記述咁講:「對耳仔一拉起嗰時剩係聽到轟一聲,跟住聽乜都唔再清楚……」,「…十三歲之後都冇再聽過雀仔嘅叫聲…」.
1861年,美國因為解放奴隸問題而引發嘅南北戰爭爆發,愛迪生要咗比平時數量多幾倍嘅報紙上火車,重加價嚟賣,居然俾佢賺到一大筆錢;佢見辦報紙原來都幾好搵,於是決定用呢筆資金自己做編輯出報紙,命名為(新聞一週)(News Weekly),主要刊登一啲交通工具嘅價錢,火車嘅班次時間同埋失物待領……之類嘅消息,後來慢慢加入咗好多關於其他人嘅私隱同壞話,終於招嚟某啲人嘅不滿而搵佢麻煩,唯有打消做報業大王嘅念頭,重投實驗嘅懷抱.
不過有一次,愛迪生喺流動實驗室裏面用黃燐做實驗嗰陣,因為架列車搖得太犀利,樽易燃嘅黃燐一滑手就跌咗落地,重引發咗一場火災,呢一吓嚇親啲乘客之餘亦驚動到火車當局,於是落命令唔准佢再喺火車度做實驗,不過就照舊畀佢喺車度賣報紙.
青年時代[編輯]
後生電報員嘅誕生[編輯]
自從喺1838年電報機實用化之後,電報員成為咗好多年青人嘅夢想職業;愛迪生都唔例外,佢為咗想成為一個電報員,喺十一二歲嘅時候利用賣菜賺返嚟嘅錢買咗部標準嘅摩斯電報機,閒來就同阿麥一齊實習收發電報.雖然佢喺十三歲嗰年因為一次意外令到聽覺變壞,但好彩嘅係,電報嘅發報聲佢居然重可以聽得清清楚楚,於是佢重新燃起做電報員嘅鬥志.
喺1863年嘅夏天,十五歲嘅愛迪生喺密蘇里州(Missouri)一個火車站上面等火車埋站,忽然俾佢見到一個細路仔喺火車軌上面玩,重有架列車就快撞埋去,於是佢即刻奮不顧身咁衝出去救返個細路;原來呢個細路仔係曼特基利文斯車站(Station Mount Clemens)嘅站長麥肯治(J. U. Mackenzie)個三歲嘅仔占美 麥肯治(Jimmie Mackenzie),麥肯治極之感激,佢知道愛迪生想成為一個電報員,為咗報答佢對個仔嘅捨身相救,於是答應收佢做契仔教佢電信嘅各種技術;麥肯治站長邀請愛迪生返佢屋企住,期間剩係需要愛迪生畀伙食費,半年之後愛迪生已經達到電報二級技士嘅資格,而當時二級技士嘅要求係要喺一分鐘之內收發30至51個字母.
1864年,愛迪生正式受僱成為一個集團嘅電報技術員,得閒嘅時候就繼續睇關於科學嘅書同埋做實驗.有一次因為連接美國同加拿大嘅河底電纜斷咗,愛迪生靈機一觸用火車頭嘅汽笛發摩斯訊號畀河嘅加拿大對岸,而對面嘅發報員真係收到訊息,於是愛迪生一夜成名.
獨闖加拿大[編輯]
喺1864年五月,愛迪生隻身去到加拿大搵發展,佢喺加拿大安大略省(Ontario)嘅史德福特火車站(Station Stratford)搵到份夜間嘅電訊技士,工作時間係夜晚七點到第朝七點,但係佢日頭仍然爭取時間睇書同埋做實驗;火車當局為咗監察車站嘅職員有冇蛇王,就規定車站嘅電報員每晚九點之後要每個鐘發個電訊畀車務中心,但係愛迪生憑住佢嘅小聰明發明咗一部連住時鐘嘅定時發報機,自己就爭取時間瞓覺,所以中心方面一度認為佢係最勤力可靠嘅職員,不過因為有次車務中心嘅突擊檢查之中發現愛迪生冇回覆,於是總務由車務中心騎快馬去到史德福特車站,見到愛迪生居然喺度瞓覺,但個電報機就仍然嘟嘟響喺度發訊號,質問之下愛迪生唯有認錯,雖然總務好欣賞愛迪生嘅呢件小作品,但係車站始終係要一個職員而唔係機器,所以叫愛迪生即刻拆走部機,於是愛迪生嘅第一件發明品宣告玩完.五日之後,愛迪生收到電報話車站有列火車要入,通知喺嗰度嘅另外一段貨卡開走,點知愛迪生發訊號畀站頭時候冇回應,衝到去嘅時候兩架火車已經撞埋咗;呢次意外令到愛迪生被叫到多倫多(Toronto)總公司問話,因為佢有偷懶嘅前科,於是問責嘅矛頭就直指愛迪生,除咗即時炒佢魷魚之外,重考慮起訴佢失職,佢驚起坐監上嚟,當晚就即刻執嘢走佬返美國.
流離浪蕩嘅日子[編輯]
愛迪生出走加拿大返到美國之後嘅幾年,先後做過好多間電信公司,並且冇固定屋企,四處流離浪蕩.
喺呢段期間,佢識到人生裏面一個重要嘅朋友--米爾頓阿當(Milton Adam);阿當係一間電信公司嘅發報員,1865年愛迪生去呢間公司申請電報員工作,就係由佢嚟做考核,之後就非常欣賞愛迪生,最後更成為咗好朋友.同年嘅4月14日,成功解放奴隸制度嘅美國總統林肯(Abraham Lincoln)喺華盛頓福特劇院俾人暗殺,愛迪生因為遲咗收發呢單新聞嘅電報而俾人鬧到狗血淋頭,愛迪生引咎辭職,咁啱阿當亦都想另謀發展,於是同愛迪生一齊唔撈,暫時分開各自再去尋找新天地.
不斷嘅見工同辭職,加上做電報員剩係收收發發冇乜挑戰,於是愛迪生開始厭倦想搵另外一啲工作;1867年,佢諗住遠赴巴西去搵出路,但最後因為唔想離開太遠,於是中途返返轉頭.到到1868年,廿一歲嘅愛迪生喺波士頓一間圖書館睇書時撞返阿當,於是阿當邀請佢一齊住分擔宿舍費用;期間愛迪生日頭喺電信局做嘢,空閒或者夜晚時份就好似以前一樣用嚟做實驗,終於喺同年10月28號,佢得到發明品嘅第一件專利權--電氣投票紀錄機,不過因為一班議會議員覺得用機器點票始終太過兒戲,會忽略少數人嘅意見,所以最終冇俾議會採用,成為咗愛迪生第一件,但係唔實用嘅專利發明.不過愛迪生冇放棄繼續研究,只係認為既然要發展就要去大城市,可惜資金唔夠,於是阿當自願傾盡身家畀愛迪生做水腳去紐約發展.
發明家嘅誕生[編輯]
踏上發明之路[編輯]
愛迪生嘅第一件專利產品雖然唔實用,但係喺1869年嘅一月,電信新聞就刊登咗「愛迪生成為發明家」嘅消息.
愛迪生離開咗波士頓去咗紐約,不過初初去到搵唔到佢嘅朋友,於是喺街度流浪咗幾日,最後俾佢搵到一個電氣廠嘅地下室做暫時棲身嘅地方.三日之後嘅一晚,愛迪生瞓瞓吓聽到上面工廠突然發出好大聲,於是八卦上去睇吓,原來係有部大型機器壞咗,佢見到成班人流晒汗咁喺度整緊就自動請纓幫手,憑住佢對機器嘅知識,佢好快就發現原來有一條彈弓跌咗落堆齒輪中間卡住;廠長同意愛迪生係有啲料子,於是提出畀月薪300元美金請佢做技師,佢嘅生活得到改善之餘,重認識咗同樣係技師嘅另一個重要朋友--富蘭克林 利安納特 波布(Franklin Leonard Pope),而據聞呢份工都係由波布大力推舉先成事.冇幾耐之後,喺1869年9月24號紐約嘅金價大暴漲,佢哋做嘅呢間公司因為支持唔住而俾財團收購,於是兩個人決定自己創業.
開合資公司同埋工廠[編輯]
愛迪生同波布搵多個合伙人一齊開咗間電器公司,專門處理關於電器嘅問題,而且生意唔錯,一路都有好多人嚟搵佢哋做顧問,而愛迪生一邊照顧客戶自己亦一邊進行研究,繼續為佢嘅發明申請專利,而佢喺呢段時期嘅發明多數係用喺商業之上,例如黃金報價機,股市行情機等.
有一次,愛迪生幫一間工廠修理一部大型機器,點知佢拆晒成部機再重新安裝之後,竟然令到生產率提高三倍以上,個工廠嘅老細喜出望外,於是要求愛迪生將呢部機嘅修理同埋構造專利賣畀佢,愛迪生諗住開價三千美金,點知個老細一口價就話畀四萬美金,愛迪生諗都冇諗過收咁多錢,搞到去銀行兌支票攞現金嘅時候,將啲十蚊廿蚊嘅美金紙塞到成個人爆晒.因為呢一大筆資金,喺1871年愛迪生廿三歲嘅時候,佢再融資入去間合資公司,開設咗第一間最初只係請咗18個員工嘅工廠,而喺同年,工廠嘅第一件製成品「電報印刷機」正式面世,呢部係可以將電報打印成文字嘅機器.憑住愛迪生不斷推出發明品,令到工廠越嚟越強大.而佢不斷發明同研究,淨係喺1872年就已經得到37件嘅專利,到咗1873年再加多35件,令到當時佢手上嘅專利權已經有成一百二十幾個.
阿媽嘅死[編輯]
喺愛迪生同人合資開工廠嘅期間(1871年嘅某一日),佢老豆傳嚟電報話佢阿媽--蘭茜因為急病唔掂,點知趕到返去密茲根嘅時候,佢阿媽已經等唔到見佢個仔最後一眼就死咗;佢好傷心.據聞話,愛迪生一見到已經唔再郁唔再同佢講嘢嘅阿媽嘅時候,伏咗喺阿媽屍體嘅床邊喊咗足足一晚都無停.
後來佢回憶話:「如果當初冇媽媽一路悉心嘅教導,就唔會有今日嘅愛迪生;每當我諗起呢一點,我就盡辦法唔好令佢失望.」
第一任老婆[編輯]
1871年冬天嘅某一日,有人向愛迪生提親,於是愛迪生去到瑪莉.史特威爾(Mary Stilwell)嘅屋企作第一次見面(相親),兩個人一直唔出聲,瑪莉嘅家長就好擔心,忽然愛迪生話大家都冇問題,可以即刻結婚,原來佢哋一直用湯馬士密碼溝通;終於喺同年嘅聖誕節當日(1871年12月25日),愛迪生同當時只有十六歲嘅瑪莉成為咗夫婦,後來生咗三個仔女,其中兩個嘅名重加入咗密碼用嘅「點」同「橫」;佢哋分別係:
- 瑪莉安.托特(點).艾斯泰莉.愛迪生(Marion Dot Estelle Edison,1873–1965)
- 湯馬士.戴殊(橫).艾爾巴.小愛迪生(Thomas Dash Alva Edison, Jr,1876–1935)
- 威廉.賴斯利.愛迪生(William Leslie Edison,1878–1937)
不過愛迪生因為十分投入發明同埋研究,所以好多時都唔可以陪伴啲屋企人,令到瑪莉經常抑鬱.瑪莉.愛迪生夫人喺1884年8月9日與世長辭,當時愛迪生三十七歲.
發明嘅路[編輯]
第一間研究所[編輯]
1876年,愛迪生喺新澤西州(New Jersey)嘅文盧柏加(Menlo Park)開設文盧柏加研究所(Menlo Park Laboratory);佢當呢度係佢屋企一樣,經常埋頭喺研究所做實驗搞發明,亦都因為咁,當時好多嘅發明品或者改良品都係喺呢度出品.
電話發明爭奪戰[編輯]
研究所開始冇幾耐之後,有人發表「識講嘢嘅電報機」,即係電話嘅雛型;有一間電信公司邀請愛迪生加入電話發明嘅行列,後來佢同另一個電氣發明家貝爾(Alexander Graham Bell)差唔多同一時間發表用電磁振動原理嘅電話,不過喺競爭之下,最後俾貝爾攞咗電話嘅發明權(後來再決定真正嘅電話發明者其實早有一人).但係睇返當時愛迪生所設計嘅炭粒振動傳送裝置其實係比貝爾所設計嘅線圈振動傳送裝置更有見地,因為愛迪生嘅呢個發明,正正同後來我哋所用電話嘅傳送構造原理一模一樣.
留聲機[編輯]
愛迪生唔介意失去咗電話嘅發明專利權,佢即刻着手搞下一個項目:「可以紀錄電話聲音喺紙帶上面嘅機器」.因為佢自己嘅耳仔有嚴重嘅聽覺問題,佢知道點樣可以令到細微嘅聲音得到最大嘅傳播,於是佢嘗試將好細小嘅針加入電話入面嘅振動板,希望將好細嘅聲音都紀錄得到,點知靈機一觸,俾佢諗到另一個設計.
及
1877年八月嘅某一日,佢將一幅草圖交畀助手去進行初模生產,而係1877年12月6日,愛迪生喺報紙上發表留聲唱機嘅誕生.佢嘅原理主要喺紀錄嘅唱片部份,用法係一邊搞動搖杆,一邊向住收音口發聲,等振動板振動支針喺錫,鉑等嘅物料上面刻上聲音,然後再轉動支針去讀返啲刻紋,就可以聽返先前錄低嘅嘢,而第一隻俾留聲機錄低嘅就係耳熟能詳嘅經典兒歌:《瑪莉有隻小綿羊》(Mary had a little lamb).當呢一個發明誕生之後,愛迪生就被譽為係「文盧柏加嘅魔術師」;當時愛迪生廿九歲.
電燈[編輯]
自從喺1801年,一個叫大衛嘅英國科學家發現用電流通過白金嚟發光嘅現象之後,於是就有好多人開始研究電燈,但一直成效唔大.
1879年,愛迪生亦都着手參與電燈嘅發明,重承諾用六個禮拜時間去完成呢個「黑暗中嘅太陽」;當時普遍嘅人都只係用煤氣燈,手提油燈或者孤光燈嚟照明.
愛迪生將處理過嘅細絲連喺玻璃球入面嘅兩極線之上,再進行抽真空,但係通電之後所發光嘅效果維持唔到好耐,條細絲會因為加電壓或者抵受唔住高溫而燒斷;之後佢用咗過千種嘅材料加工嚟做燈膽入面燃燒嘅細絲,就連頭髮鬍鬚都用過,期間都諗過用白金嚟做材料,但因為考慮到成本問題,佢明白如果太貴嘅話根本唔會普及,只會淪為實驗嘅玩具,於是實驗一路都冇乜進展,瀕臨放棄邊緣…….喺佢對外公佈限期前嘅冇幾耐,愛迪生喺沉思之中忽然俾佢見到之前用剩嘅綿線材料,於是靈機一觸,將炭混入去綿線度,再經焗處理做成炭絲,作為發熱發光嘅燈絲.
1879年10月21號,當期時已經有新聞記者喺研究所門外守住等消息,而愛迪生亦信心十足咁招開咗即時嘅小型記者招待會.一大班人圍喺實驗室入面議論紛紛,愛迪生叫咗一聲通電之後,用加工綿線做炭絲嘅電燈膽足足長照咗四十個鐘頭,燈光重比起一貫用開嘅所有照明工具光好多倍;呢個時候開始,電燈就正式取代咗孤光燈,成為日常嘅照明工具.
不過愛迪生仍然唔滿足,於是繼續搵材料嚟研究點樣改善延長燈絲嘅燃燒時間,最後俾佢發現,用竹片混合煤炭粒同瀝青加工嚟做燈絲;1880年,愛迪生終於發表可以維持一千兩百幾個鐘頭嘅電燈膽,比起用綿線加工嘅燈膽價錢更平,而且更耐用.佢為咗可以同時間可以用上好多好多個燈膽,愛迪生重着手研究發電機,插頭,開關系統同埋灰士(保險絲)嘅發明.1881年,愛迪生舉行亮燈大會,將好多組嘅燈膽一齊開着,呢單新聞即時轟動全世界,同年重喺巴黎博覽會上面得到第一個國際獎項.當時愛迪生三十四歲.
第二任老婆[編輯]
喺第一任老婆瑪莉死後兩年,即係1886年嘅2月24號,三十九歲嘅愛迪生再同另一個當年得十九歲嘅女仔緬娜 米勒(Mina Miller)結婚,同樣地亦都生咗三個仔女,分別係:
緬娜,愛迪生夫人喺1947年8月24號離世.至於第二仔查理斯喺愛迪生死後承繼咗愛迪生嘅公司,亦曾經成為新澤西州嘅參議員.
更多嘅發明同研究[編輯]
1880年,愛迪生首次喺美國製造電氣火車頭.1881年,愛迪生搬到去紐約繼續研究,重喺屋企嘅樓上開設學校嚟教電氣技術.而喺1882年,愛迪生喺紐約開設咗第一個發電站.重有新嘅無線電機,研究改良相片嘅技術……等等.
喺1883年,佢喺西奧連治(West Orange)開設臨時研究所,到咗1884年就將文盧柏加研究所關閉,一直到1887年將西奧連治研究所大肆擴建,呢個時候先算係正式成立,並保留到而家.
1889年,四十二歲嘅愛迪生發明咗「會郁嘅相片」--冇聲嘅放映機.1891年發明「愛迪生選礦法」,着手經營鐵礦,但係做咗八年終於失敗.跟住又着手搞水泥工業.1909年發明咗第一嚿鹼性電池,而據聞呢個項目嘅實驗足足做咗五萬次以上.到到1910年就發明咗圓盤唱片,跟住喺1912年,佢將唱機同冇聲影畫結合,變成有聲有畫嘅有聲放映機(即係今日嘅電影),再次震動全世界.
晚年[編輯]
跟住嘅愛迪生仍然繼續研究同發明,包括喺雜草裏面提煉橡膠嘅技術……等.
1929年,全世界為燈膽發明舉行盛大嘅白光燈膽發明五十週年紀念大會;而喺美國,除咗當時嘅總統胡佛(Herbert Hoover)出席咗呢個超過五百人嘅盛典之外,就連首位獲得諾貝爾獎嘅女性得主居禮夫人(Maria Skłodowska-Curie)都有嚟道賀燈膽嘅發明家愛迪生.呢個盛會入面,愛迪生喺致辭嘅時候因為有少少唔舒服,忽然頂唔順半跌半坐咁坐返落張櫈度.
兩年之後,即係1931年10月18號,愛迪生喺美國新澤西州西奧連治嘅屋企安祥咁與世長辭,享年八十四歲.當晚,全美國嘅家家戶戶都熄晒啲唔需要用嘅燈嚟悼念呢個偉大嘅發明家,而自由神像嘅火炬亦都喺呢一晚暫時熄滅.
計返愛迪生一生裏面所發明同埋經佢改良嘅物品總數加埋多達二千幾件,公認為一代嘅「發明之王」,而佢留低嘅成功秘訣就係:「百份之一嘅靈感,百份之九十九嘅努力!」.
生平小插曲[編輯]
愛迪生被世人譽為偉大嘅「發明之王」,佢嘅一生對人類貢獻良多,但係佢為人風趣幽默,所以喺其中嘅過程入面都發生唔少得意嘅小事同埋精警嘅語錄,喺呢度就分享幾則佢嘅人生小插曲.
「舊大褸」[編輯]
愛迪生由加拿大走佬返咗美國嘅頭嗰段時間,喺紐約做緊散工電報員同埋散工電氣技師;有一次佢喺街度撞見個朋友,朋友見佢件大褸舊舊地,就話佢:「你件褸咁寒酸好心就買過件新啲啦!」,愛迪生就答:「有乜所謂?呢度都冇人識我.」
到咗佢成為發明家之後,有一日又遇見呢個朋友,朋友重見佢着緊當日件舊大褸,就問佢:「你而家都出咗名啦,重着住呢件咁舊嘅大褸?」,愛迪生又答:「有乜所謂?呢度人人都識我.」
「可以閂制嘅機」[編輯]
發明咗留聲機冇幾耐,有一次喺一個場合度,一個高調嘅女人走埋嚟想擦愛迪生鞋,就問愛迪生:「我親愛嘅愛迪生先生,乜你真係第一個發明識講嘢機器嘅人咩?」
愛迪生笑笑口望望週圍等緊佢答嘅人,就話:「第一件會講嘢嘅器材,係上帝喺伊甸園用阿當嘅肋骨整成嘅(即夏娃),但係我所發明嘅就可以令佢閂制.」
「冇嘢撈」[編輯]
自從投入實驗以嚟,愛迪生基本上每日只係瞓得四個零鐘,而做嘢嘅時間就差唔多佔佢十八個鐘頭,不過佢樂在其中,所以成日同人講自己冇嘢撈,佢話:「我咁大個仔都未撈過世界,成日暱喺實驗室度玩,都唔知幾咁過癮!」
「唔聽好過」[編輯]
愛迪生因為細個嘅意外令到佢聽覺有嚴重問題;有次佢喺一次晚宴入面見到又聾又盲嘅海倫.凱勒(Helen Adams Keller),就同佢表示:「聽唔到嘢都好嘅,起碼唔會有咁多噪音,諗嘢都清晰啲集中啲.」
海倫.凱勒就回應:「如果我好似你咁係一個咁叻嘅發明家,我就會發明幫聾人聽到嘢嘅儀器.」
愛迪生:「乜你咁認為咩?我就唔會搞呢啲咁無聊嘅發明,因為人類講嘅嘢好多都無無謂謂,聽又得,不過唔聽好過.」
「上帝也分神」[編輯]
費城起咗一坐新教堂,成班牧師就為咗使唔使加支避雷針喺度開會爭論,因為有啲認為上帝係會眷顧呢間教堂唔會俾雷劈,最後佢哋就派咗個代表去請教愛迪生,問吓個可行性.
愛迪生聽到之後就微笑咁話:「梗係要裝,上帝都會有神不守舍嘅時候嘅.」
「時間,時間」[編輯]
話說當愛迪生做緊電燈膽實驗嘅時候,佢將一個未上電線底座同燈絲嘅空心玻璃罩交畀佢助手,叫佢量吓呢個玻璃罩嘅容量,跟住又繼續整自己嘢;
過咗一段時間,愛迪生擰轉頭重見佢助手用軟尺量緊個罩嘅周長,直徑嘅嘢,係咁喺張檯度計算式,於是慨嘆咁話:「時間,時間,點解咁簡單嘅嘢要搞咁耐?」,跟住走埋去將個空心玻璃罩嘅開口放喺水喉下面灌水,滿咗水就同個助手講:「將呢啲水倒入個量杯度然後講個容量畀我知!」,話咁快轉個頭,助手即刻就畀咗個容量數字佢.
佢一邊繼續實驗,一邊同個助手講:「你睇!咁簡單,最少嘅時間就搵到最準確嘅答案,點解你諗唔到呢?」,個助手即刻面都紅晒.
跟住佢就自言自語咁話:「人生實在太短暫,太短暫啦!但係要做嘅嘢就實在太多,唔識得慳時間點做得晒…」
資料來源[編輯]
- 內文嘅絕大部份資料來源同埋部份插圖係參考自台灣發行嘅書刊:(世界歷史偉人叢書系列 - 偉大發明家:愛迪生),喺民國六十九年(1980年)經過台灣國立編譯館審批,由林白出版社出版.
- 再加上眾多零碎嘅資料互相印証,補充及整合,當中包括英語維基下嘅相關條目.
- 少量補充自科學名人堂 - 愛迪生


text:
2016年2月22日 星期一
阿姐生日飯
星期六阿姐同啲同學仔一齊搭火車返紐約,佢哋Book 咗唱K,阿姐仲約埋佢個好朋友Tracy
佢哋唱完K,飲完嘢至call 仔仔爸去接佢返屋企
星期日,係屋企食完早餐,要同阿姐去買嘢,我同阿姐講夠鐘換衫出街喇,一入到阿姐房就見到
阿姐話佢點捨得起身呀,唯有等Marble仔自己主動走咗貓,至換衫出街
我哋走去行Broadway,阿姐話去St. Mark食泰國菜,佢之前同啲friend o黎過,話呢間啲Lunch set 幾抵食
因為早餐我哋又好晏至食,今晚又會比較早去食飯,所以我哋唔敢食咁飽,只叫咗一個Set lunch “些牙”食 ,而呢問o既Happy Hour 全部$3
我哋叫咗個海鮮Pad Thai,叫咗杯cocktail (右手邊有飲筒嗰杯),味道真係唔錯
行完街買完嘢趕返屋企餵飽啲貓,至楂車上Midtown食飯,咁阿姐生日就梗係唔好食中餐,要就吓阿姐食西餐啦
之前睇過啲旅遊節目,啲西班牙海鮮炒飯都幾正,我又幾想試,所以叫阿姐search 邊間有得食
呢間仲有coupon,比$20可以當$50用
呢個係送o既小食
個炒飲兩人份量,但超大碟,其實一早都預咗食唔晒要打包
所以都叫多兩款菜式試吓
牛尾
牛肚湯
個炒飯炒得幾乾身,我鍾意,因為我本身唔係咁鍾意撈汁食飯,唔鍾意濕,啲蜆好大隻,但可能大隻得滯,啲蜆肉唔熟
呢一餐o黎講,每樣都好好味
今年情人節當日好鬼凍,睇Marble仔嗰日都捲埋個波咁瞓
不過就算唔凍都唔會去慶祝o架啦,都老夫老妻,都好多年無慶祝
嗰日仔仔爸攞衫去洗,又要買餸,又要買報紙,佢見當日報紙呢間donut 店有coupon 有平,仲有心型dount 咁應節,就買咗半打返o黎食
裡面啲醬好鬼死甜,我嗰幾日喉嚨已經唔係咁舒服,啲dount又唔可以攞得耐,想唔比面相公唔食都唔得,食完搞到起晒痰,呀唔係,係嘢晒痰,仲更加唔舒服,查實呢,我覺得佢買o黎係想show off 多啲,因為佢即刻影相post 上佢屋企人個WeChat group 度呃like ,哈哈
30 則留言:
阿姐生日快樂!!!回覆刪除
心心冬甩, SWEET SWEET ^^
阿姐Happpy Birthday <3回覆刪除
Marble仔比個kiss阿姐la ^3^
我都好怕太甜ge食物 ;p回覆
多謝,啲仔點會肯錫阿姐,肯黐人已經好好了,我依家都唔鍾意食太甜,飲咖啡都可以唔落糖刪除
祝:阿姐Happpy Birthday!回覆刪除
你相公咁識做,你梗係要俾面啦.回覆
多謝,買咗唔食佢會鬧我o架,點敢唔食刪除
阿姐, 生日快樂!回覆刪除
佢鐘意食西餐多D?回覆
代阿姐多謝妳,咁又唔係特別鍾意食西餐,係屋企已經成日食中餐,係應該搵第二啲嘢食o既刪除
Happy birthday阿姐!回覆刪除
Happy hour好抵食呀,夜晚嗰餐又有得用coupon,所以我成日都覺得美國食嘢真係抵過加拿大好多架!回覆
代阿姐多謝妳,嗰間泰國菜係lunch至抵食,晚市啲嘢都好貴o架,所以去開嗰頭帶我去食,阿姐話好多餐廳都有呢啲coupon,要上網搵囉,佢之前都試過搵coupon餐廳同男友仔去据扒刪除
心形donut好靚呀!回覆刪除回覆
情人節限量,不過如果唔係有coupon,我諗佢都未必會買,哈哈刪除
心形 Donut 又真係呃到like 到呢 , 咔咔~!!回覆刪除回覆
咁靚我都唔執輸放上FB呃like啦刪除
阿姐生日快樂~~(๑´ㅂ`๑)回覆刪除
仔仔爸咁有心思,咁仔仔媽你咪好似啲冬甩咁……甜都漏囉!嘻嘻(´ψψ`●)回覆
多謝,咁又無喎,但個冬甩啲cream真係甜到想死就真刪除
祝阿姐生日快樂,心型冬甩好吸睛呀回覆刪除回覆
代阿姐多謝妳,咁靚實呃到like,哈哈刪除
都好呀,呃like 都叫有你心先:)回覆刪除
遲遲遲來的生日快樂!!!一家人身體健康!!學業進步!!回覆刪除
補祝阿姐生日快樂^^回覆刪除
好開心bor~~ 但唔好意思, 太耐無巡blog, 但我都要講句遲來的生日快樂阿姐!! 哈哈哈~~回覆刪除回覆
唔緊要,代阿姐多謝妳刪除
原來Marble 都好巨型下回覆刪除
阿姐一手都抱唔晒
老外d cake呀, donut呀, 都好甜, 我怕怕...回覆
佢真係唔算細隻,而且又肥,依家抱起佢都好重,本身個donut都唔算太甜,係裡面啲饀好鬼甜刪除


text:
2012年2月14日星期二
蝙蝠盒
今日係情人節,亦都係呢二十年嚟~第一個無小王子爸爸o係身邊嘅情人節.往年情人節小王子爸爸都會送花比我嘅,不過就未必會出街食飯bor,因為情人節一定係度度都無位gar law!今年小王子爸爸送左個粉紅色嘅豬仔Cushion比我做禮物,雖然5係咩昂貴嘅禮物,不過我都好開心.我覺得情人節呢個節日,5係用嚟搵借口"斬對方一筆"嘅~應該係用嚟記念大家重可以o係埋一齊嘅o個份難能可貴.所以o係同小王子爸爸結左婚16年後嘅今日,小王子爸爸重記得o係情人節度要送我一個Cushion,咁已經係無價la~你地話係米?
之前我提過話小王子間新學校好鬼死大間,咁學校校社大都5算出奇,大把學校個校社大la~不過咁,有樣o野就真係5係有幾多間學校會咁,係咩?就係痴住學校同周圍街嘅屋~都比學校買哂!
有d街成條街嘅屋比學校買哂,攪到成條街變左做私人街,認真誇la la~有d屋學校用左嚟做內部辦工嘅地方,有d呢~就幾間拆哂,再起d貨倉嚟放o野,又d就直頭扔空左佢,有好多屋又用嚟租返比老師住,連校長住嘅地方,學校都供應埋.
嘩!呢招絕呀~睇你重點話遲到?
我就曾經見過幾十個老師一齊行返學嘅奇景o勒~
好似我住緊o個條街,左邊除左我住o個間同另外一間屋之外~成條街左邊嘅屋全部都係學校嘅,校長就住o係對面街頭o個間住,我隔離住o個d全部係學校嘅老師,連5係屬於學校o個幾間屋,住o個d細路都係讀呢間學校嘅.
之不過~你地5會明白,住左個先生o係隔離係有幾大壓力gar o勒!點解?嘩~家下你嘅周圍圍住你嘅,全部都係學校d針喎!正所謂"醜事傳千里" ar ma,真係鬧仔都5敢咁太大聲law.
2012年2月10日星期五
雞漢堡層層疊點心盒
今朝我真係朝早煮飯比小王子做早餐,諗住等小王子食飽d~咁晏就就5洗用咁多時間嚟食o野.而"嘩!點心Box "亦因為咁而誕生o勒~咩話?今朝有咩餸做早餐?無呀~我整左d菜同埋小王子最鍾意嘅吉烈薄牛排做餸law!不過我都係覺得個點心盒大得濟,下個禮拜會try整細d tim!
小王子間新學校除左大之外,佢地嘅學生亦都好多,全校由幼自園,小學,初中到高中加埋,有成二千幾個學生,比一般學校多好多.可能因為學生多,間學校好鬼死有錢.以前o係"最高貴學府"度~就讀o個d人有錢,學費收到貴一貴,下下都講錢,又咩都要收錢,重咩都叫家長捐.呢間學校就5同o勒~學費就更係5會平ga na(好彩小王子係攞獎學金ga啫!),不過佢地o係學校裡面~用嘅o野全部都美輪美奐,設C又多,重好豪tim bor~點解我咁講?
之前我米提過小王子逢星期三嘅下就6:30pm 要o係學校度練管弦樂團嘅~咁好多人除左要練6:30pm o個場之外,4:00pm重有場Chamber group(小組樂團)要練,又有d人要去sport喎!學校因為知道d學生咁忙,於是訂左好多o野食,6:00pm 就搵人送好多pie呀~sausage roll呀~apple,無數咁多包薯片兼且有埋朱古力做甜品同埋支支裝水,比6:30pm要練管弦樂團嘅學生做晚餐.重要係放題喎!放題呀大佬~則係你食得嘅~食十個都無問題.我見佢地次次都有淨嘅,幾想叫個仔"粒"返個Pie比我返屋企食呀!嘩~我都無見過咁豪同咁support學生嘅學校,比著以前o係"最高貴學府"?佢真係采你都傻la~一係就叫你自己pack o野去食,一係就屈d家長整一大堆o野law!我以前都整5少la~邊樹會咁好死至得gar?放題?想錯你個心la~
又好似小王子參加左新學校嘅Chess Club,佢地見小王子捉棋咁得,即刻要叫小王子代表學校出賽同第間學校比賽捉國際橡棋.所以小王子每個星期五放學都要周圍咁去第間學校度比賽,但係好似今日咁,佢地成班人就打的去第間學校度比賽o勒~無錯!你地無聽錯~係打的!嘩!嘩!嘩~幾咁豪至得gar?學校講明連打的費都比埋喎~老實講,我覺得....我開始有小小鍾意左佢(學校)law!
我同小王子爸爸講﹣﹣"我地係攞獎學金入學嘅,今次真係賺凸law!hahaha..."
我覺呢間學校,收左你嘅學費係真係用返落去學校同d學生度,對於受左9年"最高貴學府"氣嘅我,見到而家間學校咁~真係有d感動!雖然而家講間學校好定係5好都係言之過早,不過我諗度度都有好有5好嘅地方,但係要平行law!
2012年2月9日星期四
虎虎蛋包飯盒
小王子做左中一仔,o岩o岩升中學,老實講其實我5係幾慣!5知當佢大個仔丫?一或重係BB仔?當佢大個仔咩?佢又咩都要我提住,對自己嘅o野永遠都5在心.當佢係BB咩?嘩~大佬!成12歲na喎~就快娶得老婆tim la!
新學校有好多Club都係o係Lunch time度攪嘅,唉~每日已經得兩個25分鐘一d都 5 Big 嘅 Break,重要o係o個時去社團活動,咁你話有咩理由小王子會有time嘆個"嘩!Box"至得gar?一個禮拜5日,每日兩個break,一個用嚟食o野,則係話一個Week得返5個break係得閒嘅~
小王子參加左Chess Club,一個week有兩日要去捉棋,咁則係話得返3個break係得閒嘅~前日小王子返嚟同我講,話佢參加左學校嘅Chirstian Study~一個week又要查兩日經,則係話成個禮拜得返一個5Big 嘅 Break﹣﹣則係25分鐘係得閒gar啫!咁你話o勒~邊度得閒gar啫?
重有喎~因為小王子係獎學金入學嘅,正所謂﹣﹣
"人出錢,你出命!"
就算佢叫我去担泥,我都CC地氣去担la~
所以學校要小王子參加o個d樂團呀咁,我點敢Say No至得gar?一個Week又有兩個朝早,7:30am 就要返度學校參加弦樂團,重有一日放學6:30pm﹣8:00pm 要參加管弦樂團.
小王子返學已經有萬幾樣o野攞,咁則係話托琴呢個 "重" 任係落o係我度la~
o拿!老老實實o勒~家下我真係5係高過小王子好多ga啫,頂籠高佢一寸,半寸倒.佢攞5到嘅o野,我係5見得會攞得好到law!!!
之但係次次小王子要o係學校度練琴,我都要即刻變身做奴才﹣﹣>
托到隻狗咁呀!(托個琴去學校,拉完又要托番返屋企.)
重有喎~一個week規定兩日放學要打網球,每個星期六又規定一定要返學校打網球,重有一日放學要代表學校出去其他學校度比賽捉棋喎!
咁你地話o勒~係米真係忙到嘔先?我諗o係度畢到業嘅學生,個個都係萬能俠!
所以我打算試下早餐比飯小王子食,晏就就淨係食個小食Box,咁小王子就5洗用咁多時間o係學校度食o野,5洗佢咁趕la ma!
2012年2月7日星期二
意大利老虎BB三文治盒
小王子升左上中學,本來諗住個"嘩!Box" 點都要由BB size~轉返做個媽媽size ga na掛?點知原來讀左中學之後重衰,Lunch time變左得返半個鐘,無地方坐o係度食o野,兼夾時時都忙到嘔.小王子同我講﹣﹣"媽媽!個嘩Box整細d,5好整咁大."
5係掛?真係吹脹!
我話無地方坐o係度食o野,你地千奇米以為間學校一定係好 細 喎!o岩o岩相反~間學校真係 大 到飛得起,佢係Sydney板圖最大嘅學校,淨係球場我都5知有幾多個,網球場又有十幾個,籃球場都有十個8個,重有游泳池......連小食部都有幾個,可以坐o係度食o野嘅餐廳又有幾個.
嘩!大到真係嚇死人~
小王子開學第一日要打網球,點知我5記得放頂帽入去佢個P.E. bag度,o個日又熱兼曬到飛起~咁我廿四孝ar ma,好驚個仔會曬親,米下就o個時攞頂帽去比小王子law!其實個網球場就o係我出面條街尾ga啫,我o係條街度都見佢地打緊網球gar!但係一入到間學校度,我就轉嚟轉去都行5到去個網球場度,最攪o野係我行到去幾個網球場﹣﹣>
"咿?空嘅?無理由gar?明明頭先都重見佢地打緊波ga喎....米住先~點解呢幾個網球場5係o係路邊嘅?咁....我頭先o係路口望上去o個幾個係咩場嚟gar?"
我點會諗到間學校淨係網球場都有十幾廿個,重要o係5同地方至得gar?最後我要周圍問至知道,佢地打緊o個個網球場,係要經過o個個 大 球場至去到,我望見o個個大球場,真係有小小見暈~心諗我行到過去可能會虛脫!明明係o係街尾嘅球場,我最後都要大半個鐘至行到去!重要去到o個時,小王子已經曬到燶左,返到嚟重甩皮tim bor~唉~第一日打波小王子已經燶左,打多幾次......小王子會5會成個溶左呢?
2012年2月6日星期一
開學貓盒
骨摩零~骨摩零呀~
都話左快好嘅日子係來匆匆,去匆匆gar la~兩個月嘅暑假真係話咁快就過,好懷念日日5洗一早起身嘅日子,好懷念日日嘆住個世界嘅咁過嘅時間呀~
天呀~我要嘆世界呀!
天呀~我要嘆足一世世界呀!
咁當然~邊機會有嘆一世世界呢支歌仔唱至得gar?正所謂~5洗你捱一世世界都偷笑la!你地話係米?
小王子話咁快,就由一個小學雞搖身一變~變成隻中學鴨o勒!而我同小王子亦都由Canberra搬左落Sydney度.新學校,新地方,老實講~我真係有好多o野都5適應.由其係無左小王子爸爸o係身邊,好多o野都要自己攪掂,時時要用腦不特止~重做左好多個第一次!例如.......
例如我嚟左澳洲廿幾年,但係實不相瞞~我係未剪過草gar law!以前一路都係小王子爸爸剪gar~不過而家要自己剪na,係gar~我係剪得好泎gar!雖然我剪得慢啫,但係如果我一日剪小小,一日剪小小咁,到Weekend小王子爸爸返嚟o個陣,我應該剪得哂o個幾塊"奪命野草地"嘅!係gar~o個幾撻地係得野草gar咋~邊有草至得gar?我個人厚道至話剪草啫~查實我一路剪緊嘅係野草嚟之ma,撻地同小王子爸爸個頭一樣﹣﹣﹣寸草不生law!咁小王子爸爸Weekend返到嚟就5洗做咁多o野la ma.
原來剪草咁辛苦,我而家知道~原來小王子爸爸以前做Garden係咁辛苦ga喎!
小王子返左學一個禮拜na~開學之前幾日學校有個Music Camp,咁小王子係攞獎學金嘅~點敢話5去至得gar?三日兩夜嘅Music Camp,小王子都算好開心~重認識左好多新朋友.學校裡面淨係得當日面試獎學金嘅考官見過小王子拉琴,學生更加5會知道今年係邊個攞獎學金入學嘅.不過就係因為呢個Camp,學校音樂部所有嘅老師同有去到Music Camp嘅人,都因為o係Camp裡面見到小王子拉大提琴,而家人人都知道小王子係獎學金入學嘅.我去Camp度接小王子o個陣,小王子同我講話佢覺得琴晚拉完個Concert之後,自己特然間好似變左個明星咁喎~有好多人時時都圍住佢bor~咁我就提住小王子﹣﹣>
"做人一定要謙虛,千奇米驕傲!"
呢間學校同"最高貴學府"差得遠~佢地嘅音樂部真係當小王子係寶咁,以前o係"最高貴學府"?小王子比人扔埋左入士多房度N年la~真金不怕紅爐火,小王子終於有出頭天o勒~
我同小王子講~
"你要比心機練琴,要幚學校o係今年嘅比賽度攞獎呀!"
小王子都好似先得自己有使命感咁,真係比左心機練琴喎~所以我都好開心呀!
訂閱: 文章 (Atom)


text:
cycle 9
Saleisha大改造後個冬菇頭好襯佢
未改造前個look真係好普通
同埋佢既貓步行得太好睇,我可以話係我睇過咁多屆ANTM,
佢係行得最好果一個,次次都令我目不轉睛,佢都係呢屆既winner
Heather太美艷,所以招人妒忌,
所以有部份參賽者成日質疑佢,
話佢根本唔駛努力學擺post做表情,
佢個個樣靚點影都靚
不過每屆都有嘈交架啦,一係就呢個唔妥果個,
多女人就係咁,無分國界
Cycle 10
我可唔可以毫不留情咁話呢一屆係垃圾呀
根本冇一個可以由頭帶到尾
集集起碼一半以上既人既表現都係得劣評
表現得幾好果D又係癲既,成鬼日搵交嘈
第一集一見dominique就覺得佢好掂
連其他參賽者都話覺得dominique會贏
點知大改造後剪左短髮(掂頸),成個師奶咁
不過唔係佢錯,因為新形象唔係佢決定,
但我覺得一係keep留長,一係剪到男仔頭會襯佢
另一方面佢既表現都令人大跌眼鏡
我心即刻諗:
原來冇料到........
不過冇人可撐之下我都有50%為左睇佢同其他女仔惡鬥而繼續追
因為大部份女都唔妥佢
最尾win果個whitney,係呀,又係叫whitney,又係大碼model,又係好乞我憎
不過我冇睇哂呢輯,到最後兩三集都係飛住睇
最尾果集更加一野click去最後睇結果算
Cycle 11
經過咁X差既cycle10洗禮
睇左兩集cycle11覺得D女簡直係超班
每集都過半人D相都比評判讚
amazing,
gorgeous, beautiful, i love this
photo...不絕於耳
最留意係majorie,elina,isis
Majorie: 因為佢好緊張同埋佢講英文D口音好得意
Elina:
佢個樣好有味道好神秘
Isis:佢係男兒身未變性,
前一輯其中一次photo
shoot佢係做臨記,
但tyra覺得佢好sharp所以今屆都搵佢黎
最尾兩強係mckey同samantha
其實兩個我都唔係咁中意,所以最後一集都係直click去ending算
係mckey贏,我淨係覺得佢個口好大大大大大


text:
今日都真係好熱,但係我哋都選擇咗去Hello Kitty農莊,
因為上星期見到人哋share咗係facebook所以再上網睇吓資料,跟住發現真係好易去,所以就入去望吓!
Shutter Speed | 1/2000 s
Aperture | f/5.6
ISO/Film | 100
簡單嚟講呢度係一個普通農場+一隻Hello Kitty POPS咁大把,
當然佢仲有好多指示牌同埋配件印有Hello Kitty,
所以如果睇到呢度既朋友,如果你一心希望搵d好多嘢玩好多疏果採摘好多動物好RAW既農場,而且又唔鍾意Hello Kitty,咁你可以唔駛再睇落去啦!
去睇吓我其他BLOG介紹啦!
當然我唔係踩話呢度好差,只不過唔係上述要求朋友值得去既地方,對於我呢d到此一遊影靚相既朋友,都尚算OK㗎!
我哋由朗屏西鐵站出發,搭咗2個站到錦上路就落車,連Hysan都唔相信問「咁快就到?」
跟住喺A出口穿過停車場,橫過條公路
(因為冇紅綠燈,所以大家過呢條馬路一定要小心,以為架車係好遠嚟緊有排都未到,其實唔駛一秒鐘就到車瓜你!)
然後你會見到條行人隧道,穿過之後立即轉左行條小路,就會到!
其實有個Banner指示你轉左,不過好多人都睇唔到,尤其當你湊住1中2件!
入場既時侯個呀姨會扭你買套票,套票$110就包埋2個小工作坊,就咁一張飛就口$30,
於是第一次嚟就梗係要俾佢搵吓水架喇,我哋2大就買入場券, 1細就買套票,
幸好大人陪佢玩唔駛買工作坊既飛,我哋揀咗一個做紙燈籠,一個做毛毛戒指,
另外係呢個售票區有d免費盆栽券可以任拎,其實就係俾你可以簡單種植小盆栽拎番屋企,
總之係咪都拎咗先,咁唔駛一陣先番出嚟入口拎!
我哋一入到去首先搵個位做咗防蚊措施先,其實一入去就係條橋,連接住餐廳同精品店,
我哋個日去都多人,不過都唔係好多人坐係度食嘢,緊接住餐廳就係餵羊既地方,當然都要買$10草俾佢地餵吓...
我喺度諗不如我都收錢俾人幫我餵呀仔呀女食飯
之後我哋望吓時間其實夠鐘去玩工作坊,佢其實總共有4個唔同既工作坊分別在4個唔同既區域進行,每個鐘1節,
當時2:30要即係去整紙燈籠,個陣仲未夠鐘,我哋一邊等就順便排隊拎小丑哥哥扭的汽球,
起初我覺得工作坊都係呃人多,但係原來都幾認真,真係好似上緊堂咁!
同時間我同妹妹去後面種植盆栽,即係我頭先講要係入口拎個張券仔,
其實姐姐只係將一個已完成的泥土連樹苗放進紙杯,紙杯就要芊芊去畫畫設計,跟住就完成架啦!
不過之後要拎住周圍走好唔方便,所以大家可以臨走前先嚟玩這個會好d,
跟住我哋就沿路行去今次主要景點,
因為我哋未夠1個鐘就完成咗,距離3:30毛毛戒指工作坊仲有20分鐘,所以係度影相,唔太多人排隊,都係2﹣3個,跟住影完冇人排又再影吓!
Hello Kitty隔離裝咗好多玩具生果,芊芊拎咗一個紅辣椒,唔肯放番落去,超攪笑!
之後我哋去番餐廳食D嘢,雖然唔係平,一個熱狗餐連嘢飲都成$55,不過又真係好食喎,
杯西瓜汁都OK喎,之後太熱我自己再ORDER杯凍咖啡,都OK喎!
唔係個d開杯熱咖啡跟住落重冰等佢溶哂變凍啡個隻喎!
抖完之後媽咪陪Hysan去整毛毛戒指,我同芊芊周圍行吓,佢就係度執石仔掉!
其實呢度一入嚟都有張紙俾小朋友每去到一個track point可以蓋印,呢度就擺明俾你蓋齊,都唔駛話有咩tasks要做或者要去搵,不過蓋完之後冇特別嘢,所以嘥氣!
最後再望吓d羊(因為我唔俾佢嘥錢買草),去埋個小遊樂場玩差唔多5:30就番屋企lu!
Photo by CANON 5D Mark III, Len | EF 35mm f/1.4L USM
呀劍評分: 6分
呀劍評語: 因為佢太容易去,好方便,嘢食貴但都好食,所以俾番少少分佢,如果好鍾意 Hello Kitty的朋友就直情俾10分啦!一句講哂,見人見至,各有所好!但半日都已經夠玩了
呀劍貼士: 呢度有嘢食有嘢飲唔駛買定飽嚟都得,但係如果係嚟休息抖下,呢度就唔掂,因為多人,唔會靜,節目好緊湊(如果你有報工作坊)!但係如果你冇報工作坊又唔知入嚟做乜,可能就係為咗同Kitty農夫影張相就算!同入咗Harbour City影POPS冇分別, 都冇咩貼士可言,商業都咁周圍google都搵到佢d介紹,仲多過我10倍!
Hello Kitty 有機薈低碳農莊簡介
Hello Kitty有機薈低碳農莊的前身「有機薈農莊」已經營運了一段時間,現在有了這位年過40但魅力依然的萬人迷Hello Kitty加盟,突然人氣急升,吸引大人小朋友及怕曬怕辛苦的女士們一起來go green.農莊分為五個區:農地,羊舍,燒烤場,商店及Café.每個角落都有Hello Kitty的蹤影.(OEM介紹)
地址
元朗錦田四排石村
交通
1. 錦上路站下車,A出口步行約3﹣5分鐘至農場.
2. 小巴及巴士(但係有港鐵都廢事講啦)
電話
5579 2178
網址
http://www.gogreenlife.com.hk/
(以上資料更新至文章當日)


text:
現在已經係旺季好忙,加上冇乜動畫睇,所以都冇乜野可寫.
death note
我有冇錯過月 & L對打那一場呢? 松田好得啊! 扮醉行上圍闌再扮墜樓,真係膽細d都做唔到. 不過最好戲都係海砂,見到佢墜樓都面不改容,仲識得拉生意,真係天生注定做演員.
灼眼的夏娜
果然有線真係只有粵/國語可以揀,唯有揀粵語,但配音真是很差. (彩雲國物語都有粵配呀!) 不過可以聽到op & ed都好開心. 另外ed的插畫畫得好靚.
校園迷糊大王
有幾集唔記得教預錄,所以冇睇到. 原來花井除咗眼鏡個樣都幾ok,同班又有個靚仔麻生,另外D班又有個戴黑超的cool金髮男生. 學校運動會那2集好好笑,愛理 & 播磨急接近. 配對嚟講,我比較喜歡天滿&烏丸,愛理 & 播磨,花井 & 美琴.
keroro軍曹
其實都有任何劇情可言,純粹係無無聊聊,得啖笑.
火影忍者
因為球賽所以遲咗播. 肥仔好明顯唔係音忍的對手. 明明有9個人點打淘汰賽,而且又唔係只有得冠軍果個才可以當中忍,第3場比試似為咗娛賓多d. 兜學長好西利,連大蛇丸都估唔到佢想點,而且佢的實力同卡卡西有得比,睇嚟呢個角色都唔簡單. 無端端走咗個超級大色狼出來,什麼人呢?
下星期播death note,所以電視台話"已經全部播映已畢",咁究竟係咪真係播晒第一輯呢? 我睇報紙話d網友話唔係,咁係咪做完dn之後會播返呢? 網友話應該將dn放係同事三分親時段度播(唔好cut火影),我覺得冇可能,反而放係以前鋼鍊的時段度比較好.希望之後仲有火影睇啦! (我好想睇佐助vs我愛羅 & 嗚門vs螺旋啊! 仲有卡卡西!) 另外亦好期待dn的粵配.


text:
之前提到有人惡搞狀棍黨,參照佢地用開嘅宣傳品式樣,製作咗一啲橫額,揶揄班友喺外傭居留權同港珠澳大橋事件中損害港人利益.跟住又有人發起反狀棍黨大遊行,聲討班友嘅惡行.狀棍黨黨灰梁渣傑就走出嚟反駁,話咁做係政治抹黑,會分化社會同破壞公平選舉.又話啲橫額係冒認佢地嘅身分,已經報警跟進.至於嗰個反狀棍黨大遊行,佢就質疑係政敵嘅所為,話遊行支出應該計埋入有關政黨嘅競選經費.粱黨灰嘅一番言論,真係令人心寒齒冷,就等我逐點駁斥呢位自以為係鐵齒銅牙嘅無恥狀棍啦!
首先講啲橫額,唔知粱黨灰認為有邊忽觸犯咗香港法例呢?睇番有關橫額,其實式樣好簡單,一啲特色都冇,點解只有狀棍黨先用得呢,唔通佢地已經將個設計註冊咗專利?至於冒認云云,呢個係嚴重嘅指控,要有確實證據先可以咁講.啲橫額上面又冇寫住係狀棍黨製作,只係用咗佢地嘅慣常式樣,咁就話人地冒用身分,粱黨灰會唔會惡咗啲呢?而且睇番啲內容,只要識字嘅人都知道係串緊班狀棍啦,根本就唔會引起混淆,真係想冒都冒唔到啦.好明顯,狀棍黨只係俾人惡搞啫.講到惡搞技倆,用得最多嘅當然係班民鼠派啦,簡直係樂此不疲,搞到出神入化添.班友就成日用啲電影海報嚟惡搞凸首同一眾高官,林D9就啱啱先俾人搞緊.而保皇黨亦喺被搞之列,個logo俾人玩到殘晒.當全港市民被迫接受咗呢種惡搞文化,粱黨灰竟然走出嚟話唔准搞佢個黨,你話咁仲有冇公理呢?
講到外傭居留權單嘢俾人抹黑,粱黨灰就糾纏喺「獲得申請權」同「擁有居港權」嘅分別,大玩文字遊戲.粱大狀棍嘅滔滔雄辯都係留番喺法庭用啦,市民只係會睇班狀棍嘅動機同單嘢嘅客觀後果.單嘢搞到呢個地步,有兩點幾乎可以肯定.第一,法庭嘅裁決根本就唔合乎立法原意.第二,單嘢最終會以人大釋法擺平.班狀棍當然唔會諗唔到呢兩點,佢地只係利用基本法寫得唔清晰嘅地方,喺度鑽空子搞事啫.到政府提請人大釋法,班友就會講乜嘢損害司法獨立,挑撥市民嘅對抗情緒,從而大撈政治本錢.俾佢地咁搞法,香港想唔分化都幾難啦!
至於社會分化,當然唔係今日先開始.不過由粱黨灰把口講出嚟,就不得不佩服佢面皮之厚.而家香港分化得咁緊要,完全係因為民鼠派唔肯接受社會上有不同聲音,堅持走佢地嘅非理性抗爭路線,拒絕用協商方式解決問題.之所以會有人搞反狀棍黨大遊行,根本就係社會極度分化嘅結果,令到原本沉默嘅一群都忍唔住要走出嚟發聲.而粱黨灰竟然倒果為因,話人地喺度搞分化.條友分明係賊喊捉賊,真係服得佢好緊要囉!
粱黨灰仲要屈人,話個遊行係敵對政黨喺背後策劃.言下之意,就係只有支持佢地嘅先係真正民意,持反對意見嘅通通都係五毛黨,係俾阿爺收買嘅.就算個遊行真係有政黨策劃又點,民鼠派又有邊次遊行或者抗爭唔係有政團參與呢?自己友搞就得,人地搞就唔得,仲要出埋法律觀點嚟嚇人,條友都算惡得交關喇!如果我喺度呼籲大家投票俾狀棍黨,咁我嘅上網費用又係咪要計埋落佢地嘅競選開支呢?有呢班狀棍喺度,法律竟然淪為爭取政治本錢同翦除異己嘅工具,真係香港嘅悲哀!
哈哈,忽然諗起,原來狀棍同淫棍都有個共通點,就係「淫人妻女笑呵呵」!


text:
呢三條阿毛,對醉姦嘅認知好可能仲係停留喺粵語殘片時代,以為就係好似林蛟灌醉羅艷卿嘅情節咁簡單.如果未見識過香港嘅劈場,就唔該佢地唔好咁多廢噏啦!
本人縱橫酒界幾十年,深明「酒能亂性」呢個道理.雖然嚴重到酒後亂性(亂咁發生性行為)未必人人都會,但係影響自制同判斷能力就肯定架嘞.講到酒後失態,本人的確見過唔少.
有幾個酒友平時都不知幾man,但係就試過飲大兩杯喊到flea flat,完全收唔到聲.搞到我手足無措,都知應該安慰定係恥笑佢地好.酒精會削弱自制能力,令人將抑壓喺心底嘅情緒釋放出嚟.喊吓當然好小事,如果係第啲嘢,就有可能會好大鑊囉.
有時啲女仔飲到high咗,會無啦啦對異性做出一啲親暱或富挑逗性嘅舉動.俾女擒上身同坐大髀,本人就試過唔少嘞.如果你以為咁係因為啲女對你有意思,就隨時會出事嘞.呢啲畸屎,其實十次有十一次都係啲女貪玩啫.套用網上名句:認真你就輸鳥!不過當判斷力受酒精影響,男方可能會誤以為女方嘅舉動係一種邀請.如果男方係食得唔好嘥嘅人,又或者本身對對方有意思,而女方又貓到神智不清,咁酒後餘興就肯定係爆房啦.當條女酒醒,咪又多咗一單醉姦囉!
少劈酒嘅朋友未必相信,但係酒過三巡,真係乜嘢都可以發生.有一次,成班同事食晚飯,已經劈到天昏地暗日月無光.唔知邊個覺得未夠皮,飯後仲要拉隊上其中一位女同事(T)屋企再劈.酒過三巡,忽然有人發現,T竟然同一個平時冇乜兩嘴嘅男同事打緊車輪.點解會發生啲咁嘅嘢就無從稽考嘞,不過可以好肯定佢地兩個唔會有路,因為男主角條女(後來做埋老婆)當時都在場.酒再過三巡,T又被發現打緊車輪,不過對手係另一位女同事(M).事態發展又係莫名其妙,因為T同M都肯定唔係les囉.T係無男不歡嗰隻,而M條仔都係公司同事,不過佢冇參與我地嗰次盛會.
其實上述事件我都係第二日喺公司睇到啲相先知道,據影相嗰位男同事(B)講,本人一早就貓咗囉.本來睇到啲相都覺得好好笑,不過突然諗到一啲嘢,我就用凌厲嘅眼神望住B,然後問佢:「你有冇影埋……」見到B陰陰嘴咁笑,我都心知不妙.果然,佢跟住講:「你自己睇埋落去啦.」
當晚發生嘅嘢真係全無印象,不過事後返到屋企,發現個肚花晒,我都估到一定係俾人搞過.到睇見啲相,再加埋B嘅講解,真相終於大白.原來本人貓咗之後,攤屍咁瞓咗喺度,點知竟然引嚟幾個女子垂涎.佢地夾手夾腳將我㩒住,由T出手,用唇膏喺我塊面化妝.條衰婆意猶未盡,跟住仲扯高我件衫,喺我心口寫字添.但係咁都未能夠滿足佢嘅獸慾,個死婆就再下一城,攻破埋我嘅褲鍊防線,喺我肚腩畫公仔.然後越畫越低,連我條超低腰白底褲仔都俾佢畫到變晒紅色咁滯.
睇完相,我又狠狠咁睥咗B一眼.條友見我眼神不善,就連忙補鑊,話見到T將枝唇膏伸埋入我條底褲裏面畫,佢自己都驚會出事喎.真係聽到火都嚟埋,呢條雞蟲有乜淫亂場面未見過,連佢都覺得會出事,當時情況梗係好危急啦,佢竟然仲掛住影相,完全冇諗過要幫我解圍.正當我要鏟佢鑊甘,條友居然先發制人,話見我當時識得笑,以為我好enjoy喎.我再睥佢一眼,然後揭開本相簿睇吓,跟住同佢講:「你返埋位做嘢啦!」係喎,我當時真係笑住咁俾人搞喎,但係點解會一啲印象都冇嘅呢?!
話時話,呢單嘢我又唔係好介意.始終,男人唔會有貞操名節呢類包袱.如果換轉,俾人咁搞嘅係女人,肯定唔可以當乜都冇發生過囉.講真,如果飲到貓晒嘅係女人,又點會只係俾人畫吓公仔咁簡單呢?仲有,咪以為熟人就唔會搞你.High到阿媽都唔認得嘅時候,仲邊會理得你係新相識定老相好先!
所謂「匹夫無罪,懷璧其罪」,身懷奇寶自然會招人覬覦.呢個係千古不變嘅定律,糾纏喺誰是誰非只會令人錯失焦點.真係好奇怪,港女一方面以為自己有寶,覺得身邊個個男人都打緊佢地主意,但係另一方面,佢地又成日飲到爛醉如泥,好似完全唔驚俾人執死豬咁.可能港女對中國古諺不甚了了,但係英文應該識喇啩,「don't leave your valuables unattended」冇理由未聽過啫.講到尾,色狼唔一定有樣認,所以女性飲酒要量力而為,時時保持清醒至係保豬嘅不二法門囉!
各位女網友咪插住,「港女」係指具備某啲性格特質嘅香港女性,本人絕無以偏概全之意!舉個例,文首提及嗰三條阿毛就庶幾近矣.哈哈,又講錯嘢添,嗰三條係「港毛」先啱!
另外要澄清一點,本人唔係話醉姦案件中嘅女性一方都要負上若干責任.不過,將涉事男方一律打成十惡不赦嘅淫魔又係咪絕對公平呢?事實上,因為男人身懷「攻擊性武器」,一旦出事就往往百辭莫辯.無可否認,的確有啲賤男會設局灌醉,甚至落藥,以圖迷姦目標女子.但係本人傾向相信,更多畸屎係喺「互動」情況下發生囉.
正如上文提到,酒過三巡,男男女女都可會做出一啲不尋常舉動.受酒精影響,無論男女都有可能會俾錯同收錯signal囉.如果其中一方醉到不省人事,唔俾對方夾去爆房先怪啦.而且之前都提過,貓到冇晒意識並唔表示會全無反應,好似我俾人搞緊都識得笑,班友見到仲以為我好enjoy添.如果咁嘅畸屎發生喺女性身上,男方見到條女唔止唔反抗,仲笑住受搞,有乜理由會覺得自己係強姦緊對方先!
仲有,咪以為發生呢類醉姦事件,蝕底嘅只有女方,其實男方可能仲冤枉呀.以為只係開場友誼波啫,點知無啦啦變成強姦,結果留埋案底,一生前途就係咁先嘞.當然啦,如果有K仔咁靚仔都仲可以喺演藝界發展,但係移民就唔使諗囉.
小飲怡情,大飲亂性,所以無分男女,酒呢家嘢都係飲得節制啲好.話時話,其實保安阿頭真係應該勸喻埋男士唔好飲咁多酒囉,咁就唔使俾班阿毛插啦.
Georgian Wine
男又得
女又得
羅漢坐蓮
車輪戰
車輪混戰
人為刀俎
我為魚肉


text:
2016年7月27日星期三
牛骨雜菜湯
1.4kg呢個價錢,真係平到冇朋友.
已經好耐冇煲過牛骨湯,咁又煲吓啦.
本來想整韓式牛骨湯,但係又唔多想食飯,最後都係整麵包,配湯算數.
牛骨有好多唔同種類,有啲會多啲油,有啲會少啲,我呢隻係牛頸骨,瘦肉多啲,無肥膏,煲湯出嚟就會有一絲絲牛肉食到,同埋冇乜油.
牛骨比豬骨硬好多,出水後,煲嘅時間要長好多.
煲到啲肉開始腍,再加入喜歡嘅蔬菜,香葉同調味,再煲到蔬菜腍,試下味,就完成啦.
是日常餐:牛骨雜菜湯,伴紫菜沙律香蔥包.
21 則留言:
天氣熱, 飲湯食包就最好回覆刪除回覆
我要放涼少少先飲同食,無咁易食到出汗刪除
- 回覆
係呀,而且冇乜油,少少酸酸地刪除
這個好味, 羅宋湯都好似用牛骨煲?回覆刪除回覆
英國超市賣的牛骨,仲有好多肉,但好多肥,試過幾次都唔敢再買了.但牛骨湯真係好好飲,所以依家會買牛尾.回覆刪除回覆
我之前試過唔同種類嘅牛骨,發覺呢個位係最瘦,無乜肥,接近唔駛去油呢,而且其實都係仲有好多肉,可以拆到一大碗㗎刪除
有啲牛骨要出水好耐,否則煲出來的湯會較深色和渾濁.回覆刪除
而我呢邊牛骨通常斷包計,兩個Kg約五元左右.回覆
係呀,出完水仲要煲好耐,比較難出味刪除
你真識買,買到牛頸骨,瘦肉多啲,無肥膏!回覆刪除回覆
其實之前試過唔同位,發覺好多時牛骨湯都好多油,好得人驚,呢個位真係冇乜,好啱啲怕肥膩嘅人刪除
樣子有點似羅宋湯回覆刪除回覆
係呀,其實同羅宋湯好似,不過港式羅宋湯通常會再多一啲油刪除
我都好喜歡韓式牛骨湯,可惜這裡好難買到牛骨,唉回覆刪除回覆
牛骨湯我都好耐冇煲過,多數用牛展煲多,好想飲呀回覆刪除回覆
其實我都少飲牛骨湯,真係因為咁平先煲一次咋刪除


text:
之後沿住斜路行左去東涌舊碼頭,因舊時係機場做野,食飯都成日黎依度,但冇相機所以一直都好想影下依個比較舊既馬灣涌村,但假期真係唔係好想番大嶼山所以加下搬左先的起心肝黎,ok,講番碼頭,佢有一排排既鐵皮屋,感覺應該冇人住,日久失修果隻,加埋個海同d泥有d似大澳,不過就細好多,泥面有好多蟹而且有少少白鷺印象中仲有好多彈塗魚但加下好似少左好多
行入村口睇埋鐵皮屋另一面,真係得番好少,望番出去海邊,仲有少少漁民同d漁船係度,不過都唔係幾多,再入馬灣涌村睇,真真正正可以周圍行下,佢d鋪頭其實真係幾舊我相信香港唔會多,有d係磚仔既門口我最中意,另d舊招牌等等,好正,人唔算多,行左入去某一條巷,仲有少少鐵皮屋,但唔多人住,有d已經空置左,再行番出去經過某一處,門口阿叔以為我蕩失路(又以為我係記者),咁我就順手同佢傾下計,佢話依度之前係好古老既農村,但自從東涌搬多左好多外來人黎之後已經唔同晒,成日有人偷野喎,咁我就話發展左係麻煩d,遲下仲多人入黎住可能條村仲會變得利害,諗起就可惜
行完馬灣涌村就出番去過土地同侯王宮,時間係12點幾,真正的烈日當空,曬死人,仲要行下路行行下好似唔多對路上番路面再行,經過東涌河行到土地,面對住河景,好開揚仲好當風,環境唔錯,再跟小路入行到侯王宮,唔算太大但感覺都幾古老下,侯王好有威嚴而且個神台好靚
對面就係沙螺灣,成日有人掘蜆果度,再行去東涌侯王橋,兩邊係東涌河,d水都幾清下,前少少就係紅樹林,好多蟹仔而且都算幾密,環境不錯,再前仲有條小路上山,唔知行去邊,不過因要去埋馬灣,所以就番轉頭
經過原路行天橋去左東涌炮台,比小炮台大得多,仲有幾支炮係度,而且有條完整圍牆,跟住佢行左一個圈,可能落過雨所以地下d清苔都幾滑,圍牆中間有間東涌公立學校,又係荒廢左,睇牌係1957年,因係瓦頂,感覺應該仲耐少少,行完晒就出番東涌地鐵再去下一站馬灣了
Part.02 - 馬灣

Photo Link <<<<<<<


text:
Mariee Bridal Couture
服務詳情
評語 提交評語
我喺Mariée Bridal Couture租咗兩條晚裝,質素都係新淨,但迎賓嗰條就有少少色差,睇相係綠色出到嚟似深藍色多啲,佢就解釋係燈光問題,不過都係靚嘅.
8500
我套婚紗係訂造,揀咗Mariée Bridal Couture.我睇過尖沙咀嘅舖頭,都唔係幾揀到,中環嗰啲都睇過,但係魚尾嗰啲著上身就完全唔啱比例,因為我本身唔高,但係又想著魚尾,所以就想訂造.我哋喺呢間租咗裙,所以就喺呢間造埋裙婚紗,造出嚟真係好舒服好靚!
23000
我媽咪本身喺到租咗條裙,但最後又唔太鐘意,於是撻咗訂.
本身諗住我去嗰度揀返另一條裙補數,但因為睇唔啱,所以最尾都喺算冇要到.本身同佢解釋完,話希望改做我妹妹下年結婚嘅時候用,但佢話一定要喺我bigday當日用,所以就被逼撻訂.
撻訂喺因為我媽咪極高要求,差唔多行勻全港九新界,試衫嗰日著其實都OK,因為驚佢之後睇唔啱同搵唔返覺得ok嘅裙,所以就諗住book定先,不過之後睇返相佢又覺得著到好肥,於是就撻咗訂.
2500
因為分開咗2日,1日教堂簽紙1日出門,所以就揀咗5套,三套婚紗2套晚裝.佢地好好,一有新衫既catalogue 就即刻叫我去試,服務好好,員工好細心幫我做 fitting; 衫好新淨,修改俾我好準好fit, very okay 值得推介!
22000


text:
過海巴士司機教我地經過添馬公園再去新海濱, 講左好多次個公園用好多錢起一定要去欣賞去踩草皮, 佢仲係一個唔係佢個站既位置俾我地落車, 方便我地行過去咁話!! 巴士司機咁落力推荐, 我地梗係踩佢.... 講個塊草皮啦 ^^ 小慈無啦啦話要整心型, 明顯地要再練習下 :) 呢度真係好靚果然係地常綠, 如果天氣好清楚望埋文化中心就仲正
後面就係政府總部, 國旗區旗隨風飄揚~
Yeah!! 用左個幾鐘頭, 我地終於黎到喇!!!
香港作為國際大都會, 點可以冇摩天輪呢? 不過如果專登填海黎加隻摩天輪上去就真係太過勞師動眾, 希望唔好再填維多利亞港啦!
我地作為忠實既 AIA 客戶, 爸爸又係 AIA 職員, 原先有兩張價值 $280 包埋代幣既飛, 亦有 4 張免費入場券送俾我地, 但因為時間唔岩全部用唔著, 都係乖乖地自己俾錢入場, 大人 $125 小朋友 $90 , 1 大 2 小有 24 個代幣
今日年廿八, 幾有新年氣氛
平日, 加上仲未到放工時間都算少人
笑死我! 一個唔夠高既魔術師加有頭髮既兔仔 >v<
大「獲」呀!
忍唔住要去玩喇~~~ 挑戰一 : 極速滑梯
真係極速, 幾秒就滑左落黎, 仲要玩得一次, 超搵笨
挑戰二 : 我地要佂服呢條巨型滑梯!
兩層樓咁高真係幾震撼
抵呀呢條滑梯, 足足玩左 5 分鐘有多
跑到成身汗
嘉年華點可以冇小丑? 呢對長短腳真係好攪笑
仲有姐姐扭波波
去挑戰攤位遊戲!!
本來諗住我地學過射擊訓練玩呢個遊戲有著數啦, 點知佢地支槍個描準鏡係歪既, 我地信錯左佢
對住佢兩個真係好大壓力, 遊戲高手爸爸又返左工, 我真係 0 信心...... 好在天父都俾我神蹟地碌中隻顏色玻璃杯, 中左隻小白!!!!
梅開二度, 竟然又俾我擲銀仔中圈, 中多隻唐老鴨!! 天父你真係對我太好!! 終於唔駛再玩攤位遊戲喇, 感謝神!!
小慈真係好開心, 一影相就 show 出佢個戰利袋
無啦啦有間教堂
我地去影 3D 相, 人對眼真係好水皮, 其實我地係坐係地下靠反光鏡就影到半空既效果
開始天黑了
亮燈後, 嘉年華更有氣氛 ^^
挑戰 3 : Crazy Cars
見佢 D 車仔好靚, 又開得好似好快咁, 就坐低玩啦
點知就真係得掟兩個彎, 架車又唔郁得, 極速玩完
都係玩多次巨型滑梯穩陣, 天黑冇咩小朋友, 攤位哥哥完全冇計時, 小慈小明玩左半個鐘有多, 跳到腳軟走黎問我: 「夠鐘未呀? 我冇力喇!」 回本 ^^
開心晒 ^^
發光摩天輪仲靚
小明好想坐, 我話下次等埋爸爸先
搭船去尖沙咀, 兩姐弟怕左過海塞車
唔係講笑, 真係玩到冇晒力要叉電
滿載而歸~~


text:
2015年7月21日 星期二
書展 2015
一年一度的書展
如果有時間我一定會去行
以前買愛情小說,流行讀物
結左婚買煮食書
到有左諵b就當然係兒童讀物
書我好捨得買
書從來都唔會太多
只會係願唔願意睇
第一日上晝咁啱要去學校辦手續
湊左諵b俾嫲嫲我就趕去書展
下午仲要返工呀
估唔到開場無耐已經要慢慢排隊入
好彩兒童天地唔多人
想買的基本上都買到
仲幫到其他媽媽入手
可惜唔能夠推喼
揹到2邊膊頭第二日有啲酸痛
台灣繪本係主力入手目標,100層系列呢類觀察書係諵b至愛;小黃點&彩色點點係近期媽媽界新寵
之前博客來買左2本小雞,內容有趣圖畫可愛,買埋另外2本;輝輝兔系列係為左湊夠10本有7折,學下好習慣都唔錯
仲有續巧虎,有考慮過轉台灣版,不過諗深一層,睇巧虎係為左學好自理同學好行為習慣,如果轉台灣版係為左學普通話就有啲無謂,將來返學一定會學到普通話,學校驚你唔識添,我咁大個人出黎做野先學都無問題,所以決定繼續睇香港版
星期一補假再戰書展
行足5個鐘
本來想推喼但落雨放棄左
加上以為唔會再點入貨
點知又抽到好攰
入左想入好多年的Harry Potter英文套裝
之前一直因為貴唔捨得
今次55折只要4百幾
忍唔住抬佢返去
另外買多套迪士尼卡通故事連CD
5本書6折$120
我幾鐘意呢啲連CD的書
可以訓練英文listening
識聽自然識講
最後就係Thomas學英文DVD
其實唔知好唔好,即管試下
將來諵b間學校學英文係較弱
想靠自己加強呢方面
DVD無疑係睇書外另一有效途徑
好彩諵b唔會因為睇碟唔鍾意睇書
我地都會限制時間
仍然會以閱讀行先
希望無問題啦
訂閱: 文章 (Atom)


text:
超級英雄
超級英雄(Superhero)係幻想出嚟嘅英雄角色.唔少地方都有佢哋嘅超級英雄,但因為文化唔同,所以超級英雄分成幾種地區嘅類別.
美國[編輯]
美國嘅超級英雄多數都着緊身衣,以凸顯肌肉,好似超人,美國隊長等,但都有啲唔着緊身衣嘅,好似變形俠醫,雷神奇俠等.女嘅就多數着短袖嘅緊身衣,以凸顯身材,好似She-hulk同Wonder Woman等,亦都有啲會好似Spider-woman同Scarlet Witch咁樣着長袖嘅.
美國嘅超級英雄分三類:
多數超級英雄都係後天超能力者,而冇超能力者就多數用高科技裝備或後天訓練彌補先天不足.用高科技裝備嘅超級英雄嘅例子有鐵甲奇俠,佢發明唔同嘅裝甲嚟對付唔同嘅敵人,例如發明過Hulkbuster嚟對付變形俠醫同Thorbuster嚟對付過雷神奇俠.而後天訓練嘅超級英雄就如鷹眼,透過訓練箭術同武術成為超級英雄.又用高科技裝備同後天訓練嘅超級英雄就例如蝙蝠俠,用高科技裝備同靈巧嘅身手成為超級英雄.
美國嘅超級英雄多數住喺同一個世界,例如驚奇漫畫嘅正統世界係Earth-616.
美國嘅超級英雄鍾意講力量,例如超人至少有1,000,000噸嘅力量.
日本[編輯]
日本嘅超級英雄多數都係靠「變身」獲得超能力,好似幪面超人或戰隊之類.
有啲日本嘅超級英雄都鍾意講力量,好似幪面超人嘅拳擊力係3噸咁.


text:
李文頌(頌仔) 20歲(左)
城市大學專上學院日語研究 Yr.1
林曉彤(曉曉) 19歲(右)
中文大學高級文憑多媒體創意廣告 Yr.1
要扮得神似,首先個 look一定唔可以馬虎,拍攝當日頌仔同曉曉起碼照鏡過百次.
Main Camp
Cosplay迷上癮 中大妹:好享受俾人圍影
動漫節今日玩完,動漫迷𠵱家多數匿喺屋企拎住啲戰利品慢慢歎.讀中大嘅林曉彤(曉曉)和城大嘅李文頌(頌仔)自細已超迷日系賣萌動漫,二人每年必去動漫節,不過唔係去瘋搶限量 figure,而係喪玩 Cosplay滿場飛!人人以為玩 Cosplay好嘥錢,佢哋兩個卻自食其力,冇使過屋企人一蚊之餘,仲竟然有錢搵!
曉曉同頌仔係 Cosplay組合 9RUSH嘅成員,專扮日本動漫《 Love Live!》橫掃本地 Cosplay比賽冠軍,仲代表過香港去日本參加世界 Cosplay大賽.今年動漫節更加變成表演嘉賓,曉曉話:「上年有朋友見我咁迷 Cosplay,就介紹我去參加 9RUSH,結果成功入團.」 Cosplay感覺一向係毒,但曉曉卻好自豪:「時代唔同喇,以前着住啲 Cosplay衫出街,每行一步都可能俾人藐,但𠵱家啲人會爭住圍我哋影相,有時啲家長見到我哋經過,都會問佢哋仔女同唔同姐姐影相,個心真係好爽!」
怕醜妹自信晒
Cosplayer勢力抬頭,但曉曉表示受歡迎也有「幸福嘅煩惱」:「因為我哋扮《 Love Live!》走賣萌路線,所以啲衫唔會太性感,都慶幸未試過俾龍友摸手摸腳.不過俾幾十個龍友圍住影相,自己得嗰 20歲都會好緊張,記得有一次明明背脊標晒冷汗,都要 keep住笑扮輕鬆!但自己好享受,因為我唔似𡃁模樣靚身材正,如果唔係 Cosplay嘅話,根本唔會有人注意我.」
Cosplay化妝起碼要 1, 2個鐘,上妝前佢哋都係好典型嘅「怕醜妹」,講嘢陰聲細氣,到化完妝換好衫一埋位影相, 2個都自信爆棚連 chok十幾個可愛 pose,曉曉話平時訓練有素:「平時一得閒就上網睇自己扮嗰套動漫角色,玩 Cosplay經驗好緊要.好彩我哋條 team有得成日出商場騷或者去其他地方比賽,而且經理人(阿 K)都成日教我哋點去揣摩,連擺隻手喺心口,貶吓對眼都有學問.」
玩到咁 pro, Cosplay可以當做職業都得,頌仔卻大唱反調:「雖然忙起上嚟一個月有成 10幾 20個 job,除咗商場騷,有時會幫啲 Cosplay新手造吓衫收手工費,又或者俾龍友拍吓硬照,但其實大部分收入都會用番落買料整衫,一套隨時 2, 3千蚊,所以一定賺唔得多,自己當興趣算.不過日日都可以對住 Cosplay,又唔使問屋企人攞錢整衫,我覺得好過返 A&F兼職!」
化足兩粒鐘
每次出騷除咗化妝 set頭幾粒鐘唔在講,曉曉話由朝到晚都戴住大眼仔,次次返到屋企隻眼都會紅晒,不過為咗靚,冇計
師傅簽 2隊
9RUSH經理人阿 K玩咗 16年 Cosplay,依家亦係男子 Cosplay team組合 Fruit Punch嘅隊長.阿 K坦言日本人早就視 Cosplay為職業,自己只係步㗎仔後塵,希望嚟緊都可以大力推廣 Cosplay.
動漫節必𥄫Cosplayer
動漫節開鑼對一眾龍友同 Cosplayer來說,十足歌手參與年尾樂壇頒獎禮咁重視,所以個個着到行,希望被野生捕獲!
冰雪大熱
玩咗 Cosplay六年嘅 Candy(左)扮演《冰雪奇緣》中的 Anna,而扮演 Elsa嘅 Aya(右)更加玩咗 11年.不過原來佢哋冇夾埋,嚟到會場見大家咁啱 key,索性企埋一齊任影.
腿唔怕露
仲係學生嘅汪汪君玩咗 Cosplay只有 2年多,但深明「遊戲規則」,着條高叉旗袍扮弱音 V家,又殺死一班龍友,識揀!


text:
07 八月 Oregon 既短短小旅行
因為麥包工作既關係,需要出trip去Portland,Oregon.我又跟埋去,岩岩好可以放低婚禮既事,去冇sales tax既Oregon買野鬆弛下.
講真,Portland真係冇咩玩架,但好處係係到買野冇sales tax,到可以話係唔錯既"購物天堂".我地去兩日一夜,第一日一早出發,中午到達.去酒店check-in完食野後,就開始我地既買野行動.我地既計劃係今日睇麥包買既野,因為佢聽日要返工,甘我就用佢返工既時間睇我想買既野.今日收穫唔算好豐富,買到我地主人房既毛巾同埋一幅畫.買完就去食野同返酒店"攤透".
第二日,麥包返左工,我o訓到十點幾先起身,check-out之後有繼續我既shopping之旅.因為我之前買既晚裝唔係甘岩身,甘我就去左各間有晚裝賣既鋪頭試衫.最後係BCBG搵到件唔錯既,mission accomplished~! 之後去LV睇袋,試左幾個到唔係好知自己想買邊個,算啦,都係去法國先買.行下行下,好tiring呀~都係去Border買杯野飲,睇下書,relax下.
其實我唔係個成日去書店睇書既人,我鍾意係屋企張床到睇多D,哈哈~.但出奇地我今次好enjoy喔,好似好peaceful甘.可能婚事真係令我太stress out啦,難得有幾個鐘可以"攤下攤下",真係好掂架.我睇左三本分別講米蘭,威尼斯同羅馬旅遊指引,之後睇左少少Da Vinci Code(達文西密碼)同The Devil Wears Prada.Da Vinci Code我稔我鍾意睇中文版多D;The Devil Wears Prada就好搞笑,如果唔係麥包放工黎接我,我稔我會睇落去.
甘我地去食飯啦~係間好有情調既日本餐廳 – 有獨立既日式房間.


text:
Tuesday, June 26, 2007
唔買唔買都唔知點解仲要繼續買
係過去兩個星期入面,我又買多左6件衫,好得人驚,我諗…我想…我應該…我要收手了上yahoo買既oops衫,我睇左呢個人好耐,我見佢d野都幾靚,不過好似貴貴到,但係我終於都等佢到平喇,一件係半價,一件係6折,我仲要request買兩件平d,佢真係平多左少少比我,仲要包我掛號,呢個人真係ok,可以繼續留意上次bv.blu唔鐘意件綠衫top換返黎既唔衫唔裙,其實同之前買既oops蝴蝶結衫好似,不過冇咩好揀,呢件算係最鐘意架喇(好皺唔係因為件衫唔靚,係因為我已經著過洗過,但係又冇燙就影相)
又係去左我好愛既家樂日本衫shop買既,條裙好靚,真係愛不釋手,睇真d個花真係好正架,yen價係14xxx,宜家699仲有9折,真係好抵架.仲有一件oops既top,呢d top好呀,肥一肥都著到,又唔會好熱,返工又得,去街又得,good呀!
係tko既momo house買,話說呢間shop之前係cwb都有,我都有一次同舊同事一次過買左好多件衫,不過我再想去時,發現佢已經唔見左,原來開左去tko,真係奇怪,其實又唔係好鐘意呢個shop,不過真係好想買件衫襯返上次浮誇桃紅裙喎,所以買左一件啦(上圖),不過返到屋企先見到有d問題,想換另一件,再去既時候就見到一件jill stuart既top(下圖),質地唔錯,仲要唔貴,我一心諗住就算唔係真野,呢個價都真係ok呀,所以就買多左一件,不過兩件都比我塞到皺晒,因為我買左返屋企一直都冇放佢入衣櫃,一直都係比d野塞住左,所以好樣衰,哈哈
我的Jill Stuart Collection
買買下,我已經有一堆Jill Stuart既化妝品,成為左我既Jill Stuart collection,我會為呢個collection再添新成員架喇,你地等我呀,哇哈哈
用後感:其實買左一堆野,我都只係開左shadow黎用,個個色都有用,佢最好既地方就係夠閃夠shape,真係好易上色,係非常非常好用既shadow,比起我以前好愛既kp,我覺得jill係超正,又容易handle,仲有塊鏡我都有日日用架,不過都係鏡一塊,我又冇覺得佢會照得我靚d,其他野暫時都仲係收藏,個胭脂個個買左既都話好用,但係因為我係出街先開始化妝,所以我遲遲都未開黎用,不過應該係我出發前,我會用一次,試下係唔係真係咁好,可能我會買埋橙色返黎,哈哈~~
Monday, June 25, 2007
火拼MTM
點知上個星期又收到可靠消息下個月會加價,真係唔得佢死,都已經貴架啦,仲加,點好點好,點都會去買多一次,睇下用得幾耐得幾耐架啦
好啦,擇好良辰吉日就決定今日去,仲要搵埋老公做我friend get friend既人選,哈哈
一放工我就去左mtm先,費時搞得夜啦,老公最終要7點先放工,我都差不多傾好晒我有咩要買架喇
其間Gloria都覺得我左邊面既細瘡真係好多,佢suggest我日日用有少少消炎既水份mask,跟住一個星期用兩次消炎mask,希望快d可以令死人瘡消失,跟住佢都有介紹我最貴既Botimate eye serum,我明明係esd到話左我決定唔買架嘛,因為維尼太話去黑眼圈好,姐姐就話冇咩用,咁我用左三盒eye mask都冇咩用,所以都唔係好想買,但係佢一話可以去眼紋,我就真係好有興趣,係mtm度照塊鏡,其實真係好似Gloria咁講,我黑眼圈其實唔嚴重,反而有少少眼紋,又係喎,又真係有少少喎,不過好明顯,用左mtm半年,眼紋真係冇咁深,所以,所以好啦,買就買啦,反正佢話可以用8個月,都算係一個好長既時間呀,再揀揀下,我又問佢有冇野可以收毛孔,佢就介紹我Botimate既serum,不過呢支會慢d,兩個半至三個月先見效果,但係佢講得真係好好囉,又話真係將底層收緊,所以收毛孔會long last d,如果我只係用面頰位,一支可以用一年,唉~~算啦,試一試啦,如果真係可以收到我面既毛孔,2500都真係要值得囉
經過一輪喪買之後,肥豬老公終於出現,佢係負責填member form(其實係我填)同埋比錢,哈哈
等呀等,等左都有20-25分鐘先blend完我既野,對完貨就走人,等既其間,老公係咁問我點解唔走,跟住我又答返佢,你比完錢見我有野可以拎走咩?走走走,走咩呀,佢都真係short架
用後感: 新既serum感覺良好,好似好快吸收,希望真係有用啦,不過我覺得自己即刻靚晒,哈哈.Re-blend既cream非常好用,簿身左好多,感覺好舒服,同埋好似有一盒新cream用咁,好好呀~~~
火拼mtm既戰績
開晒盒再影多張,死未?
送既靈芝沖涼travel set,個味好香,Gloria話係冇得賣既
Saturday, June 23, 2007
很累的一天
於是我地就去左沙田宜瓜睇下有冇啱既傢俬可以放係nic house,行完宜瓜其實我真係好攰好攰,不過我真係要買支卸妝油(200),所以一定要行去新城市廣場,咁行得過去,又想去西田睇下d日本童裝,於是又行行行啦,途經豬2000見到有見背心都ok,又唔係貴又可以襯底,所以又買左(156),去到西田,睇完要睇既野,行過ans,我發現我真係好需要一把cut uv既超輕遮,所以就揀下啦,揀左一把都幾令又唔會太貴既就買買買(162),之後走既時候見到kose,我就去買埋一直都好想買返既痴黑頭mask(150).上左巴士之後再諗一諗,嘩,樣樣野都係百幾二百,不過買買下原來都買左成700架喇,駛錢真係好快,不得不套用姑姑既名言
「駛錢係光速,賺錢係龜速」真係一d都冇錯~~~
對不起,大妹!!
比人罰都仲要笑既死仔nic
Friday, June 22, 2007
大吉日 – Gucci shopping day
點知事隔11日,老公帶左一個好消息比我,就係佢有成個半月bonus喎,所以即刻拎我想飛去買我既心頭好,適逢今日我早放工,老公又未放,於是…於是…我就自己一個去左landmark喇,行經lv,都有一刻心頭想買monogram mini lin架,不過都係唔好,真係好唔想入香港既lv,我會覺得自己好似自由人,所以算把啦,縱使你問10個人,10個人都會答你lv好用好多,又com用,不過我真係獨愛gucci喎,唔好諗咁多,繼續向我目標出發,一行到入去,首先係睇下飾櫃入面有冇d小包包可以放相機,死啦,居然比我見到,個心即刻寒一寒,我覺得我會買囉,不過都唔好諗呢d住喇,去搵返我個腰bag先,好快,9秒9我就行左去放腰bag既地方,而且好快咁叫人拎比我睇,當時放出黎既只有粉藍,仲即刻問佢仲有冇粉紅色,佢答我冇啦,其實我都預左,之後我又再問佢,咁其他shop仲會唔會有呀?佢又答我,冇晒架喇,全線都冇,呢個都唔係得返好多,跟住我拎住個粉藍色又想要又唔想要咁,望一望塊鏡(其實我今日既衣著係同個袋極唔襯),個心就開始比藉口自己喇,其實…其實…藍色都唔係好差呀,係就係鐘意粉紅多d,不過你已經有個粉紅袋啦,又粉紅呀?唔好啦,試下粉藍啦,粉藍都幾靚呀,就係o係個腦度諗左唔夠10秒,我就同哥哥講,好呀,你比個新我呀,跟住我仲要好似闊太咁同人講,我想過一過個條睇埋野先呀,跟住我又行返去有相機袋既地方,有兩個我都啱既,一個係同我散紙包一樣既全皮包包,一個係粉紅邊既包包,當然全皮既會貴好多啦,個價就係差大概1k囉,個心都有諗過要全皮好,定係布加粉紅邊個隻好,不過個問題係,皮o個個就fit好多,仲要入面有個格格可以比我返多一舊電而布包包就冇呢個格,同埋布既係大d,仲有一個問題係,皮o個個出面有個位可以比我套相機繩入去而布既又冇喎,唉~~~點好呢?擺明係貴既好用好多,又啱我心水架啦,不過真係好貴喎,點好點好?於是我又問左哥哥一個好冇聊既問題,呢係拎住個皮袋問人,呢個袋係唔係放得落一般size既相機架?(我想佢答我唔得,因為咁就唔駛買),但答案係可以,仲要話如果唔係太大個d都可以,跟住我又再問,咁係唔係canon個d應該ok呀?佢就好高興咁講,哦,呢隻一定得啦,於是…於是…我又再一次講,好啦,我要呢個呀!!
就係咁,係gucci留左唔夠10分鐘,但就用左差不多一個星期既人工喇,嘻嘻
再近睇d,其實兩樣野我都超級鐘意,不過我都仲未夠膽比個相機袋比老公睇,我怕佢問我幾多錢,哈哈
Thursday, June 14, 2007
我們的Nic House
越搵資料就真係越覺得日本童裝真係好靚,尋日行times既時候,發現原來都有一間係賣日本童裝既shop,嘩,好多都係我上網見過架,真係好靚好靚呀,不過佢賣得勁貴,一件tee都要3xx,不過佢呢個款好似係要4千幾yen,不過都貴啦,貴過yen價好多,斷估佢一定唔係retail價買返黎賣架啦,佢真係賺好多呀,不過佢係呢個地區,租金又貴咁多,一定要咁做架喇,如果唔係佢點交租,點請sales呀
好啦,好啦,等我post下d靚靚日本童裝啦,唔知會唔會有機會入到呢d貨呢?好緊張呀~~~~
Wednesday, June 13, 2007
由希望變為事實
兩點鐘返到公司,見到老細仲係到,咁我就諗住比自己多d心理準備先比信佢啦,點知一開電腦,就見到佢send mail出黎話佢下晝要去IPT開會喎,真係比佢嚇死呀,於是我唔理三七廿一就急急腳去佢個位(當時好少人,其實真係一個好時機)
我一坐低就同佢講,我要走喇
跟住佢異常冷靜話,係..係..
跟住就開我封信啦,咁睇左一陣就話,11號effective呀?呢個要同HR傾傾喎
我: 哦,好呀 (但我心諗,點解要問HR呀?都係扣錢既姐)
佢: 點呀?去邊度呀?
我: 冇呀,我想休息下呀
佢: 嘩,你就好啦,少奶奶,我都想做少奶奶呀
我: 哈哈,唔好咁講,你宜家養緊個個都係少奶奶啦
佢: 做咩呀?好辛苦呀?
我: 唔係呀,不過真係想休息下
佢: 啱既,慢慢抖夠先再算啦
我: 唔…都係呀
佢: 呀,不如你改過個DATE啦,你寫你11號比信啦,咁就唔駛煩喇
我: 下?哦,好呀 (心入面超級開心,可以扣少我兩日錢,嘻嘻)
真係估唔到,要黎既時候就要interview兩次,要走就只需輕輕一句就已經完結,真係太~~~順利喇,卡卡
Tuesday, June 12, 2007
屬於我的生日
2月27日 熟知週遭世界
2月27日出生的朋友喜歡研究他們生活週遭的.他們會花很多的精神來研究日常生活,比如說,事情是如何運轉的,為何有些人會有這麼做啦,怎麼做會比較好呢…….不過,這只是開始,2月27日出生的人還會把這種精神推展到社會,國家甚至是全世界.也由於那種積極鑽研的精神,所以他們才可以很有自信地運用平常到處收集訊所累積的經驗以及智慧,去達成自己的理想(yes yes yes).
對2月27日出生的人而言,最大的困擾在於他們的感情生活.奇怪的是,這些最瞭解世界也最能在世上生存的人,競然都不太瞭解自己真正要的是什麼樣的感情.他們對愛的需求很明顯,可是他們憑直覺選擇的關係又常常最不適合,所以他們的愛情生活大多是以混亂吵架的結局收場.所以浪費很多精力在羅曼蒂克的愛情生活(矛錯)方面,而沒有去探討他們內心深處真正的需求.而且,在一段關係剛結束時,他們總會很快地就又陷入另一段感情,幾乎沒什麼「空窗期」.
明白自己想要的和真正需要的,是不一樣的東西,對他們而言非常重要.因為惟有滿足他們心底的需要,才能找尋到真正的幸福與穩定的感情生活.所以,若能真正地空一段日子讓自己好好地一個人獨處,會是比較有用的方式.況且基於他們思考及敏感的天性,他們可以不需借助別人的力量就有所成長,這可不是人人都有的能力.
2月27日出生的人喜歡讓思緒無拘無束地漫遊,同時也希望他們的朋友或伴侶一起加入這種思維互動,腦力激盪的遊戲中(係呀,係呀,完全啱晒).這一天出生的人對社會的看法很矛盾,他們既想躋身名流去主導社會,又想起而重整整個不公平的社會.他們想操控的慾望很強烈,再加上他們又極具魅力,所以必須格外小心,別把身邊的人壓得喘不過氣來.
如果2月27日出生的朋友失去了道德觀,那麼可就要小心了,他們有很大的能力可以用各種方法摧毀自己或別人.他們的能力不只是探索事情的真相而已,更可怕的是,還具備了超人的意志力與果斷的行動力,為了實現他們所想要的,這天出生的人會不擇手段,甚至不惜挑戰道德或倫理.
優點 有魅力,有能力,有才華(我覺得自己好有才華,能力同魅力架,哈哈).
缺點 不自覺,傾向苛求(有時我真係幾苛求,樣樣野都想做到係心中所想),情感過於混亂.
Monday, June 11, 2007
Nic House新希望part 2
所以我地決定今日入紙申請,價錢方便,我地足足減左人地20%,唔知得唔得架,不過佢個asking真係幾高下,同埋佢地d雜費係貴過二期架,所以一定要減佢地,希望快d有回音啦,如果一切順利,今個月尾都有d機會可以resign架,咁就可以7月尾去入貨,8月開張,呢個又係一個好完美既schedule囉,真係唔知得唔得,唯有等下啦,in the meantime,我地又搵到一個啱既批發地方,真係要搵日去睇下先得
~講完~
Sunday, June 10, 2007
Shopping魔週未回歸
死啦,死啦,都忍左一個月左右唔買咁多野架啦,點知星期五去bv.blu時,終於都比我搵到條淺色又著得唔係好肥既褲,所以一買就買兩條,仲有一條桃紅好浮誇既半截裙,一試就好鐘意啦,所以就買買買,仲有一件買左返屋企又唔係好鐘意既唔裙唔衫,我唔會要架喇,不過係未換第二件之前都同佢影下相啦,卡卡
仲有架,星期五除左shop左bv.blu之外,仲去左levi’s買牛仔褲,美其名係要同肥豬買,不過佢揀完之後,我就死唔蝕揀左條窄牛喇,um…不過冇得影相,因為肥豬個條要係第二度transfer去cwb,我個條要改長,所以要等等等,我地為左入會,肥豬就買多左一件polo shirt,呢度仲貴過我去bv.blu買野呀,不過mainly係肥豬囉,但係佢一定會入我數架啦
到左星期六,我整左甲甲就去左家樂度行街街,我一心都係想買legging同一條黑色短褲返工架咋,點知… … …變左喪買,我果然係癲架,嘻嘻
去家樂既原因,係因為老公等我既時候過左去行,佢發現有d裝修都真係幾靚,所以同我上去再睇多次,有某一兩間,我地真係可以攞佢個idea去整nic house架,老公今次眼光真係唔錯呀
行呀行,我見到以前我成日去買野嗰間cat fashion(宜家已經改左名,不過都仲係有我識既sale係度)變左賣好多jelly beans,仲好似有好多好靚既衫喎,一心諗住去睇下有冇啱既褲,點之一入去就…就…就出事喇,話說我一入去都係睇下鞋,都有一兩對幾鐘意,想試下架,不過算啦算啦,都係睇褲先啦,其實呢間shop真係好難揀野,因為佢太多野喇,如果唔係sale介紹,其實自己係揀唔到架,不過好彩d褲佢地都放得幾好,幾容易睇,有一條我都幾鐘意,我咪拎埋鏡拼下囉,真係估唔到,以前都同我幾熟個sale居然認得我,佢第一句就問我:「你好耐冇黎喇喎」
我好開心咁答佢:「你…你…你認得我?我肥左好多,同埋真係好耐冇黎喇」
佢話:「我認得呀,宜家都唔係好肥姐,係你以前好瘦,咁你認唔認得我呀?」
就係咁,我地就開始傾起上黎,佢仲介紹多一條三個骨牛仔褲比我試,於是我就拎住兩條褲係一個好細既空間度試,首先試黑色三個骨,yes,我就係想要條呢d褲喇,所以個心一早就決定要呢條,再試牛仔褲,真係估唔到著左上身真係幾靚,好lady,著對高踭鞋真係好正呀,所以就買買買啦
跟住我又忍唔住試下d jelly beans,我自己就揀左兩對,一對紅色,一對小鳳姐蝴蝶結鞋,小鳳姐嗰對好靚,最衰就係佢得返一對s,但係我都啱著呀嘛,你話點可以唔要佢呀,跟住未試對紅色時,sale姐姐就拎左對珠珠鞋比我試,嘩~~~姣令呀,casual得黎又有d野睇,好鐘意呀,再試埋自己揀對紅色,就覺得自己揀d野都唔係好令,比起珠珠鞋,珠珠真係令好多呀,所以決定要晒小鳳姐同珠珠,嘩哈哈,呢個時候我都已經覺得自己好過份架喇,個老公就係出面等我,我自己就係度係咁揀,係咁揀,好似d野唔駛錢咁,試完鞋,姐姐拎左一件佢話會著得好瘦既唔衫唔裙比我,呢件衫一望就知好日本啦,尤其佢隻死人蝴蝶結,係d架人先會咁鐘意蝴蝶蝴蝶而又唔娘架,望一望個價,都好似幾貴,不過姐姐話有折,一定唔係呢個價比我,好啦,要一件都冇妨呀,咁揀左一堆野,我好似由始至終都冇睇過佢d衫喎,於是就慢慢睇下啦,自己又揀中左一條超級靚既裙喎,係15/16底下,我都係戰勝唔到shopping魔,所以決定要埋佢,見自己都好得人驚下,所以就同姐姐講,唔得喇,唔得喇,我要走喇,再唔走唔得掂呀,咁就計數埋單啦,得二話不說就出左門口拎左老公張card黎碌,仲快快手比佢簽名,完全唔比機會佢睇幾多錢呀,哇哈哈
事後佢都有問我買左幾多錢,我一講比佢知,我就已經好內疚咁同佢講,得啦,得啦,我兩個月唔買野啦,你唔好樣衰呀,不過佢都樣衰左一陣,算啦,今次我都覺得自己好過份既,比佢樣衰下啦,我真係會忍手架喇
返到屋企再睇睇我d戰利品既時候發現,原來我買左個兩件衫都係oops黎架,係我近排先識既brand,呢個brand d衫幾靚架,不過都幾貴,跟住我再上網搵下啦,佢d裙下下都過萬yen架,所以我宜家買左個兩條其實仲平過yen價,真係唔知佢呢d衫係邊度批返黎既呢?如果fei e賣呢d衫就好啦,可以批發價買呀,正正正~~~
Jelly beans兩大對,點解對珠珠鞋好似好大咁既,不過我唔大架喎,唔知係唔係我放得唔好,一前一後,同埋對小鳳姐真係細d既,係S碼,對珠珠就係M碼,不過都唔會咁誇張架?真係奇呀
裙裙兩條,不過間房好暗,影得唔靚 左邊條裙其實同呢件衫係一樣既,不過一件係top,一條係裙姐,如果比我見到件top,我會揀top唔揀裙,不過宜家條裙都好靚,我一定會著架
就係死係呢個蝴蝶結手上囉,我真係覺得好日本feel囉,大大個得黎又唔覺好娘,真係好正~~~
呢件唔係今個星期買架,係上個星期係sogo買既泳衣,我一定會係2007年著住佢落一次水架,一定一定會
Saturday, June 09, 2007
夏日新腳甲
好,今次我忠於自己一個月前既想法,最終都係整左french,我初初係想整french加閃片,不過karen幫我揀左french加閃gel,ok呀,好靚,又唔會好單調,好乾淨好整齊咁,著埋我d靚靚涼鞋,簡直係good到震呀,哈哈哈哈
(我左腳腳指尾,終於都生返d正常色出黎喇,我諗再下次整,應該會再生好多出黎但又唔會可以cut晒d瘀,不過都幾sure,下一次就算再整french,都應該可以遮到,yeah yeah,好開心呀)
French+閃gel,好整齊呀
Close up睇下,d閃好低調,不過d腳指好醜,咁大個女都未試過close up影腳指,咁近睇,好核突呀,哈哈
My Memory相簿完成圖
呢頁冇咩特別要改,係將個our串返啱姐
新加既greeting page,個南瓜車同蛋糕都好鐘意呀,佢呢個design都幾好喎
一樣係新加既cheers page,睇得出大家都好開心呀,卡卡
呢版改左幾個人,宜家個個guest都係我地既要好朋友/親戚,總之就個個都熟架啦,唔會有d三九唔識七既出現,哈哈
Friday, June 08, 2007
Nic House新希望
不過唔知點解,今次係肥豬冇放棄過喎,佢好努力咁聯絡唔同既商場,宜家我地搵到兩個都叫ok既位,不過就真係要認真諗下邊個location會suitable多d
第一個係新都城一期,佢一定係冇二期咁多人架喇,不過勝在近酒樓,都應該會有幾多人行過去,但係租金一d都唔平,比起二期個間佢仲要貴少少,可能因為佢大d啦,真係要諗下條數計唔計得掂先呀
第二個choice係南豐廣場,對呢個商場好感就冇咩架喇,間舖都幾大,同埋勝在好近扶手電梯,人流都ok,不過望落就唔係好似一d會捨得用錢既人囉,同埋同場有好多童裝,有一間新開既,直頭同我個idea一樣咁滯,所以有d驚競爭好大
聽日約左睇一期間shop,仲有會有人同我地講下申請既情序,咁就聽左先算啦
Wednesday, June 06, 2007
日本空運抵港 – 食人士多啤梨
上到magic nail,上一輪整既人都未整完,所以我可以好安心咁食dinner同埋睇下雜誌,一路睇一路睇都冇idea架,等Karen做完佢個客,我就問佢有咩好整,佢就suggest我整銀底車厘子,um…其實都ok既,雜誌有個款係白底,紅色french再畫車厘子架,好靚好sharp,不過我又唔可以exactly整到一樣,Karen話銀粉底都好閃喇喎,叫我信佢,好啦,我信啦
到開始整時,Carmen問我決定整咩未,我話車厘子呀,佢就叫我不如整士多啤梨啦, 士多啤梨都好靚呀,或者你整5種唔同生果啦,啱你呀,um…又好似有d見地喎,又係雜誌度見到真係有5種唔同生果喎,都好似幾好,跟住問下畫花既小玲可唔可以咁做啦,佢話ok,不過我同Karen都諗唔同個底用咩色好,因為銀色唔襯橙,諗呀諗,我再睇下本雜誌,終於都見到一隻又浮誇,又可以跟住整既款喇,就係食人士多啤梨加石呀,個圖係3隻手指畫士多啤梨,兩隻用石,個底就係閃粉french,好喇,終於好肯定咁話我要整邊款喇,閃粉都揀好晒,開工開工,整呀整,其實只係整左閃粉french都已經好靚,我始終都係鐘意d閃閃下既野,所以上次既彩色french我一直都唔鐘意,整完一隻手,就比小玲畫,Karen一直都好強調同小玲講,你畫大大粒,好juicy咁就啱晒佢架喇,咁小玲都畫得好靚呀,真係又大又juicy,好正呀,同整另一隻手時,佢仲suggest我,畫士多啤梨既手指可以唔同左手,好啦,我就調下位啦,效果真係唔錯,畫完畫,同返Karen同我加石,嘩嘩嘩,真係閃爆呀,超靚,今個月終於都可以整返一款我滿意既款式喇,哇哈哈,真係好開心呀~~~
左手,食指d石其實我個原意唔係好想咁架,不過唔緊要啦,都好似幾cutie呀,粒粒士多啤梨都好大粒架,好正~~
Tuesday, June 05, 2007
郵購日本商品的代辦公司
幫人bid japan auction既公司/人真係越來越多,以佢地既service charge又真係五花八門,如果你唔介意有少少既差別,其實搵一間好似可靠d既公司就已經得喇,佢地會同你bid野或者買d只售日本國內既物品,一般收費會分以下3類:
1. 匯率計0.08 – 0.09,包括所有手續費,我搵到有一間就對0.076,不過佢另外要加多$25手續費,如果唔係買太多野,呢間都ok既,不過好似唔多可靠(純粹係個人感覺) (例: 買10000yen貨, 10000x0.076+25 = HKD785)
2. 匯計比市價貴少少,比如宜家係0.06365,佢就可能收你0.065/0.066,另外要收10% servicing charge (例: 買10000yen貨,日本銀行手續費250yen,日本郵費500yen,日本寄香港(EMS)1000yen, (10000+1000+250+500+1000)x0.065 = HKD828.75)
3. 匯率係計每日銀行既匯率,每5000yen收HKD50手續費 (例: 買10000yen貨,日本銀行手續費250yen,日本郵費500yen,日本寄香港(速遞)600yen (10000+250+500+600) x 0.06365 + 50 = HKD772)
我今次揀左4件衫,總數加埋係around 15000yen,其實我計來計去,好似最大既different就係$50左右啦,初初我係聯絡第3間公司既,因為佢覆得好快,效率真係好高,跟住計計下,我個case又好似第2間公司會平少少,咁我又send mail比佢啦,點知佢兩日都唔覆我,算啦,今日終於決定要第3間幫我order貨,唉~~點知因為過左兩日,4件衫,有一件就冇左我想要既色,一件就冇stock喇,都有少少唔開心架,冇左鐘意個色個件,好彩仲有一隻色我都喜歡既,咁冇問題啦,咁冇貨個件我就要再揀過第二次喇,其實呢,可以唔買咁多既,不過見買開,咪一次過買多幾件囉,如果下次再鐘意就可能要又要order某一個數先抵,因為你買少少,日本既銀行手續費,郵費都係要比架啦,不如要多一件啦,最終就揀左一件其實一早就鐘意,不過驚自己著得唔好睇既裙囉,希望希望返到黎時,我會瘦左dd同埋會著得好睇啦,因為呢條裙係貴少少架
好緊張呀,唔知d衫會幾時到呢?以前識得個yahoo日本朋友,佢都有幫人係yahoo bid野架,佢就好快囉,一般4-5日就會收到貨架喇,希望我今次呢d衫可以下星期初就有啦,好緊張呀,哈哈
oops雪紡上衣,成件衫都好日本feel,個袖位好靚呀,可以遮住我既肥臂
silent worth唔裙唔衫一件,自從買左第一件silent worth之後就深深愛上,今次專登揀一件同我上次買個件唔同cutting既黎試下,其實佢d衫個cutting好多都一樣架,不過真係好多花款,買多幾件你都唔會覺得好重覆囉,好正,計埋service charge,返到黎都仲平過香港買,仲可以少左一個買左老翻既擔心添,幾好呀~~
silent worth tee一件,呢件就係我鐘意既color,不過冇都唔緊要,下面個件綠色我都鐘意架,揀色既時候,我都係呢兩個色上面諗左一陣架,所以冇左上面個件都唔係好傷心下圖係背面,好型呀,不過我d頭髮都會遮住架喇,哈哈
都係silent woth出品,呢件就係最後揀既,我要左白色,其實係冇色可以揀,黑色已經冇晒,不過如果有,我都係鐘意白多d,呢條裙好靚好斯文呀,希望我會著得好睇啦,我唔想要黎收藏呀
救救小菲姨
點好點好,你話仲可以點呀?我又真係唔知仲有邊度有d又平又靚既批發喇,咁可以點喎,希望個天會幫下佢,新貨可以賣得好d,追返佢地呢幾日既損失啦
Monday, June 04, 2007
我的Sinomax
趁住今日肥豬都早放工,我地就決定去jusco睇下有冇平野執(因為將軍澳分店租約期滿),嘩,一入到去都幾混亂架喎,d人揀野好似揀得好開心,不過我地就唔啱喇,行行下見到sinomax counter,我話我今次一定要買架喇,咁肥豬都話「買啦買啦,唔想你訓得唔好又容易病呀」
一行到埋去,個sale serve緊一個客,不過個客好煩好煩,又咁又咁,又話想睇下第二個counter會唔會平d,又話唔知好唔好訓,又好似想買,又好似唔想買咁,但係自己又話d朋友都話好訓,咁你就唔好阻住我啦,我想買野呀,噓~~~
佢搞左一輪去比錢既時候,我就開始試枕頭喇,試左幾個款啦,不過都係好似sale介紹比我既升級版最舒服,所以就揀呢個啦,其實我一直都唔知幾錢架,我記得肥豬嗰個好似4xx,咁試完枕頭我咪行下個counter,confirm下個價錢囉,如果要5xx我就可能要返肥豬嗰個,一睇之下見到係429,我就問姐姐,呢個係唔係即是429呀?佢話唔係呀,仲有個8折,嘩,我真係不禁大叫左出黎,真係好抵呀,3xx就有個新出既枕頭,而且都真係幾舒服呀,事後肥豬話我好似做媒咁,嚇到之前去左比錢個煩女人眼都凸埋,咁…咁…咁我真係唔想架,我真係覺得好平呀嘛,都唔明一個叫好訓d既枕頭都係3xx,個女人都唔知有咩concern,買就買,唔買就唔買啦,又唔係冇得你試,試完都覺得幾ok呀
好啦,最後我除左買左個枕頭仲買左一個貓貓cushion,我不嬲都唔鐘意貓架,不過呢個貓貓cushion真係好舒服,攬又得,挨又得,連nic nic豬都好鐘意… … …咬,哈哈
今晚仲換好晒床單,用新枕頭訓返一個靚覺,正呀!!!!
呢個就係我個太空零壓力枕升級版喇,我覺得好舒服架
Sunday, June 03, 2007
終於都忍唔住
第二件係試褲,嘩,唔得囉,原來我宜家已經唔可以再著淺色褲,真係好肥,唔減唔得,所以我係唔會再試架喇,除非瘦5磅啦,我就會開始搵返條啱既淺色褲架喇,哈哈
跟住再試埋兩件衫,其實有一件雪紡都ok靚,不過又唔係靚到我要用5xx買佢返黎囉,所以唔要,跟住有一件有少少復古既唔衫唔裙就啱喇,不過好似怪怪咁,前後都好怪,經我地研究左一輪之後,原來係個招牌前後搞錯左黎釘,所以誤導左我前後調轉著,不過另一個色又冇錯架喎,最終呢,我都冇要杏色,要左深藍,估唔到著深藍都ok喎,咁呢d平平地就買啦,買完衫衫,好開心咁去sogo睇游衣,我叫豬生同我去游水減肥,佢話游水減唔到肥,一定要跑步或者球類運動先得,佢都short架,不過算啦,就算去游水,我都真係冇泳衣可以著呀,我之前d泳衣全部都係兩件頭架,宜家都唔可以著,咁大個肚腩,唔好嚇人啦
點知去到sogo,件件波衣都係3點色,真係唔得佢死,一件頭既真係少之又少,兩件個上身長少少既其實都唔多,眼見有d肥過我既都係度揀3點色,唔得,我都要揀,最多我瘦左先著既姐,所以我就係好辛苦既情況下,終於都買左一套喇,我發誓我今個夏天一定要著到呢套泳衣落一次水,呢套已經冇roxy咁難著架喇,我一定一定要著到架,唔可以再將d泳衣收藏,等我啦,哈哈
之後就再去G2000買恤衫,今次唔係我買,係豬生買,因為佢由聽日開始就可以唔打tie返工,所以佢要一d有紋既恤衫會好睇,一買就買左4件,不過好抵囉,4件都係6xx,真係超值呀
到最後返左媽媽屋企,我都仲係死唔蝕抵,上網揀左幾件衫,要人幫我係日本訂囉,係要比charge架,不過宜家就計緊邊間平,同埋就算有charge都平過香港,個point係我知呢d係日本野,我好怕係香港買d大陸野,但係賣日本價囉,就算我宜家係日本訂個d都係made in china,咁話晒佢地都經日本qc過,都有d信心既,其實講到尾都係我太祟日姐,哈哈
Saturday, June 02, 2007
媽媽仔仔一齊努力減肥
出師不利,一早諗住自己揸車去架嘛,死人豬又唔一早借車喎,前一日打去先知架車拎左去整,冇得用,於是就叫fei e坐亞父車,我地就坐的的去啦,點知我地打算出門口時,fei e打黎話亞父架車跪低左,佢都要打的的,咁於是佢就上的的先,之後先黎車我地,的士叔叔見到nic nic眼都突埋,因為車上已經係bob cook,仲要多一隻大狗,佢好驚呀,驚都冇法啦,都係要車架,哈哈
去到診所都冇夠4點,不過因為冇人,所以都算幾快就可以入去打針喇,第一次係我地既可愛nic nic豬,我都知佢肥左架喇,不過又估唔到佢真係肥左咁多喎,一上磅就大件事喇,28.1kg呀,上次都已經肥肥地架喇,有成26.xkg,不過個時都唔叫overweight既,都見到少少腰,宜家?冇左條腰,好似媽咪咁,仲要比醫生笑佢係茶几,冇法啦,nic nic豬你要減肥喇,你要戒零食,同埋冇得雞肉條加狗糧架喇,同埋要跑多d,不過唔緊要,媽媽同你一齊減,你要減6磅,媽媽就減12磅啦,希望大家條腰會早日重生,哇哈哈哈哈
第二個,同bob同cook喇,bob同cook都肥左,尤其cookie,又重返到11.xkg,點算呀?又要減肥喇,如果唔係唔得健康架
跟住到porter,佢太瘦,醫生要佢食多d野,都話亞父唔比野佢食好慘架啦,佢應該黎我度,等我谷肥佢就差不多喇
你睇我養豬幾叻先得架,第一個就係肥豬,第二個係自己,宜家連瘦底既nic nic豬都真真正正做埋豬氏一族喇,哈哈
仔仔,努力呀~~我地一定會瘦返,仲好fit添架,哈哈
Friday, June 01, 2007
終於有回覆
原來佢地一年有4次exhibition可以去落order架,不過我地一定會miss 6月呢一次架喇,佢地6月已經係睇07冬同08春既貨,真係出得快呀,不過唔緊要啦,希望總有一日我會去到呢d exhibition,同埋我地真係好大大聲講,我賣既係真珠都冇咁真既日本童裝,yeah yeah yeah,好開心呀~~~~


text:
Sunday, 21 December 2008
玩到尾o既 RPG (7):Shadow Hearts: Covenant
老老實實, 雖然全世界講到 RPG 就會諗起 Final Fantasy, 但係我覺得呢隻真係歷史上最好o既 RPG 之一, 雖然名氣唔算大, 但係絕對算得上係經典. 呢隻係 Shadow Hearts o既第二集, 故事直接繼承第一集, 一開始就知道第一集個女主角 Alice 已經死咗, 得返男主角 Yuri 一個, 無無聊聊, 明顯有一定o既自殺傾向. 雖然我玩呢隻 game 嗰時未玩過第一集, 不過個故事都明, 跟到冇問題.
到底有乜咁好玩呢? 先講角色, d 角色真係寫得太好, 多個角色都好立體. 男主角 Yuri 係我最鍾意o既 RPG 角色, 佢性格設定寫得好深入, 表面上佢係個把口好衰, 乜都唔驚o既半人半怪獸. 呢隻 game 其中最搞笑o既 gag 就係 Yuri 多次開口勁寸 d 敵人大佬, 真係仲好笑過好多笑片. 但係內裡, 佢又極之脆弱, 由故事一開始佢就已經係一個內心支離破碎o既人, 朋友係隻狗, 同埋一個同樣失去咗親人o既一個老人家. 所以去到故事後半, 當 Yuri 再見到前女友一面, 但係又唔能夠幫佢復活嗰刻喊咗出嚟, 我覺得係好合理o既劇情發展, 亦好 touching. Alice 喺今集冇乜出鏡 (因為已經死咗), 但係佢同 Yuri 同 Karin o既三角關係都好深刻. Yuri 係好掛住 Alice, 但係隨住故事推進, 受 Karin 同埋其他朋友影響, 可以感覺到 Yuri 其實都改變好多.
除 Yuri 同埋 Karin 兩個非常討人歡喜o既主角, 仲有好多佢地身邊好精彩o既角色. 佢地其中一個隊友叫 Joakim, 係我打唔埋 RPG 以來最搞笑o既一個角色, 真係經典之中o既經典. 隻狗 Blanca 亦好型, 同埋個俄國公主 Anastasia 亦係一個好搞笑o既角色. 不單止佢地, 連敵人都好精彩, 例如 Lenny 同 Veronica, 佢地同幾位主角之間o既對話真係好笑到痺. Lenny 相當受歡迎, 所以喺 Shadow Hearts 第三集甚至安排咗個正派角色俾佢.
至於故事, 喺呢一班咁出色o既角色推進之下, 當然係非常吸引. 尤其係故事一開始就講到 Yuri 身受詛咒, 應該係冇得救, 雖然佢本身亦唔係好 care, 因為佢都有少少想死, 但係玩家就會由頭到尾都會諗到, 佢點算好呢? 不過我就唔係咁鍾意結局對 Yuri 同 Karin o既安排, 有點兒美中不足.
Posted by Howtindog at 19:09
Labels: 打機
0 comments:
Subscribe to: Post Comments (Atom)


text:
除了要企足一天之外,客人進入店鋪又要同佢地say hello, bye bye
重點係要好似扮小丑咁,對住客人要經常微笑,諗起都想死
今日係聖誕檔期第一日到店鋪工作,由於地點都幾近加上星期六,日我必定起唔到身,所以起要到達店鋪前10分鐘撲落樓下截的士,好在去到的士站剛剛有一部的士,如果唔係實遲到,點知去鋪頭見到已開門,心諗死啦係唔係我自己記錯左到鋪時間?
入到鋪頭再問下同事,完來只係佢地早了半小時開鋪
今日第一個job係fill 貨,只係將d 衫放入個衣櫃度(個衣櫃係成層樓咁高)
呢個job睇落好簡單,原來放衫都好有技巧,本來我只係要放兩籃衫入方櫃,最後我搞左個半鐘先至放好
真係好慘家,睇落係一件好簡單的工作......但係我開始放d 衫入衣櫃,原來起個櫃d衫跌晒落地(因為件衫連埋個膠袋會滑出離),個衣櫃有五格,我放d 衫入第三格,第二格d 衫又跣落地,我執返好第二格,第三格d 衫又跣落地,如事者第二格,第三格,第四格,最底個格,不斷係咁跣地,真係執到我滴汗.最係個in-charge見d 衫係咁跣落離最左個男同事幫我,但佢都無乜風度ge ,只係教我應該點放d衫先至唔會跣落地,起我執緊d 衫ge 時候佢起第四格抆佢要賣ge 衫,搞到d 衫跌正起我前面,佢只係比條梯我,我唯有執,執,執.初時個男同事教的方法放衫都幾有用,但過多一會又係咁,執返好第二格,第三格d 衫又跣落地.搞下搞下接近12點完成左第一個job.
fill 完貨無乜野做,有一個sales 同我傾計,問下我邊個department咁啦,佢又真係幾搞笑ge,佢問我係唔係岩岩中學畢業出離做野喎,又話我個樣好細,又話我好可愛,笑得好甜
到12:30左右in-charge 叫我去隔離鋪拎貨,咁我又好開心 (因為唔駛企起鋪扮小丑) 咁由佐敦行去尖沙咀拎貨.
到下午食完飯返到去店鋪又有多一次機會去尖沙咀鋪啦,今次又係去拎貨,可惜去到搵唔個客要個件貨,咁我唯有空手而回.
再過多一陣我又再次有機會又出去今次只係行前一條街,都好過無啦,好過留起鋪頭啦!
其實我落去鋪都係無乜作為,好老實我又唔會sales 人地買野,所以每當有客人行入鋪我就好渴望佢地整亂d 衫,佢地整亂左我咪撲埋去摺返好去,咁我先至無咁悶咋...但摺衫摺得耐腰,肩膀都開始痛,對腳又攰...
到臨放工前5分鐘個副店長叫我起個大衣櫃最高個格拎晒d 衫落離,我唯有自己去拎條梯,呢個動作真的很驚驗,我爬上條梯後,發現條梯唔穩,驚到我即時大叫,因為我己經爬到最高,起我下面個sales 同我講係咁家係唔穩,小心d 就得.吓公司無同我地買勞工保險,你竟然叫我小心d 就得.我自己唯有爬返落地下.再放好條梯先至再爬上去拎d衫.好在最後有個sales好好人見我做唔慣幫我搞掂左呢個job
最後夠鐘到7:00啦個副店長都無叫我地走,遲左成10mins 放我地.真的好攰明天都要繼續落鋪,希望明天的時間可以快d過啦!


text:
今次我就去左希臘兩個主要嘅小島(Santorini+Mykonos)同埋首都雅典(Athens),有驚喜亦有驚訝.
首先,講講我地行程先.
Day 1-4: Santorini
Day 5-6: Mykonos
Day 7-8: Athens
我地係9月尾去,Total有8晚酒店喺希臘住,如果加埋頭尾同訓機場,其實有10日.
訓機場
其實Athens機場唔大,但坐位唔少,多數都係三連位,但九成都係有扶手位,但淨返嗰一成係冇扶手的,即係話你可以成個人打平覇晒三個位黎訓覺.放心,如果係深夜,冇人會話你,一個人霸晒D位,亦都唔會有人趕你走.不過呢D位真係唔多,要早D霸.而我地就好唔好彩...覇唔到.咁點算?機場入面有個好細嘅museum,我見有好多人(我意思係鬼佬鬼妹)就席地而睡.不過,museum唔大,好快就會比人霸晒D位,咁霸唔到又點算?好彩Athens機場仲有M記.我地就決定訓M記,我見有人唔幫趁就訓左喺度,但我地就幫趁左個巨無霸餐,我覺得好抵食,個巨無霸好鬼大個.M記其實好訓過地下,因為有軟櫈,坐喺度訓又得,打橫訓都得~不過衰就衰在M記D音樂好鬼大聲囉,訓得著都叫好好.
租車
我地今次由於會喺Santorini留4晚,而且諗住環島遊,所以一早租定車.上網搵左一輪,有個網站幾好,佢係一個agent網站,可以search晒各大租車公司嘅車,當你揀好要租咩車之後,佢就會落order,等租車公司認投,有人認投就會send返email比你,咁你print返voucher到時拎去就可以攞車.
喺Santorini租車其實好普遍,周圍都可以見到有車出租,唔預先book定都可以租到車.不過希臘流行棍波車,自動波嘅車比較少,所以租自動波車亦都比較貴.但自問唔多揸車唔多,所以都係租自動波穩陣D.
Santorini大部份地區都係比水平高好多,就係好似一個喺海面凸出嘅高地咁,所以由城鎮落碼頭係比較困難,要Z字型行好耐先落到碼頭.
不過唔好以為外國地方D路就好闊好好揸,Santorini所有路都冇紅綠燈,而且地上面嘅白色線都好淺色,好多時根本冇線可遁,完全係靠大家互相禮讓,所以對遊客黎講都幾危險.而Oia呢D最多遊客嘅地方反而條路超窄,好多位啱啱好過到兩架車,但又會有人喺馬路兩邊行,又要避人,又要避車,真係幾難.
租車時,租車公司會問你加唔加保險,如果架車有咩損傷,就乜都唔洗你賠,保險公司會賠.我真係recommend大家要加呢一項,因為我就係冇加到呢一項,而我又真係整花左少少,結果就原本只係一千幾,變左要4千幾...都幾無耐.
仲有一樣野要留意,還車時,如果你唔係喺機場還車,例如我今次係喺碼頭還車,咁就有可能搵唔到間租車公司嘅門巿.點解?因為有D租車公司根本就冇門巿喺碼頭.我就咁啱撞正呢個case.我當時去到碼頭還車,搵左好耐都搵唔到間野,問附近D人又唔知,最後唯有打去問(好彩事前出左張歐洲電話卡),結果,佢叫我將架車求其泊喺public area,然後將車匙放喺櫈底,然後閂埋門走人,佢地自然有人黎收返架車.我估唔到咁都得,咁我早知當初book車就mark早D還車時間,咁又可以平D.
世界最美日落
Oia嘅日落被譽為世界最美日落,我地就日日都去左睇日落,的確好靚.我地當然都影左好多相,但要留意係,上午同下午太陽方向唔同,好多時下午去到個景好靚嘅地方就會背光,要上午去先會影得靚.事實上,Oia大部份地方都係上午影會靚D,而且Oia其實好細,D路又窄,咁上午就會少人好多,又冇咁熱,所以我地都有兩日係一早就去影相.
Santorini除左喺Oia可以見到好靚嘅日落之後,聽講Fira(Thera)都可以見到,令外仲有島最南端嘅燈塔,同埋山頂最高點,仲有就係下面提到嘅酒莊Santo Winery.我地有去燈塔但其實上面好細,企唔到好多人,我都係影左幾張相就走.而山頂就有間修道院,對出就見到成個島嘅全貌,我地冇喺呢度睇日落,但我諗一定都會好靚.
沙灘
我地去左島東面嘅黑沙灘,呢度有一條好長嘅街,成條街都係酒吧,餐廳,同商店,我地來回行左一次,已經行左超過一個鐘.要留意係,呢度冇乜地方泊車,有個停車場泊左之後,有個人走黎話要幫趁佢間餐廳先可以喺度泊,咁其實我都冇乜所謂,反正都要食野.
除左黑沙灘,仲有個red beach同white beach,不過原來呢兩個beach揸車係去唔到的,一定要行山過去,我地遠望過去又覺得冇乜特別,所以最後都係放棄左.
食物
希臘嘅地道食物唔洗諗,對亞洲人黎講係好難食的,而且真係唔平的,所以唔好期望咁大.我地亦都帶左大量即食面,可以慳返伙食費.
不過其實希臘啤酒係ok的,比德國啤酒淡,幾解渴,Oia附近有大量酒吧,行到攰時可以坐低飲兩杯.
另外,如果識得搵,其實Oia都有好味嘅餐廳.不過就比較貴,例如呢間叫Katro嘅餐廳,我地walk-in入去叫左個beef fillet,真係好味到震.如果一早計劃黎呢間野度食,最好早幾日預早book位,因為間間餐廳都好少位,尤其係睇到日落嘅餐廳,更加係冇可能walk-in入去.
值得一提嘅係Santorini有個好出名嘅酒莊,叫Santo Winery.我地就order左一set 12杯紅白酒,又唔貴喎,都只係廿幾蚊Euro.呢度以品酒為主,如果諗住黎食steak就一定會失望喇.仲有就係,呢度個景真係超靚,不失為另一個睇日落嘅好選擇.
酒店
我地4晚住左兩間酒店,住左一間近Oia嘅,叫Villa Agnadi,己經唔係最貴嗰D,但都唔平,諗住佢貴D就會好D,但原來唔係喎.一入門口嘅感覺係好raw,乜都冇,連最基本嘅mini bar,即係茶或咖啡都冇,亦都冇水煲,就連牙刷牙膏都冇.我地自備左一個好細嘅水煲,但最估唔到係,呢個島D自來水係咸咸地嘅,我估係因為佢地用海水化淡技術黎制造食水.結果,我地被迫出去買水返黎飲.好彩嘅係,有車的話就好容易出去超巿或士多買水,如果冇車,咁就冇辦法.唔好諗住搭巴士好方便,等車等到你傻.
另外,D床其實都唔太舒服,D被仲要係超薄,好似床單咁薄,真係唔知有乜用,夜晚唔想冷親,最好用外套蓋多層喺面.不過幾唔舒服都好,日日出去玩到攰先返黎,都叫訓得著嘅.
另一間酒店我地就揀左喺Fira,諗住近碼頭,唔洗預早好多起身.間酒店叫De Sol,原來係Volcano View Hotel嘅分支.Volcano係一間好正嘅酒店,仲好貴添,間酒店面向大海,入面仲有三個泳池,設施黎講真係冇得彈.而De Sol就喺Volcano對面,但就乜都冇,同埋都簡陋得多,而且酒店好似仲起緊咁,房間面向地盤,沙廛滾滾,所以我地全程都冇出露台.不過亦因為咁,間酒店就好平,但又可以用晒Volcano入面所有設施,包括早餐.所以住De Sol,不失為一個著數嘅選擇.但因為De Sol太新,又冇路牌或招牌,所以我地都搵左大半個鐘,周圍問人,又打電話去酒店問,最後先搵到.
天氣
原本諗住係16至23度,諗住一定好涼,尤其小島比較大風,一定都會涼好多,但點知又好鬼死晒,好似香港三十幾度咁熱咁.不過呢度間中都會落雨,所以一定要帶遮.
Santorini總結
其實Santorini真係好細,由南去北,揸車一個鐘之內一定行得晒,不過要玩嘅野又的確幾多,所以我建議留3-4晚,視乎你有幾鐘意影相,同埋全程唔好轉酒店,一定要租車,最好自動波,亦因為個島好細,講真,唔需要住喺Oia入面D幾千蚊一晚嘅酒店,你只要租左車,住全島最平同最貴嘅酒店其實冇乜分別.
Oia日落真係好靚,有生之年應該會再黎.


text:
( 2-dec-2010 thu )
今朝好感恩呀 因為我想去 KFC 食個 $11 (鬆餅 + 薯餅 + 咖啡) 套餐同埋加個蕃茄通粉 但我無張 Coupon Cashier 姐姐話要散買 每樣 $6 我覺得唔抵囉 點知 Cashier 姐姐話比張 $11 Coupon 我用呀 幾好人呀 咁我就唔駛散買 慳唔小呢 ~
菇場無咁忙 lu 勁有 Holiday Mood 星期四同星期五真係令人好鬼開心 如果以後個個星期六唔駛番就發達喇 ~
晏晝食番朝早嘅鬆餅 再加半杯麥皮都夠哂飽咯 ~
今晚買餸嘅時候 無啦啦收到個大陸長途電話 仲以為係里奧大人打黎 點知原來係一個鄉音極重嘅男人打黎 我根本聽唔到佢講乜 我仲以為佢喺里奧大人 d 大陸同事 之後發覺唔對路 我又聽到佢話唔好扮唔識人 我好惡咁話我無大陸人朋友 之後佢就收線 lu 應該都係呃人果 d 架喇 不過無啦啦聽到呢 d 電話都好驚 妳知大陸 d 人啦 成日呃呃騙騙 真係比佢嚇到半死架 ~
是日懶餐 - 叉燒炒麵 + 炒菜心
叉燒炒麵 - 唔知煮乜好 就煮里奧大人最 like 果 d 啦 佢一番黎見到碟炒麵真係好開心架 會好快洗手開餐囉 但我其他嘢都唔係好難食啫 但唔知點解真係咁鍾意食叉燒炒麵囉 ~
炒菜心 - 今次好成功咁炒到一碟菜心 因為之前嘅炒菜係灼熟再炒 但媽咪話唔駛咁 就咁炒熟就得 所以我又試下 估唔到又唔係好難喎 ~
( 3-dec-2010 fri )尋晚每月一到 今朝又超級精神喎 又唔痛 仲可以慢慢食兩個咸餐包 點知晏晝就黎料 有 d 痛 同埋嘔到九彩 喺洗手間出出入入 唉 如果唔係 Partner 請咗 S/L 我實請假番屋企休息呀 ~
( 4-dec-2010 sat )好感恩呢日 OFF 咁就唔駛 S/L 可以喺屋企盡請瞓呢 同埋有里奧大人服侍下都唔錯 無乜幾何 ~


text:
呢兩粒係菠蘿蜜年糕 我比里奧大人問下咩味道 佢聞完即乸埋塊臉極速走開 之後先問咩味道 笑死我 因為佢唔食大樹菠蘿架 之後我話 mi 特登比我地食架 同埋我話等我食咗先 我覺得唔濃味先比佢食 唔好嘥嘛 我話真係唔濃味 只係食完之後 先會有大樹菠蘿味 感覺幾得意 同埋我想佢知咩叫軟糯嘅口感 因為我上次講完 佢話無人咁形容喎 @@
@ 元氣壽司
原來晴晴都鍾意食呢個蟹籽沙律 咁又好喎 同我口味相似 哈哈
辣味三文魚軍艦 x 4 / 芥辣八爪魚軍艦 - 晴晴肯定將三文魚有 Omega 3 入哂腦 因為佢媽咪成日係咁講 哈哈
灸燒黑椒三文魚壽司 x 4 / 炸蝦卷 - 晴晴真係似足佢媽咪 咩都三文魚 仲要走黑椒 完全係佢媽咪食法 因為佢媽咪一聽見黑椒呢兩個字 就會話食黑椒會生癌 次次都咁講架
軟殼蟹手卷 - 今次軟殼蟹嘅 size 好大隻呀
帆立貝壽司
玉米蝦船
( 6-FEB-2016 SAT )
好嘢 番埋今日就放新年假 lu ~~~~~~~~~~~~
食完早餐諗住走 又見到 8 卦 咁等埋佢啦 好在佢食得快 唔係就唔等架喇 唔想成日遲到呀 ~
菇場無嘢做 工廠尋日都收爐啦 我地都唔知番黎做咩 ~~
諗住可以放早 點知 11 點見到老闆 咁即係一定唔會放早囉 so sad ~~~~~~~~~~
放工即走喇 今日約咗阿 mi 同阿喂去德福稻香飲茶 阿 mi 勁有我心 話今年 d 糕蒸得好靚 所以特登要送比我地 等我地全年都行好運 咁又要勞煩阿喂幫手拎 真係好感動呢 ~~
咁里奧大人 12 點 15 分就到酒樓拎位先 里奧大人話我地坐果張枱係最後一張卡位 之後要坐圓枱架喇 所以真係好感恩 因為卡枱位置無咁嘈呢 ~
里奧大人話阿 mi 一到就將 d 糕交比里奧大人 咁佢要拎番屋企先呀 阿 mi 話雖然有冰 但坐喺酒樓都起碼 3 個鐘 會無咁新鮮 放喺雪柜好 d ~
我 1 點 20 分到酒樓 大佬 算快啦 1 點放工即走 又等咗 8 分鐘車 所以一落車就即跑去酒樓 但太耐無徑步 膝頭哥痛呀 同埋真係腳仔軟 好在無見暈 哈哈 ~
泡椒雞腳 - 估唔到都幾入味 辣辣地唔錯 如果 mi 唔食 我就唔會有得食 因為我驚太辣 哈哈
腐皮卷 - 熱辣辣正呀 今次 d 點心好有驚喜 因為好多都係熱嘅 我同 mi 講話對上一次黎食 d 點心唔熱 佢話今次可能好食呢 所以今次食得好開心 嘩哈哈哈
唔記得咩叉燒餐包
每人一粒最好呢
南乳豬手 - 我話唔食架 呀喂話妳估好多咩 哈哈
好似係叉燒腸
碗仔翅 - 呀喂獨享 佢食第 2 啖嘅時候 我話你自己食哂呀 ?!?! 佢個樣有 d 驚 可能覺得呢碗係 share 食 其實我整鬼佢啦 呵
煎堆仔 - 掛住傾 真係食完都唔記得口感味道係點 哈哈
食到半路 係時候又要叫 d 點心喇 呢個時候就可以叫黑松露帶子炒飯喇 哈哈 估唔到都幾好味喎 飯夠乾身 同埋無諗過咁大碟 我地食剩 1/3 呀喂話打包 後尾大家都唔記得 lu
紅油抄手 - 都唔記得好唔好食添
椒鹽魷魚鬚 - 呀 mi 話叫架 其實我一早想叫 不過驚太大碟 所以唔叫住 我好驚 d 嘢一黎就大大碟 未食己經飽嘛 但呢碟好食呀 下次黎會再叫 嘩哈哈
鮮竹卷 - 唔知邊個叫 但我一定唔會叫囉 呵呵 因為我覺得啖啖肉咁
其實一早已經諗住同 mi 喂食團年飯 不過媽咪入咗院 所以食唔到 咁有日里奧大人去見客 諗住約去飯堂食 不過阿喂要開工 所以我同 mi 話 如果食唔到團年飯 就食開年飯 再食唔到開年飯就食春茗 點都要一齊食一餐呀 哈哈 ~
今日要等呀喂同里奧大人嘗試馬拉從式飲茶 佢地兩個男人 好難相信我地兩個女人咁多嘢講架 因為我同里奧大人講話見一次面傾 4 粒鐘 真係濕濕碎 哈 ~
好喇 我唔餓 佢地 3 個都餓啦 我次次叫人點嘢食就會話: 妳鍾意食乜就食乜 但人地點完就話依樣唔好果樣唔好 里奧大人就領教得最多 家姐都領教唔小 嘩哈哈哈哈 ~
呀喂啦 話叫炒飯食 我咪話唔好囉 之後里奧大人就承機話我 話又叫人鍾意食乜就食乜 人地食炒飯咪由人地囉 我聽到 mi 好似和應話我假民主 但我話要有策略嘛 點心都未食就食炒飯喎 咁咪好易飽囉 咁咪唔坐得耐囉 條數係咁計家嘛 @@ ~~~~~~~~
傾呀傾 食呀食 好在今次我醒 話講完一個話題再講另一個 唔係次次都有頭無尾咁 ~
丫 又講鬼故 我堅驚架 因為細個見過嘛 同埋我舊同事話唔好成日諗有鬼 唔係個磁場會去咗果邊 勁恐怖 @@
最搞笑係呀喂講咗一個真人真事比我地聽 我又真係好似聽過 但唔 make sure 喺邊度聽過 ~
終於知道真係呀喂講過啦 呀 mi 即刻話佢講完又講 我就唔敢話佢喇 因為我自己都係咁架 嘩哈哈哈哈 如果我咁話呀喂 衰奧一定話我咪一樣係咁 ~~~~~~
晴晴差唔多 4 點話比嘢父父 佢一黎到就比咗包蝴蝶酥比我 但無同 mi 喂打招呼 所以叫佢快 d 叫姐姐哥哥 之後佢叫里奧大人做伯伯叔叔 好在無叫我做婆婆嬸嬸 呵 ~
d 字太細隻 所以叫 mi 幫我睇 佢話係曲奇四重奏 我好鍾意食蝴蝶酥架 但我知道真係超級肥 所以真係驚架 唔會買黎食囉
之後阿喂話晴晴個樣都好純 聽到之後我勁開心 因為我好驚佢學壞 佢太二仔底喇 好易受人影響 由細到大都係咁 好在佢都聽我地話 我地講嘅嘢佢都會記得 同埋最緊要係佢好怕死 嚇兩嚇又驚 所以我地都成日同佢媽咪講 晴晴喺反叛期實係曳 實係鍾意同 d 同學仔玩 呢 d 係好正常嘅事囉 ~
聽日佢就番澳洲 所以約佢今晚食嘢 佢話 9 點半喎 咁是但啦 我其實預佢唔黎架喇 哈 ~
好喇 4 點左右侍應話要埋單 阿喂就開始坐主不安 嘩哈哈哈哈 佢真係好驚比人趕咁 怕咩喎 又唔係成日黎飲 同埋我地真係有食唔小嘢喎 唔係 4 個人百幾蚊嘛 呵 ~
里奧大人先搞笑 話以為只係 2 點幾 所以佢應該明白 點解我同 mi 成日見面傾咁耐 因為真係有講不完嘅話題 同埋真係好鬼開心 d 時間過得超勁快呢 ~~~~~~~~
umm 我同里奧大人講話其實今次半馬拉咋 飲得兩個半鐘 不過佢話阿 mi 呀喂由 12 點半坐到 4 點都攰架 加上又特登山長水遠過黎九龍灣 來來回回真係攰囉 ~
送到佢地去地鐵站 之後地就幫晴晴拎眼鏡 之後我同里奧大人講 頭先晴晴都喺德福 佢 daddy 做咩唔叫晴晴自己拎呀 ?!?! 唉 成家都無溝通咁 @@
搞咗成半個鐘先搞掂 又話一張單有折 另一張單用 coupon 我覺得最麻鬼煩 幫妳比錢唔係問題 但妳都要講清楚幾錢嘛 咩都唔講就叫人去拎 我最憎咁囉 ~~~~~~
喺街邊見到有糖蔥餅 我即買黎食呀 今年天橋下面圍哂版 無哂街邊檔睇 我就係每年等呢一刻家嘛 因為好有新年氣氛架 唔買都會望下 今年無得望啦 嗚嗚 ~~~~~~~~~~
番到屋企都 5 點喇 勁攰 所以抖到 6 點半就煎糕喇 ~~~~
蘿蔔糕 / 芋頭糕 / 兩粒菠蘿蜜年糕 咁里奧大人話拎糕嘅時候 都覺得 d 糕好重 但我唔知佢咩為知重嘛 又唔係成日會去拎糕 點比較喎 咁今晚我拎上手嘅時候 我同佢講話 d 糕真係實的的好重 佢即刻話今日咪講咗重囉 我話我知 我想肯定你啫 嘩哈哈哈
是日懶餐 - 煎芋頭糕 + 煎蘿蔔糕
煎芋頭糕 - 阿 mi 煎得好金黃 我知我實煎唔到咁 所以勁大壓力 嘩哈哈 真係深呼吸之後先煎呀 我覺得唔燶已經好好架喇 同埋一路煎一路聞到芋頭香 口感好粉糯 充滿芋頭香 終於明白呀表成日話食過 mi 煮嘅嘢 覺得好幸福 我鍾意感覺到喇 同埋果刻真係超級羨慕呀喂囉 餐餐有好嘢食 仍都同時覺得里奧大人最慘 餐餐無啖好食 嘩哈哈哈哈 ~
煎蘿蔔糕 - 好耐無食過有蘿蔔絲嘅蘿蔔糕咯 再加埋甜辣醬 真係正到爆 ~~~~~~
洗埋碗都差唔多 8 點幾 其實煎完嘢 我係勁想沖涼 但唔想一陣同晴晴食完嘢又沖 所以一到 9 點諗住叫里奧大人打比晴晴 唔黎食就由佢喇 等佢同同學仔開心下 點知晴晴 8 點 56 分話到咗九龍灣 咁佢話想食壽司 我話即落去拎位 佢叫我唔好喎 話等佢拎咗位 我地先好落去呢 妳話係咪好抵錫丫佢 ^^
佢一坐低就話激死佢 因為佢今日想出糧比我地 但因為銀行搞錯嘢 所以拎唔到錢 咁里奧大人話一陣教佢 e-banking 我話出唔到糧比我地就無問題 最緊要唔好比銀行扣錢就得 因為好多時個 account 唔郁一年就扣手續費架 咁先唔抵囉 ~
食下傾下 見佢食嘢就最開心 因為佢又要減肥喎 咩都浸浸浸 我最鬼驚 但我都成日話囉 咁後生新陳代謝快 食多 d 唔駛咁驚 最緊要唔好暴食咪得囉 ~~~~~~
問佢捨唔捨得媽咪呀 ?! 因為我驚佢仲嬲媽咪嘛 之後佢話都唔捨得媽咪 同埋唔捨得我同父父喎 嘩 聽到心都甜埋 哈哈 因為佢之前都話過兩次話唔捨得我同父父 不過我話好快又會見到架啦 佢去咗澳洲原來都已經有兩年喇 時間過得勁快 ~~
食完就去我屋企 之後佢話想坐多陣 就就坐啦 反正我都會比錢佢搭的士番屋企 咁我唔駛心掛掛 ~
無諗過晴晴 11 點半先走 咁今晚都幾凍嘛 佢又無着外套 所以父父借咗件褸比佢着住先 之後佢走喇 話仲係好凍 想着住件褸番屋企 咁梗係無問題啦 但我整鬼佢 話佢着男裝褸 成個伯父咁 之後佢番到屋企同我講話覺得 d 人望佢眼光好怪呀 唔知係咪着咗父父件褸 嘩哈哈哈 笑鬼死我 我話鬼得閒望妳咩 同埋件褸係運動褸 都睇唔出係男裝定女裝啦 自己形住就話人望 ~~~~
佢一走 我都即刻沖涼喇 抖多陣就瞓添喇 勁攰呀 ~~~~
豚肉山壽喜燒鍋定食 ($69) - 唔夠瞓都係唔好食泡菜湯底 哈
吉列三重奏定食 (蝦 / 豬柳 / 黃金豚肉餅跟白飯) ($75) - 里奧大人話要食 "新野" 其實呢間嘢好多都係炸物 同埋美中不足係無小食 如果唔係就可以有多 d 選擇呢
( 5-FEB-2016 FRI )
星期五又要早 d 起身 咁里奧大人先可以去餐廳嘆下早餐 咁我喇喎 都起身啦 ~~~~
早到餐廳就一定要食勁餐啦 唔係坐唔到咁耐 之後食完又見到 8 卦 又等埋佢啦 ~
諗住菇場唔忙 點知 11 點先黎忙 但其實工廠都收爐 都唔知點解我地仲要番工 @@
Lunch time 出去一田買嘢 之後再買嘢食番菇場喇 今日好陽光 所以行到有 d 熱添呀 ~
仍然忙呀 好在 4 點左右就搞掂 呵 ~
放工去探媽咪 諗起自己都好笑 成日把口話唔探唔探 唔會理佢 里奧大人都話我得個講字 點會唔理媽咪 哈哈 咁又係 激起氣黎 真係乜都講架啦 唔係點發洩 不過都係果句 講咗唔聽 我真係唔會再講 ~
好感恩好快有車 所以 6 點去到醫院 見媽咪食醫院飯 咁工人又煲咗豆腐魚肉湯佢飲 咁都好 無咁悶嘛 ~
媽咪都精神 感恩感恩 6 點 40 分家姐 whatsapp 問我喺邊 我話出咗街 之後佢話咁算啦 仲想唔黎 咁我即打比佢啦 因為佢唔黎都無所謂 我到咗嘛 點知頂佢 原來佢呃我 之得唔打比佢啦 哈哈 ~~~~
佢話覺得我今日好奇怪 平時去唔去媽咪度都會 whatsapp 佢 今日見我失蹤咗 但佢又忙 都唔得閒問我 我咪話囉 我知妳忙 又無係特別嘢 都唔 whatsapp 妳 lu ~
之後佢話婆婆打比佢 但我話唔好講媽咪入院 費時早午晚 3 次 大佬 星期六日可能 5 次 我想清靜下 同埋我叫家姐同婆婆講 不如叫佢去做平安鐘義工啦 咁鍾意打電話打到人地聽到為止 係咪先 ?!
我同佢講話婆婆尋晚都打比我問媽咪點 我話無嘢 之後佢串串共咁話 : 妳住好近喎 我即刻都好串咁話好近又點呀 ?! 放工番屋企煮飯架 唔駛做呀 ?! 之後佢笑住話係呀係呀 都痴鬼線 咪以為我唔敢話妳呀 如果今晚佢再係咁打比家姐阻住佢做嘢 我仍都會鬧佢架 係咪一世都唔駛做嘢 時時刻刻拎實部手機 等妳打黎要即聽呀下 ?!?!?!?!?!
家姐話我好勁呀 我話勁咩呀勁 我最憎人講嘢 d 語氣 好似奉旨去做咁 如果佢好好聲氣話 妳同媽咪都住得近架喎 會唔會探下媽咪呀 ?! 咁我條氣都順 d 同埋我話我唔明點解佢咁早打黎做咩 一個鐘頭前同一個鐘頭後 答案都係一樣 仲有之前已經打咗比工人兩次架喎 咁打黎做乜 Q 呀 ?! 練指力呀 ?!?!?!
關心一個人唔係咁日以繼夜 夜以繼日咁樣打打打 人地只會覺得妳好煩 ~~~~
家姐 7 點幾黎到 又話好餓 工人即刻比湯佢飲 又比番 d 蕃茄通粉家姐食 最搞笑我話 7 點 45 分走喇 祈禱先 家姐隻手拎住碗湯 之後工人即刻拎走家姐碗湯 可能佢覺得咁祈禱唔尊重呀 咁祈禱完之後佢第一時間即刻拎番碗湯比家姐 動作好快架 好搞笑 ~
個人好凍呀 所以勁想食熱鍋 又叫里奧大人去吉豚屋攞位先 好在佢攞位先咋 要等 4 張枱 好感恩我去到就有位呢 ~~~~
之後家姐話佢 whatsapp 阿姨話媽咪入院 最搞笑家姐同阿姨講話婆婆每日打黎 3 次問媽咪點 唔聽就連打 8 次 阿姨話佢都係 搵唔到就會即刻打埋比大細表妹甚至姨丈 都幾煩 我覺得佢話婆婆都幾煩 好搞笑囉 因為我成日以為得我覺得婆婆煩咋 照咁睇 我估應該好多人都覺 但其實都唔知要咁急搵到一個人做咩 睇佢有無事丫嘛 如果佢暈咗 妳又點做呢下 ?! 喺電話入面飛去救佢呀 ?!
有次婆婆先勁 搵唔到舅父 直頭打埋比佢外母 問舅父喺邊呀 係咪痴架 @@
咁之後大食表妹打比我 問我初一係咪同婆婆拜年 但佢話婆婆只係話 12 點飲茶 11 點半要喺佢屋企坐一陣 點都唔講邊度飲茶 大食咪慶囉 要個個圍住佢黎行 最搞嘢係婆婆都無問我同家姐初一黎唔黎 可能要我地親自打比佢啩 大佬 妳要 book 定位 即係好早要知人數家嘛 同埋我地依家成日探媽咪 真係好鬼攰 我依家年貨又未買 利是又未包 仲得鬼閒記得問妳年初一點咩 ?!
要人尊重妳 但妳都要睇下自己點對人先得架 妳唔預我飲茶堅無所謂 我拜完年就走 反正紅磡大把嘢食 食得仲開心 ~~~~
里奧大人無啦啦又話食雪糕 不過我唔食呀 好鬼飽 ~~~~
番到屋企就開機洗衫 之後沖涼 抖陣就熨衫 睇多陣電視 11 點幾瞓喇 ~~~~
香辣蘑菇汁 吉列豬扒 天津元祖蛋 田園菜飯 - 里奧大人居然將 d 汁倒喺豬扒上面 我即黑面話佢啦 成塊豬扒咪林哂囉 之後佢話鍾意食林喎 咁我話妳係咪食哂 3 塊呀 ?! 激死我
香辣野菜豚肉醬油拉麵 - 我最鍾意食野菜麵 爽爽脆脆好有口感
元祖餃子 食埋今次唔食 因為想試下其他小食 哈
( 4-FEB-2016 THU )
成晚發夢 好似無瞓過咁 有 d 頭暈暈 @@
平時同里奧大人一齊去買麵包 咁今朝我居然直行直過 到差唔多過馬路發現里奧大人唔見咗 先醒起佢要買麵包 唉 真係好攰呀 @@
今朝坐小巴居然得幾個人 我仲以為自己上錯車 因為呢個鐘數好小會咁小人 可能好多人已經放假 lu 咁我坐喺司機位後面嘛 咁我好攰 所以灘屍咁挨喺度 我聽到司機話瞓覺 ?! 可能覺得就落車 好奇怪仲瞓 我話唔係瞓覺 只係好攰想 me 埋眼咋 之後佢話都放假啦 我話番到星期六呀 佢話咁都好啦 咁之後再傾唔知咩 佢無啦啦話做人最緊要開心 咁先身體健康 哈哈 多謝佢令我今朝突然間開心番 其實都 feel 到呢個司機係好人 因為 d 人一話xxx 有落 佢就好醒神咁話收到 好多司機唔會家嘛 手又唔舉 無停到車比人落 仲好話妳無叫落車架 ~~~~
但今朝好奇怪 居然車程要 20 分鐘 但又唔覺佢開得慢架喎 所以到我食早餐要比較趕 食完之後又見到 8 卦 咁等埋佢啦 第個黎嘅話我就會走 佢黎就會等埋佢囉 ~~~~
丫 成個背脊好似火燒咁 心口又有 d 痛喎 唔知係咪骨火呢 嗚嗚 ~
好在菇場唔忙 因為我完全係遊魂狀態呀 又頭暈暈先慘 @@
其實心情仍然係差 好激氣 好想喊 所以忍唔住 9 點就同 mimi 呻 呻完舒服好多 ~
之後冰冰又搵我 佢放緊假嘛 好小會朝早 10 點幾搵我 咁就佢唔好彩要聽我呻 之後我呻完又再舒服好多 ~~~~
到 11 點幾媽咪朋友 fat fat 打黎問媽咪點 我就話媽咪咁咁咁啦 佢聽完之後都知我好激氣 同埋知道我同家姐咁探媽咪都好辛苦 佢都話成日叫媽咪要珍惜 我話嘥鬼氣啦 我依家唔會理佢 妳想問嘢就搵家姐 ~~~~
嘩 真係感受到神嘅保守 讓我最需要人安慰嘅時候 有咁多位天使安慰我 所以我無理由再唔開心啦 哈哈 ~~~~
Lunch time 出去食 諗住食完番菇場瞓陣 但難得咁好天氣 所以都係周圍行下 好感恩比我去萬寧買到 5 盒朱古力 因為我仲未買年貨 見到啱就即買喇 唔係驚唔記得 ~~
仍然 hea 住等放工 今日里奧大人去太子見客 佢影咗花園街比我睇 勁多人呀 本來想叫佢去奇趣買燒餅比我食架 不過咁多人 佢一定唔同我迫 所以都唔叫 之後佢打黎問我食唔食椰撻 我話唔食 仲諗住佢都唔會食 點知佢話買一個椰撻同一個蛋撻 因為驚我今晚探媽咪會夜番喎 所以要打定底 成日話我大食 其實佢自己都唔野小囉 @@
放工搭車去探媽咪 有 4 個人一齊入 lift 同傾計 之後有個 7x 歲阿伯同個女人講話講過笑話佢知 話尋日佢見到個阿婆 右手篤住拐杖 左手諗住扯高條拉練 但隻手係咁震震震 根本拉唔到拉練 (個阿伯做埋動作比佢地睇架) 咁阿伯好心伸隻手出黎幫阿婆拉啦 點知阿婆打佢 果下我都忍唔住笑咗出黎 之後個女人話可能驚你非禮佢呀 ~
最搞笑係原來頭先 4 個人係唔識 @@ 因為我去大堂搭 lift 嘅時候 全部係分散黎行囉 @@
嘩 本來我都諗住好激氣咁探媽咪 但聽完阿伯講笑話 我又開心番 哈哈 今日出現 5 個天使 感恩感恩 ~~~~~~~~~~
家姐一早已經今晚約咗同事剪髮同食飯 所以我今晚都會睇探媽 唔係家姐又唔去剪髮架喇 咁我都想佢去啦 relax 下嘛 ~~~
但我今晚一定唔會同媽咪講嘢 真係要比佢知道 有 d 嘢妳自己唔珍惜 後悔嘅只有妳自己呢 ~
去到見到佢都 ok 精神 我只問佢一句有無嘢就無再望佢 因為無櫈 所以我坐窗邊 之後佢叫工人拎張櫈比我 又問我食唔食雪梨 飲唔飲嘢 總知佢一問我一答 ~
尋晚就成晚講嘢鬼食泥 好明顯係扮可憐 好在我地聽唔到都唔會再問佢 今晚講嘢就清楚講每一隻字 不過同樣地我都無理佢 因為我唔係一個好惹嘅人 仍唔係好似家姐咁 "林謝謝" 妳要乜就有乜囉 ~
婆婆 7 點又打黎 諗住同佢講話媽咪出咗院就唔打黎啦 點知又打 不過我地唔會同佢講話媽咪又入院 因為佢真係好煩 佢真係要打到妳聽為止 大佬呀 部手機唔係 24 小時痴喺妳心口度 一響要即聽架 佢真係痴到舅父無聽電話 就打埋比舅父外母 大佬 睇佢都應該係問舅父有無嘢之嘛 話無嘢就收線架啦 因為佢成日都問我 媽咪有無嘢嘛 咁駛唔駛周圍打比人呀 真係好煩 ~
媽咪話想聽日食通粉 叫工人買 咁工人話想試下自己煮啦 咁我即上網搵相比佢睇啦 佢好搞笑 成日叫我搵 d 好嘅牌字比媽咪食 之後佢就高 8 度話係比媽咪食呀 唔係我食呀 咁佢真係對媽咪好嘅 同埋如果真係食 佢係食小小咁架咋 真係留比媽咪食呢 我話佢自己都要食啦 一齊食嘛 食完我再買囉 唔好成日慳住食 ~
之後佢睇到蕃茄湯通粉嘅相 佢就話整呢個 再加 d 瘦肉比媽咪 但其實佢唔食豬家嘛 但佢都照煮 等媽咪有 d 肉食下 最多佢煮嘅時候分開 妳話丫 工人咁好係咪要珍惜 成日仲鬧 所以我私底下成日會買嘢比工人 慰勞下佢 講真 佢係工人咋 唔係一定要對妳好架 但我就一定會將佢成為屋企人一份子 因為佢對我都好好好好 媽咪買咩呢 佢都會買多兩份比我同家姐架 ~~~~
里奧大人晾埋衫 差唔多 7 點黎到 我地差唔多 7 點半就出去問姑娘 媽咪情況點 佢話媽咪個心肌酵數高咗 所以有 d 肺積水 一陣會打去水針 咁想試下甩貓鬚 但又有 d 氣喘 所以我話奇怪囉 尋日醫生又比佢出院 但其實媽咪都話坐得唔舒服架喇 咁姑娘都話如果唔舒服可以同醫生講唔出院 唔好夾硬黎 我咪話係啦 出出入入仲煩 @@
咁就算媽咪甩咗貓鬚 都要觀察幾日 所以應該喺醫院過年架喇 不過我覺得最緊要安全 唔係成日心掛掛仲慘 ~
今晚 7 點 45 分走喇 又凍又餓呀 諗住去大快活食煲仔飯 點知無哂 所以我話去大阪王將呀 因為好想食餃子 嘩哈哈 果刻我即時諗到自己 唔好成日話人食黎食去都係果 d 我自己都一樣 嘩哈哈哈 樣衰 ~~~~~~~~~~
好鬼飽 番到屋企要抖一陣先沖涼 咁沖完涼個背脊無咁痛 所以熨衫 里奧大人成日叫我抖 不過我話想郁下囉 咁褲就留比里奧大人熨 因為好重 同埋太多袋 所以我最憎熨佢 d 褲 同埋西褲一定留比佢自己熨 因為我次次都熨到雙骨 所以比佢熨番 唔好嘥我心機嘛 哈哈 ~~~~
熨完都 10 點幾 係時候休息喇 再睇多陣電視 11 點半瞓 lu ~
栗子炆滑雞煲
翠肉瓜炒魚鬆 - 好鹹 仲諗住清清地添 @@
( 3-FEB-2016 WED )
今朝我去廁所 一入房里奧大人問幾點 我話 7 點 10 分 之後無耐佢話起身 反正都差唔多時間要起身 咁可以早 d 番公司附近嘆早餐 但我就要早咗 20 分鐘起身囉 @@
好似無咁凍 但感覺好似潮潮濕濕咁呢 ~
8 點去到餐廳 咁食米粉餐啦 咁可以坐耐 d ~~~~~~~~
菇場唔太忙 可以做下自己嘢 ~
Lunch time 未餓 咁行到 1 點先去買酸辣米線 番到菇場已經 1 點 15 分 咁真係要快 d 食囉 因為太大陣味 但真係好鬼熱 點快食都要 20 分鐘 食完真係出哂汗 加埋件衫又厚 所以覺得突然間超級勁熱咁呀 哈 ~
里奧大人今日 4 點葵興見客 所以 5 點半都番到屋企 真係丫 真係次次我出街就會放早 其實想陪佢多 d 因為我覺得媽咪好煩 成日做埋 d 令人唔高興嘅嘢 所以唔係見佢出院 我都唔會見佢囉 ~
放工番媽咪屋企 點知佢出咗街 明知分藥就咪出街啦 好在我有鎖匙 可以入屋抖下 打比媽咪佢又話喺超市 咁我話分藥 佢又問工人 我聽到工人話分咗 之後佢收我線 真係痴 都未講完就收線 @@
20 分鐘之後佢地就番到屋企 咁媽咪去廁所 等佢去完我就問工人 d 藥喺邊 平時食藥係幾點 因為有隻藥最煩 要分單日同雙日 真係唔可以分錯 咁我一路問工人 媽咪又一路叫工人快快快 話佢今日出院好開心 要出去行 又叫工人唔好嘈 由得我自己分 呢下我火滾鬧佢啦 我話嘈嘈嘈果個係妳呀 嘢又唔做喺度嘈 d 藥唔係話分就分架 ~
咁我問好哂 佢地就出街 我分到 7 點就搞掂 落到翠河就同媽咪講 話唔好再食鹹嘢 腎功能指數去到 200 之後一跳就 400 所以要好好保護個腎 之後佢 me 埋眼鬼食泥咁話成日鬧成日話死 死咪死囉 食又死唔食又死 我話我唔關心妳 妳就慘啦 佢話唔駛我關心 我聽完之後 我對呢個人徹底失望 不過咁都好架 起碼我駛咁緊張妳 我留番 d 精力去做其他嘢好過 起碼我會開心 我做人問心無愧 妳鍾意食咩就食咩啦 總之我唔會叫妳唔好食 但仍唔會主張叫妳食埋 d 無益嘢 夠架喇 我好攰 唔想再理呢個人 ~~~~
之後話唔舒服 抖唔到氣喎 話要噴氣 但頭先先噴完 又話食 d 藥唔駛醫生話食都得 都唔知講乜鬼 都費事理佢 痴痴地 ~
咁事實餐廳有 d 焗 咁我叫佢出去坐 但工人話 5 分鐘之前先入黎坐 頭先出咗去 5 分鐘又話凍 真係痴痴地 ~~~~~
咁打比家姐 家姐話唔好理媽咪 同埋工人話如果真係條氣唔順 係會有扯蝦聲 但媽咪又無扯蝦 所以我同家姐都覺得佢扮嘢 好煩 ~~~~
食完就同家姐行陣萬寧 之後番屋企叫家姐 double check 藥 ~~~~
媽咪叫我地走丫嘛 因為阻住佢瞓 我心諗把口真係衰 無人睇妳就折墮 ~
佢瞓唔夠兩秒就話好唔舒服 問佢咩又只係話好唔舒服 鬼上身喎 之後話條氣唔舒服 咁唔鬼理 打去平安鐘 打完就話條氣好似舒服 d 痴鬼線 我話打咗就要入院架 唔係亂咁 call 架 ~~~~
之後工人話媽咪今日喺醫院 由床坐落櫈度話唔舒服 但我睇番 d 報度 樣樣都係正常 同埋果下妳唔舒服就同醫生講啦 成日應講唔講 麻鬼煩 ~~~~
3 個醫護員到咗 之後比佢聞氣 家姐聽到話媽咪體溫 33.7 咁又好低喎 鬼咩 一出院就叫工人推呢度推果度 又唔知自己住咗成個月醫院 適應咗醫院嘅溫度 今日天氣凍 仲出去成個鐘 唔冷親都偷笑啦 ~~~~
工人跟車 我同家姐就慢慢行去醫院 最搞笑之後見到有救護車經過 我同家姐都 O 咀 話傾到完全唔記得媽咪架救護車走咗未 不過我話可能我地習慣咗 講真 係得婆婆朝朝日日晚晚打黎問媽咪點 其他都無人問啦 住咁耐 人地都懶得問 咁好正常 ~
咁工人陪媽咪入急診室入面 因為佢可以同姑娘講媽咪今日係咩情況 之後家姐入去啦 姑娘話媽咪根本無嘢 唔駛聞氣 但媽咪係都要聞 都痴痴地 ~~~~
講真 今次媽咪入急診室 我地覺得佢玩嘢 大佬佢真係唔知我地幾辛苦 真係好不知所謂 ~~~~
我今晚係陪家姐咋 唔係一早番咗屋企 ~
咁工人無啦啦耳仔紅哂 我地驚佢發燒 之後家姐再入去睇媽咪 佢同家姐講話唔係講我是非 但真係好驚 因為佢話我頭先喺餐廳話如果媽咪死咗 佢要負責 但佢係工人 媽咪要食咩就咩 佢唔可以出聲話媽咪 咁所以家姐就同佢講 唔係幫太太 太太唔會咁樣話妳嘅 佢只係想嚇媽咪呢 之後工人原來係咁 佢放心哂 因為佢喺餐廳開始驚 驚媽咪有事我會賴佢呀 @@
嘩 我真係無咁講架 我話如果媽咪死咗 妳可能要番印尼架 無收入架 所以妳記得唔好比媽咪再食鹹嘢呀 唔係要洗腎好辛苦 仲要我嘅語氣係好溫和架 之後我諗番 咁樣講可能真係嚇到佢 下次加多句 如果媽咪食都唔關妳事 唔駛驚 咁樣會好 d 哈 ~
老實講 無工人照顧 我同家姐就死得囉 所以我一定唔會話媽咪一有事就賴工人囉 身體係自己 妳話工人無按時比藥妳食 導致妳身體有問題就話啫 依家工人叫妳唔好食 唔係害妳 所以身體有事絕對係自己攞黎 同任何人無關囉 ~
同家姐 11 點走喇 家姐話媽咪已經轉咗去觀察病房 話如果一陣話要出院就煩 無的士無輪椅點番屋企喎 所以佢叫工人如果一陣出院就打比佢 等佢車佢地番屋企 所以我真係覺得媽咪好麻煩 ~~~~
去到巴士站 家姐即有車 我推佢上車呀 佢話搭下班 咁可以陪我 我話 11 點幾喇 快 d 番屋企啦 我一陣坐去旺角嘅小巴 咁會途經九龍灣 咁樣好快番到屋企 ~
番到屋企 11 點半 即沖涼洗頭 之後激氣架 所以差唔多 12 點半先瞓到 ~~~~
水牛芝士伴蕃茄 ($17)
中華海草 ($9)
香焗白汁雞肉菠菜 ($25) - 熱辣辣好味呀 最緊要唔漏呢
地中海海鮮比薩 ($36)
黑椒汁美味雜雞盤 ($39)
百合紅豆沙 ($19) - 真係唔會再翻單松記 呢碗紅豆沙係暖嘅
椰汁喳渣 ($19) - 我試一啖 甜鬼到呢 堅係飲糖水 我勁驚里奧大人唔覺甜呀 原來佢食第一啖已經覺得超級甜呢
( 2-FEB-2016 TUE )
今朝都凍呀 好在無落雨 ~~~~~~~~
早餐食奄列 其實想食牛扒或者吉列魚柳 不過佢地整得唔好食 所以我小咗個選擇 ~~~~
菇場忙呀 快快手手做埋 report 勁想唔 check 就咁 send 出去架 好在真係過唔到自己果關 所以再 double check 點知真係錯咗 仲要係 89.2 打咗 889.2 好耐之前又係咁出錯咗 所以條數大咗好多 真係好樣衰囉 ~~
12 點左右無啦啦有燒肉同切雞食 居然比我食咗 2 嚿燒肉 塊皮脆卜卜 超級勁正 哈 ~
食埋 lunch box 就出去行下 太耐無郁真係唔掂 整懶哂個人咁 所以就算攰都想郁下呀 ~
里奧大人 1 點打黎話上深圳見個客 希望佢今晚早 d 番到屋企啦 哈 ~
仍然做 report 4 點幾終於搞掂哂 可以做自己嘢 lu ~
差唔多放工 里奧大人話已經番到九龍灣 咁我放工都即走喇 反正大粒唔喺度 可以一馬當先 哈哈 ~
唔知點解 里奧大人呢排成日話我好想去 Saizeriya 食嘢 可能上次去唔到 佢係都要同我去食番啦 因為好多時都係咁呢 ~~~~
食完都只係 7 點 我勁想食紅豆沙 所以去埋松記食紅豆沙 之後再去德福拎紅豆糕 行埋 Zara 就番屋企喇 其實我次次一入德福就好焗 雖然係凍咗啫 但人流無話小咁半家嘛 真係唔好關細個冷氣囉 因為成個商場根本係焗 我一入到去已經想瞓覺 @@
番到屋企即開機洗衫 之後沖涼喇 坐喺梳化睇電視 但越坐越凍 已經着咗厚睡袍同襪筒 但都覺得凍 要貼埋暖風機先暖呀 其實都係我懶 如果 fing 下手 fing 下腳 一定唔駛着咁多嘢 但真係好攰 唔想郁囉 ~~~~
今晚 10 點半瞓喇 我覺得好早 但真係好鬼眼瞓 哈哈 ~~~~
( 1-FEB-2016 MON )
嘩 咁快又 2 月 ~~~~~~~~~~
今朝凍呀又 得 11 度咋 仲加埋落毛毛雨 濕凍最慘 個人又攰 ~~~~
早餐食腿治 有時真係勁想買魚肉燒賣入去食 不過好似好樣衰咁 同埋無理由又多士餐又魚肉燒賣 好似好大食咁 哈 ~~
菇場忙呀 好在 11 點幾忙完 可以抖下 ~~
食埋 lunch box 就出去行下 諗住睇下有咩蘿蔔糕好食就買 想買龍門 不過等埋里奧大人睇下先 因為佢想食多過我想食呢 ~~
幾勁呀 d 茄汁仍然喺塊豬扒上面 証我唔係咁 fing 黎 fing 去呢 哈
家姐打黎話媽咪星期三出院 咁就好喇 我唔駛咁頻樸 大佬 我好似成個月都無真正休息過咁 ~
放工去 Taste 買餸 諗住買 pack 韓國菇 點知得番幾包 又唔靚 激死我 所以即轉去買煙鴨胸啦 煮意粉都幾好味呢 呵 ~
番到屋企 解凍哂 d 芝士腸就去熨 2 機衫 里奧大人 7 點打黎話放工 熨多陣就熨完 可以專心煮飯喇 ~
是日懶餐 - 芝士腸 + 黑椒煙鴨胸炒扁意粉 + 粟米蛋花湯
芝士腸 - 媽咪之前比架 好似成兩三個月 好在無壞咋 唔係又嘥咗 仲要嘥埋我 d 心機慢慢煎呢 又比佢彈到我叫救命 嗚 ~~~~
黑椒煙鴨胸炒扁意粉 - 勁耐無煮黑椒嘢咁喇 所以勁想食呢 整呢個意粉真係簡單都不得了 真係懶人首選 呵呵 ~
粟米蛋花湯 - 依家菜貴 細細 pack 菜要接近 $20 真係買唔落手 但無理由又食娃娃菜嘛 所以就粟米湯喇 ~~~~
今日終於知道放年假資料 真係痴孖根 唔好出年先講 ?!?! 咁同里奧大人講話開年果日 多數食完 lunch 放工 西瓜有無搞錯 放得果半日 放夠一日丫嘛 等佢可以有自由嘅時間 嘩哈 正衰人 等我以為真係話西瓜衰 放埋呢日添 @@
洗埋碗就同里奧大人去德福睇蘿蔔糕 諗住買龍門呢個牌字 咁試食咗一粒仔 但唔知係咪唔熱定咩 口感超唔掂 所以去睇其他 見到八珍唔錯咁 所以買咗 pack 大蘿蔔糕同細紅豆糕 再加多支特辣辣椒醬 食蘿蔔糕真係要蘸辣椒醬先好味架 ~~~
買完即番屋企 沖埋涼就睇下電視 relax 里奧大人又食 mimi 脆 佢問我食唔食 我話梗係食啦 之後即拎個膠兜比佢 佢話拎其他嘢都無咁快 一拎嘢食就最快 哈 條友比得果 4 條 仲問我夠唔夠 我話更係唔夠啦大佬 之後又再比多幾條我 我話好似乞食咁 嘩哈哈哈哈 ~~~~
嘩 11 點唔夠即瞓喇 好鬼凍呀 想早 d 入被竇 但其實上床果下係最凍 因為床單同張被係凍冰冰 依家同里奧大人同一時間瞓 所以等唔切佢整暖我個位 佢以前會早 d 入房睇書 會坐暖我個位架 依家無啦 係時候扮下慘先得 哈 ~~~~


text:
近期星戰回歸,o係香港相當之hit!
TopFun收到風,有個玩點(玩樂好去處)最近引入左樣好似星戰咁令人緊張刺激o既玩意,運送過程中仲出動埋吊臂起重車咁,勁誇張!
搵野玩,黎TopFun!就等我地帶你睇下有咩新奇玩意~!
情報指星戰發生o係一幢荔枝角工廈, 暗號係417.哦~原來,係荔枝角o既BALL ROOM.
BALL ROOM係2015年先開o既新玩點, 一個以美式工業為主題o既活動場所,亦係香港首間引入PoolSoccer桌上足球o既地方.創辦人話佢地o既宗旨就係致力帶d新野俾大家玩.開業未夠一年, 已經有觀塘同荔枝角2間店喇!
今日我地TopFun黎到荔枝角分店, 就即管睇下有咩新野玩!
首先試玩o既係主打──PoolSoccer桌上足球. 桌上足球源自法國,英文名原本叫Snookball. 黎到香港,BALL ROOM親自重新設計訂造波枱同波,經過多番嘗試同改良先成功架!唔係一般淘寶貨色.木波枱大概3米乘6米,鋪上厚氈;波就同平時足球差唔多大,不過感覺上重過足球少少.荔枝角分店o既波枱入波果陣仲有燈效同聲效!
開始之前負責人會講解下點玩,基本上係跟桌球玩法,不過以腳代cue,再融入埋足球o既界外球,傳波,傾戰略等等.初初仲以為桌上足球好似桌球咁主要得2個人有得玩,大家輪住咁玩.原來玩家主要分成2隊比賽,大家互相合作,諗下點樣set波,踢邊個波入邊個洞,點樣傳波.2個玩又得,十幾人一齊玩都得!
唔識打桌球又唔識踢波?創辦人之一Kase話,識玩,其實係玩個氣氛.就好似你睇獎門人咁,有時一大班人一齊玩,大把得意蝦碌野,贏輸唔緊要,最緊要係笑得開心!
一般黎講每局大概會玩15-30分鐘,視乎大家技術而定啦,哈哈~
玩PoolSoccer記得要着襪.不過如果冇o既話,BALL ROOM都會有襪賣o既.
跟住見到有個美國隊長咁樣樣o既野…… 咦!睇奧運好似見過類似o既野噃~
原來係桌上沙壺!
桌上沙壺據說係源自15世紀o既英國宮廷玩意.黎到香港,改良版本,沙壺枱都係訂造o既!香港暫時似乎冇乜地方有得玩.
玩法好簡單,每次2個人玩,每個人有4個鐵餅,大家輪流將鐵餅推到去美國隊長盾牌圈圈果個位.最後停o係圈裏面最近紅心o既鐵餅就贏喇~!
不過…… 太細力又去唔到圈圈; 太大力又跌落坑…… 都有d難度架.仲可以撞對手鐵餅落坑添.
呢個比較快就玩完,一局只係幾分鐘左右.
最後試玩4Way Air Hockey!!!遠道由美國買番黎,4個人對戰o既氣墊球!
小編其中一樣o係冒險樂園最鐘意玩o既野就係氣墊球喇!
普通2人對戰氣墊球機相信大家都玩過~
4個人玩4塊氣墊球o既4Way Air Hockey你又玩過未?!
一般氣墊球機玩法係鬥高分,呢部4Way Air Hockey則係淘汰際o既.
每次每個玩家要入一個金幣,每人有5條命,一局限時3分鐘,每俾人入一球就扣一條命.扣哂果個玩家就輸架喇,閘亦都會閂埋.最後留番o係度o既一個玩家,就係勝利者喇!哈哈哈哈!
點解話似星戰呢?除左因為玩起上黎好似星球大戰咁混亂之後,仲因為d氣墊球就好似星球咁飛黎飛去,撞黎撞去,大家o係攻擊敵方星球同時,又要守護自己星球.
4人對戰比起2人對戰更加緊張刺激,同埋更令人手忙腳亂.又會出現圍攻,或者以一敵三等等情況.雖然只係短短幾分鐘一局,但大家玩得夠癲的話都幾chur架,玩完都真係有d攰.
除左3樣主打之外, 場內仲有Boardgame, PS同飛鏢機.玩到攰,又可以坐下抖下.
更多BALL ROOM相片同價目表等相關資料, 可以睇番:BALL ROOM荔枝角分店


text:
唔知係咪人人都會收埋一個充滿回憶同黑歷史嘅盒?裡面樣樣嘢都冇金錢價值,但喺我哋心目中就無可取代.
每次執屋都用好多時間,逐件拎出嚟睇,懷緬以前美好嘅時光,最後搞到執極都執唔完.
(學生證)
業都畢咗咁多年,都唔捨得扔嘅學生證.
雖然到而家都覺得張相好唔靚,但儲齊晒咁多張,見到自己由中一嘅幼嫩7頭慢慢演變成一位MK仔,都難掩心中嘅唏噓.
諗返起每年開學之前,會特登剪個靚髮,燙直件恤衫,練下點樣笑,都係為咗用成年嘅學生證可以好好睇睇.就算張相都而家已經花晒,自己個樣變得好模糊,但都會記得中學時期嘅自己.
(貼紙相)
考完試嘅指定動作,梗係唱完K再影貼紙相啦!
見到自己嘅打扮已經睇唔落,見到影相嘅甫屎都想死,究竟邊個加埋啲奇怪公仔,又係邊個過膠過到起晒泡泡...
不過,把口講到咁嫌棄張貼紙相,但每次拎返出嚟睇,個嘴角都自動上揚!
(舊戲飛)
每次睇完戲都要問人拎返戲飛,即使幾個月後,啲墨會甩晒,但都堅持要儲晒咁多張.
有時望見甩得七七八八嘅戲飛,就會估下究竟係咩戲,同邊個睇?之後就發現,就算唔記得電影內容,都會記得當時睇戲嘅情形,諗返起佢睇鬼片嚇到杯爆谷瀉晒/佢睇睇下肚痛痾咗半埸/佢...
多得張戲飛,令好多原本已經唔係好記得嘅小事突然湧現.
(生日卡)
無論係自己畫定卡通生日卡,每一張都係無價嘅.
可能只係輕輕寫咗「生日快樂」,又或者一班同學喺卡上簽名,但每一個都比facebook上嘅一句留言更彌足珍貴.
見到朋友嘅署名,雖然對方嘅樣已經好模糊,但都會記得以前一齊玩嘅時光.
(封面圖片來源:電影《西遊記第壹佰零壹回之月光寶盒》)


text:
去用紙袋嘅面包舖,幫襯街邊伯伯買雞蛋仔炒栗子去街巿自備環保袋 ,喺 ,喺方法,不過可以做嘅唔止咁.
用可重覆使用有蓋容器儲存食剩嘅飯菜
用有蓋容器慳返唔少保鮮紙 ! 一卷保鮮紙都唔平啦又快用完 wor , 用可重覆使用有蓋容器好快返本~ 玻璃 / 陶瓷 / 不銹鋼容器比較好 , 一套唔同sizes咁買, 一套咁買可方便儲存,因為通常都會被 design 成可重疊(大套住細) 用嚟慳運輸成本 , 而且咁樣買通常都會平D.
自備容器買外賣
用返儲存食剩嘅飯菜嘅有蓋容器就 ok la , 至於飲品可以用旅行杯.
用旅行杯飲水
用不銹鋼比較好, why ? 你可以睇o下: 向塑膠產品說不嘅方法 ! 基本篇
自備餐具食外賣
對返 office 嘅人好易做到,只要放定一兩套餐具喺櫃就 ok 啦 ! 至於飲管,其實可以唔用~
當訂購 pizza 時,同佢哋講唔需要 pizza 盒入面o個個白色小膠托.
呢種小膠托叫 package saver , 不過呢個一次性嘅 package saver 只喺保護一個紙盒 , 傷害嘅喺成千上萬嘅海洋生物同鳥類 !訂貨時講句 : " 我唔需要 pizza 中間o個個白色小膠托 , 唔該唔好俾我 ” 佢哋會明你嘅意思.
選擇雪糕筒
當買雪糕時有人問你要杯定要筒,當然喺選擇雪糕筒 la~~ 同雪糕筒唔需要浪費容器同餐具 , 惟一嘅垃圾只喺 bio-degradable 嘅紙.
選擇雪糕筒
當買雪糕時有人問你要杯定要筒,當然喺選擇雪糕筒 la~~ 同雪糕筒唔需要浪費容器同餐具 , 惟一嘅垃圾只喺 bio-degradable 嘅紙.
lunch box 帶飯返工返學,慳錢又環保
選擇可重複使用嘅布三明治/零食袋
塑料食品倉儲及廚具
避免塗層易潔鍋
塗層易潔鍋嘅塗層喺聚四氟乙烯或其他樹脂 , 喺膠 , 受熱會釋放出有毒全氟化合物.同不銹鋼同鑄鐵鍋代替.不過唔用都唔洗掉嘅 , 捐贈俾有需要嘅人/ 收好佢以備不時之需.
選擇不銹鋼冰塊格
如果舊塑料冰盤已經要換,可考慮用不銹鋼替代.
使用無易潔塗層不銹鋼烤焗模具
傳熱快 , 塗油 ∕ 用 baking paper 都唔喺真喺咁麻煩 jei ~
source : plastic free guide
source of photo : stock.xchng


text:
[隱藏]
一直以來同女朋友嘅關係都係唔太穩陣,有時仲會發現佢會講下大話,令你曾經有一刻諗過不如同佢分手?其實你有冇諗過,自己有可能係比對方玩緊,對方一直都有背住你偷食?
想知道對方係唔係呃緊你,比綠帽你戴?或者你就應該留意下對方有冇出現以下10個狀況……
1. 成日突然放飛機
明明今日約左佢,點知去到約會嗰一日嘅晏晝佢先至嚟話唔得閒?如果佢好多時候都係咁,直情係當你無到,意味左覺得唔需要花時間喺您身上咁.假如喺一段關係開始嘅時候,對方已經無將您放喺第一位,咁您應該估計到去到後期,情況只會係更差.
2. 經常撩其他男仔搭訕
根據兩性關係及心理學家說法,對比起一個人嘅言語,一個人嘅行為其實係更能夠反映出佢地嘅心理狀況.因此就算你另一半講到有幾愛您都好,假如您發現佢有經常撩其他男仔搭訕嘅習慣,餐廳侍應,您嘅朋友皆是,或者您就要加倍留神可能有人做緊你地嘅第三者.
3. 從來都無上過佢屋企
如果您已經同佢拍左拖兩三個月,但每次提議話上佢屋企嘅時候佢都總係有藉口推左您嘅請求,咁你就要首先諗下佢嘅處境,例如佢係唔係一個好亂嘅人怕人見到佢間屋唔整齊,定抑或有其他roomate驚影響到人咁.但假如無啲咁嘅顧慮,咁你就要小心睇下自己究竟係唔係做左第三者都唔知,自己嘅另一半屋企根本就放曬有關正印嘅物品,所以先唔比你上去.
4. 唔比你認識佢嘅朋友同埋家人
同一樣道理,假如你地兩個已經一齊幾個月,對方都經常搵藉口唔想比你認識佢嘅屋企人同埋朋友,咁就有機會代表佢有所隱瞞,唔想比佢嘅家庭或者朋友圈知道你嘅存在,費事揚開你係佢第三者嘅消息.
5. 唔同你影相
初初同你起埋一齊唔影相,或者係因為關係未算穩定所以就費事咁快公開,避免比社交網絡嘅朋友問長問短,好鬼尷尬.但如果佢長期都係咁嘅時候,咁可能佢其實係另外同有另一個伴侶,要瞞住佢同你嘅關係.
6. 來電顯示比佢改左做另一個名
發覺你打比佢嘅事後,電話顯示個名竟然完全唔係係個名黎?仲要嚴重到佢將你個名改成左一個女仔名?咁你首先就要諗下自己有冇曾經同佢開玩笑,個名係唔係真係同你地有聯繫先.如果無嘅話,咁你最好就問清楚佢嘅用意,搞清楚番成件事.
7. 親熱過後趕住番屋企
每次親熱過後,另一半都好似滾水燙腳咁,即時急急腳執番D衫褲走人?咁其實亦都顯示出佢唔想多花時間喺你身上,想喺達成自己目的之後快啲離開現場.同樣地如果發生咁嘅情況,您都係試下以試探嘅方式問下佢點解會咁做較好.
8. 永遠唔會將您稱為男朋友
雖然兩個人關係已經穩定落嚟,但佢都係唔肯喺人地面前表明您地嘅關係,稱呼您為佢嘅男朋友?咁其實就意味左佢地仲考慮緊應唔應該同你喺埋一齊,有住「騎牛搵馬」嘅心理.
9. 忽冷忽熱
呢幾個月佢就同你糖痴豆咁形影不離,下一個月佢就無端端幾個星期都唔會搵你,就連短訊一個都無,但就話只不過想有啲私人空間,並唔係想同你分手.咁樣嘅表現其實就代表左佢地都好質疑自己應唔應該同你走埋落去,無論對自己定對您都無咩信心.
10. 從來唔講將來
如果你同對象只係拍左拖幾個月,當然就唔會希望對方咁快同你講將來,但相反假如你地已經喺埋一齊一段時間,佢都對將來隻字不提,甚至係迴避嘅話,咁就可能代表左佢地未諗清楚到底係咪要同您長久喺埋一齊,關係仲存有很大變數.


text:
但係唔知做乜鬼佢係醫生面前死都唔肯企,
當時粒粒仲要專登縮起對腳啊,
所以醫生要佢返去再評估一次.
係人都知去親健康院都一定會等好耐,
等就等成個鐘見就見幾分鐘.
我覺得係非常嘥時間.
仲要我覺得醫生講嘅嘢其實係常識,
好多人都會知道,
但係做唔做到真係一個問題.
我即刻同K爸爸講話:
不如我哋唔好去健康院複診囉!
爸爸當然話:讚成.
花好長時間等係其中一個原因,
另外一個原因系因為Jayden公公去咗旅行,K爸爸要返工,
無人幫手湊Jayden
我一定要係12點去到學校接Jayden放學,
我驚喺健康院等內咗,
我時間會上會好難安排.
只不過,我諗一諗,如果我打電話去健康院改期,
咁我下星期唔係又要搵一日去返健康院喇,
諗諗吓都係決定今日去複診,
因為,
我驚我下個星期嘅時間表仲難走仲難安排.
只係得掂住3%生長線,
睇來我又要再努力一下啦!
今日見醫生,
醫生問我覺得粒粒有冇進步,
我梗係話有啦,
事實上,粒粒係呢兩個月的確進步左好多.
我好老實咁答佢唔識,
咁醫生話如果歲半都仲未識自己行,
就要轉介去醫院複診,到時我會好煩.
因為去醫院複診係好麻煩嘅,
我非常之唔願意去醫院複診.
我又唔覺得粒粒有咩問題喎,佢只不過係慢少少咋嘛!
咁即係佢一路都keep住慢咗兩個月,
粒粒乜都慢兩個月,
咁樣咪冇即係問題囉!哈哈哈!
姑娘或者醫生都會問我,有冇乜嘢擔心小朋友,
我次次都話冇嘢擔心.
今次個醫生居然冇問我有冇擔心嘅,
唔通佢都feel到我係完全唔擔心?
嘻嘻嘻.
點知原來快圖美係開十點半,
返到屋企忙忙碌碌咁又過咗一日啦!


text:
草紙, 廁紙一齊三年有多
草紙, 作為男朋友
雖唔係各方面都做到一百分
不過, 對我, 的確好好
單係無脾氣, EQ 高, 呢一點, 已經難能可貴
對住我這個野蠻女友, 雖不至於會出手掌摑男友
但總會時常無緣無故, 為點點雞毛蒜皮的事而黑面, 發脾氣
廁紙放假的日子, 由其嚴重
得閒無事, 喜歡想當年嘛
舊事重提, 給你找麻煩
草紙都直言 " 你放假, 我頭痕 "
不過, 你對我, 依然不離不棄
應該就係, 一個願打, 一個願捱吧
我知, 能夠找到你, 我三生有幸
草紙, 的確係廁紙爭取得來的
雖不至於完完全全的女追男
不過, 我依然為我有努力過的女追男而自豪
今時今日, 女追男, 有咩問題
雖然, 有人話 " 女係等仔溝, 唔係要黎溝仔, 咁先矜貴 "
雖然, 曾幾何時, 我亦因為呢句說話而耿耿於懷
不過, 如果當日我無努力過, 今日我可能仲食緊白果
邊得今日你愛我多過我愛你呀
今時今日, 你都間唔時會埋怨話, 你愛我多過我愛你
咁你咪當呢個係當日你無做主動的代價囉
你對我好, 我知架
我成日向你發脾氣, 我都有少少內疚架, 有時
為左對你有返少少補償
呢一日, 好眼訓, 都生長水遠黎湊你放工
雖然, 你都係唔多願意係公司附近拖我
( 上次你又係唔願拖, 行到九丈遠先拖, 一拖就俾你同事撞到正, 你個尷尬樣, 好好笑 )
雖然, 你唔認, 不過, 我明嘅
見你行到彈下彈下咁, 我就知你真係好開心
有人湊放工, 真係好開心架, 不過你又真係好耐都無湊過我放工啦
我明嘅, 我放工, 你都未放工丫嘛
我同你講
" 你呢排做野辛苦, 我請你食意大利餐, 我黎接你放工丫 "
一啖砂糖, 一啖屎, 為我將來的無啦啦發脾氣做定準備
我的小姐脾氣, 改唔到架啦, 都俾你竉壞晒, 燶到成舊炭囉
你唯有望我多 D 良心發現啦
帶你去朋友推介的一家樓上餐廳
La Cucina
驚死自己講錯, 又驚死侍應聽錯
前一日再打電話去 confirm booking
影響我下半生的幸福喎, 不容有失
環境幾好, 好有樓上私房菜的感覺
好彩選係星期三去, 無咩人, 夠晒靜, 湊仔湊女一流
餐廳不提供免費水, 一支蒸餾水或者有氣水都要 $38
不如要汽水
餐前小吃, 蒜蓉飽, 蕃茄多士
味道都比較濃, 不過, 我喜歡
Grissini
我本身好中意食 Pama Ham, 所以都好中意呢個
不過 $98 得六件, 有 D 貴
如果要食 Pama Ham, 去 The Grill 仲抵, 任食
埋單計, 就當然 The Grill 貴幾倍啦
但係仲有其他野食架嘛
仲要食埋環境氣氛呢, Poolside BBQ 喎
食到氹到個女朋友返黎, 咩都抵返啦
特式芝士菠菜餡角配肉醬
味道我就覺得一般啦
不過你中意, 我滿意
磨菇汁牛扒
普普通通
食牛扒, 都係配 A1 Source 好 D
比較喜歡 Outback , 抵食夾大件
食飽飽, 有人提議去搭船, 再轉巴士
我話, " 好遠喎 "
有人話, " 咁我想你倍我一齊行, 得唔得 "
得, 想當日
有人話要去嘟兩蚊, 我以為你真係想慳果兩蚊
原來, 你只係想對多我一陣得一陣
咁又係, 要慳, 就唔會同我去食成千銀的燭光晚餐啦, 死蠢
草紙話, 將來灣仔碼頭會唔同晒, 所以要影低佢
咁你今日堅持要搭船, 係咪就係想回味下你當日點樣昆我由金鐘行去中環搭船呢
咁搭船, 又真係浪漫過搭地鐵嘅
咁搭巴士一齊坐, 又真係 Sweet 過搭地鐵一齊企嘅
事實又一次証明
女, 唔係一定要等仔追, 等仔冧
間唔時的女冧仔, 的確會氹得對方心歡喜
為左自己的終身事業, 努力! 努力!
幸福生活原是平淡過, 難得朝夕都有你深愛我


text:
等左咁耐,六合彩攪珠直播終於再次轉投TVB,ATV最後一次同J2首次播都勁多人討論,始終ATV播左咁多年,去左TVB之後當然會有新元素,點都要習慣下啦!
繼續講番亞視播攪珠既回憶,其實TVB都播過4年攪珠,最大原因係賽馬當年都去左TVB,六合彩先跟住去;今次都係ATV續唔到牌,焗住都要一齊要轉去TVB啫!
當然賽馬節目既回憶比六合彩既更深刻,所以轉台播原因都係因為賽馬,TVB97至01年播過4年賽馬同六合彩,結果01年7月之後再去番ATV,去到15年7月共14年.
講番TVB播攪珠那4年,表現同ATV比就見人見智,當然大台多人用所以會多嘉賓主持,不過聽聞當年馬會不滿,TVB安排攪珠直播時間太早.當年TVB安排一般期數係晚上六點半新聞之後直播攪珠,係巨獎先會夜D直播;當年未有波賭,投注站好早休息,所以ATV97年前都係六點鐘新聞之後直播攪珠.不過聽聞當年TVB唔肯安排夜D直播,而ATV可以安排夜D直播,所以先同賽馬一齊重投ATV.
01年馬會出過新聞稿,7月ATV再次直播攪珠,可以安排係晚上8點15分直播,係當年既觀念已經係好夜,時至今日,攪珠直播時間已經去到晚上九點半.其實攪珠時間係馬會同電視台協調好出來,好明顯TVB唔肯翡翠台晚上9點半直播,而J2可以安排到同一時間直播,所以先至J2直播攪珠.
其實TVB同ATV出名收視比例差異大,但我諗收視唔係馬會首要觀點,因為六合彩都係睇頭獎幾多錢先有無興趣睇攪珠,就算TVB播個4年收視都唔係超高,ATV播都唔會零收視,其實最重要係有個台可以直播就夠啦!


text:
又有蛋白質可以補充 價錢又唔貴既問題 (包括我)
所以我今次就分享下我自己呢2,3年係街點選擇食乜野黎補充蛋白質 又唔肥既營養啦
通常我諗點選擇食乜野 首先會諗蛋白質先 通常以魚肉,瘦牛肉,雞肉黎做首要既條件
第二就係佢肥唔肥 點樣烹調 蒸,剪 都為比較佳
第三就係菜 西蘭花的平均營養價值係最多 所以有西蘭花的話 我會選擇佢
係好多健美運動員每餐既蔬菜都包括有西蘭花
跟住食既飯一定要走汁 如果無得走汁 餸一定要分開上 因為D餸既汁有好多油
以下係我平時係街會選擇食既野
吉野家既煎雞飯 雞要自己走皮 我會叫佢走汁多菜 再加個鯖魚或者三文魚
咁樣佢既蛋白質應該有30-40克
有D兩餸三餸既飯都係唔錯既選擇 但係要叫佢送唔洗汁
快餐店或者一D日式餐廳都有D比較健康既選擇
7-11既三文治 我只會選擇一個叫燒雞青瓜(類似咁既名)既三文治
佢既蛋白質係咁多隻三文治之中 接近最高 但脂肪 鈉質 都比其他的低
ok的煙三文魚三文治 佢既蛋白質都係比其他既高 脂肪 都比較低
比較差的選擇可以去麥樂勞叫雙牛芝堡 走芝士無醬 都可以大大減低佢既鈉質同埋脂肪
佢兩塊牛肉都含有約15克蛋白質左右
如果比較貴少少既好選擇就一定係食壽司同刺生
新鮮既魚肉無經過任何烹調 蛋白質含量又非常高
如果各位有咩健康又有高蛋白質既街外食物 希望提供一下


text:
其實由台北車站行去總統府唔係好遠咋,只係大概幾分鐘 o既路程,不過啲保安並唔係我想像中咁嚴,只係比其他地方多咗一兩架警車,多幾個警察同保安!
喺過緊馬路 o既一刻影的,我諗啲司機都幾多得我哋唔少,亦可能佢哋都見慣不怪.無所謂啦!自由行嘛!
呢個叫景福宮,我覺得佢幾靚呀!不過同南韓 o既南大門,東大門差唔多!但其實我永遠都唔知呢啲門呀,宮呀係攞嚟做咩!係咪同天安門一樣,保護城池呢!
路旁地下有好多呢啲文化之路 o既碑牌,係一啲文人雅士作咗一啲詩詞嚟歌頌國家,民族咁.香港呢,就有星光大道!
唔好以為叫介壽公園,就係蔣介石.原來係講一位叫林森 o既愛國人士,佢喺日治期間幫助台灣人,好偉大咁!
呢座係台大醫院精神病院嚟傢,靚到呀!有病都抵啦!
之後我哋去中正紀念堂,中正即係蔣中正,亦即係蔣介石喇!但原來總統府行去中正紀念場只係過兩條馬路,而我哋亦都經過咗.不過,因為佢改咗名叫自由廣場,喺我仲未搞得清之下我哋就走多咗路走去搭捷運.朋友話我哋就因為咁可以睇到中正紀念堂 o既捷運站比其他捷運靚好多呀!
我哋嚟咗台北4日,太陽伯伯每日都好精神,一滴雨都無,呢個係可幸 o既!本來我都想入到去紀念堂入面,望一望蔣介石像,但朋友話太曬太熱,頂唔順,都係走喇!
離開 o既路上都見到好多靚嘢!
右下:呢棵柳樹,好有90年代初嗰啲卡拉OK MTV o既感覺,你想像吓梁雁羚喺度唱像霧像雨又像風!或者再舊啲 o既無線音樂特輯,係鄧麗君嗰啲呀!
右中:台灣好多 cute cute嘢o架!連買魚糧餵魚都可愛過人!
今日 o既重點:永康街,係我哋大拆大食 o既地方!其實我哋去到而家都未食早餐o架,所以永康街係我哋續命 o既神聖之地.途經 Mister Donut,唔食喇!留肚呀!
首先,到鼎泰豐:來半客小籠包,半客蟹粉小籠包,勁好食呀!相比香港真係差太遠喇!仲有佢哋服務真係好好呀!啲姐姐又靚喎!令我哋都不自覺斯文咗丁點!
匆匆咁食左兩餐,有少少飽,所以我哋決定行一陣先再繼續.不過,我哋太早去喇,好多舖頭都未開門做生意,咁唯有閒逛街道啦!呢棟樓好綠化o架,成棟樓都有好多植物,但原來佢地下係做機車維修 (電單車)同埋門鎖服務 ,係有啲無關係,有啲搞笑諷刺!
醫完肚,食飽飽之後,我哋諗住再去多次國父紀念館,睇多次士兵換班.不過,今次可能係揀咗下晝先去,所以好多大陸自由行人士去,佢哋好無禮貌,阻住參觀人士不特止,仲阻住啲士兵.唉!你哋知唔知咩叫尊重呀!當你唱緊國歌 o既時候,我冚住你個咀喇,睇你會唔會打我!相比噚日真係知道乜嘢叫做文明人呀!我唔係歧視你哋啲大陸人,但真係唔抵幫嘛!噚日都有好多遊客,外國人居多,都有幾家香港人家庭,但大家一見到人哋換班,就好肅靜咁睇同埋錄影,完全唔影響佢哋.但今日呢,要啲工作人員一而再,再而三咁叫你哋唔好阻住,我身為中國人都有啲羞呀!結果,換班唔係好睇到,氣就一肚都係,最慘係有少少羞呀!


text:
咁真係唯有等喇!我諗最少要等一個鐘頭!本來可以去附近行下先嘅,但係呢區又唔係商場集中地,冇得話去shopping下至番嚟,而周圍亦都冇乜好行,做緊生意嘅除咗呢間燒肉店,就只有幾個露天停車場同埋前面街角嘅好幾部販賣機!
等呀等,嘩,終於見到有人食完行出嚟喇,之後係個女待應出嚟叫名.叫完一個名,冇反應,再叫一個又冇反應,嘩,一時間所有企喺門口嘅人都好緊張呀,個個都希望自己前面嘅人唔出現,咁自己就可以即刻入座!但係呢個世界邊有咁理想呀,於是我就喺門口嘅矮石膊半坐半踎咁等咗90分鐘,冇錯係個半小時,至終於有得入座.
入到去,好煙呀,除咗燒烤所產生嘅煙同味道之外,仲有吸煙嘅煙味,冇錯呀,呢度係準食煙嘅,不過好彩我坐果個位唔係食風位,如果唔係,好似我對面枱果個女仔咁,坐正喺抽氣前面,於是燒烤嘅煙同抽煙嘅煙都去哂佢果度,我見佢就真係幾慘喇,不過日本女仔就係有呢個能耐,咁嘅環境都仲係笑笑口!俾著港女,走咗喇!
枱面一早已放上燒紅咗嘅炭爐同埋一本中文餐牌,其實佢嘅選擇唔算多.
唔理咁多喇,點菜先.其實喺入門口嘅時候,已經留意到佢果張以中,英,日,韓文寫嘅statement,話佢地有一款牛肉,叫做上雪花肉,一人只可以點一份.嘩,咁矜貴,乜咁巴弊,咁就梗係一人叫一碟先喇,另外又分別叫咗一份上里脊肉同紅里脊,咁至可以比較一下佢嘅上雪花肉有幾咁犀利威!當然我亦都會叫一份牛舌,這是賣飛佛!見佢係咁燒,實好熱氣,於是我又叫咗一份蔬菜,不過燒烤過嘅蔬菜,我諗都應該會好熱氣!不過唔駛驚,飲多幾杯番鬼佬涼茶咪得囉!
因為尐食物係生嘅,所以點完菜,轉個頭已經上枱.果份限住一人一份嘅上雪花牛好似幾好樣喎,略厚切,搵塊嚟燒下先.燒呢尐牛唔可以懶,一定要時不時將佢反轉再反轉,唔係燒老咗就冇人可憐,而佢咁樣限住叫,亦都唔好諗住燒壞咗叫過碟,真係冇得翻轉頭呀!
講下講下,第一塊已經燒好.唔,果然係入口融化,而以¥690呢個價錢計,雖然只得五塊,但係都真係物超所值,性價比極高!其實佢嘅上里脊肉都唔係差,而且價錢只係比上五花肉平¥10,但係佢可以冇限制咁食,就顯得冇咁矜貴囉,燒第一塊時確實有尐失望,但係我即時改變燒法,只用爐邊火嚟燒呢個部位嘅肉,嗱,咁就燒出嫩滑而juicy嘅燒肉嘞,佢確實冇五花肉咁肥美,但係只要俾心機燒,都可以好好味!
跟住梗係要試賣飛佛,阿牛舌喇,又係要比心機慢慢燒,雖然我比較鍾意厚切,但係我用心燒烤,喺佢剛剛熟就離火,效果一樣咁好,爽軟適中,¥890都係抵嘅.
一餐飯落嚟食咗¥6900,係抵食而好味嘅,不過等咗個半鐘但係食咗唔夠9個字就走人,就唔係幾抵,唔係佢限我進食時間,只係佢咁煙,食完仲唔走人;容乜易變煙肉!
唉,真係天光食到天黑呀!


text:
今日係睇BB女既吉日,即係十二朝,我二家姐呢個新嫲嫲只係帶咗十個姨媽姑爹去踐場唧.
咁第一站梗係在酒樓集合最方便啦,我地雖然住得遠,都要跟大隊係銅鑼灣飲茶.今次我地去咗總統戲院側既喜悅.只係十個人,居然叫咗一窩火鴨絲窩米,羅漢齋炒麵,兩碟鳳爪,兩籠菜曲餃,兩碟鯪魚球,兩碟煎蘿蔔糕,叉燒腸,煎腸粉,千層馬拉糕,流沙奶皇包,咸水角,羅漢素餃.我地實在太厲害啦!
食飽飽就出發去青衣啦,我問係咪搭地鐵轉小巴?原來呢個新嫲嫲都唔係好熟路架咋!佢話坐地鐵轉巴士喎.好彩我呢個路盲一早就做定功課,我明明問過住青衣既同事,佢話一係就坐機鐵線去青衣,然後行十分鐘就到.一係就坐地鐵去到葵芳,係B出口坐88B小巴去到總站落車就啱啦.初時我二家姐都唔多信我呢個路盲架,但我話我隔離位都係住呢度架喎,照計佢唔會錯既,唔信你就打電話問呀仔啦.
好彩,大家商量之後,終於都跟我咁去一次.實在好方便,因為我地拎咗d重野,唔想要行咁多路,所以就選擇咗係銅鑼灣坐地鐵,係中環轉荃灣線,一路有位坐到葵芳,出咗站即坐小巴去到青衣,係正門口落車.
呵呵,終於見到今日既主角啦!Hayley,你好嗎?我自然帶咗禮物俾佢啦,除咗之前整果個蛋糕外,仲有衫仔,牛牛印仔同埋利是添.
佢一肚餓就會醒,一食飽又訓過,算係乖B黎.
睇返Hayley老豆細個果陣抱住Bibi既look哩:
散band之後,順便係葵芳行下美食嘉年華.雖然地方唔大,要買既野都買到啦:乖乖,蘋果片,菜脯,朱古力,肉燥,湯河,生麵皇,拉麵,粉絲,黑珍珠花生.
呢只花生好特別,剝開裏面既花生既外皮係黑色既,但都幾貴,成$40磅.我就唔覺得佢有幾好食,但爸爸就話佢好正.


text:
2015年12月24日 星期四
車迷朝聖@奧海城Tomica車展
身為一個超級車迷,今個聖誕又點可以唔帶佢去奧海城朝聖呢,不過之前爸爸日忙夜忙,艾菲實在無信心自己一個帶佢來,終於拖到今個星期日,一覺瞓醒又天陰陰咁,到中午時份仲落出雨,反正去唔到公園不如就go go go啦﹗
一入商場就見到試玩區,其實唔算多人,但都要排兩round先到我哋(1節15分鐘),咁艾菲就同燒腩仔去睇外邊D珍藏Tomica車仔,呢個超級車迷睇到眼定定,呢架話好靚,嗰架又話好靚,仲不停話「我乖你下次買俾我好無?」
終於入到場玩,但佢好唔好彩地夾咗喺兩個瘋狂兄弟中間,燒腩仔手上嘅車成日玩玩吓會忽然畀佢兩兄弟隨手就搶走,而佢哋媽媽係全程一直只顧玩電話完全唔理,見燒腩仔後來都有推開個睇落似有十歲嘅哥哥以示不滿(十歲都仲係咁,艾菲真係唔太接受到囉),佢都仲係繼續撞埋來阻住燒腩仔玩,米高終於忍唔住出聲叫佢讓開,然後佢兩兄弟先叫做收斂一D.
玩完車仔我哋就去咗另一邊睇車仔,燒腩仔一見到呢個咁大嘅show case,係邊嘩嘩聲邊甩開我哋手衝埋去睇,前前後後企咗喺到睇咗唔知有無十五分鐘,瘋狂程度係達至頂級㗎﹗
I'm No.1﹗由於我哋無消費無換到遊戲卷,所以影吓相當玩咗㗎啦﹗嘻...
熊貓車,個個搶住同熊貓影,但呢個小朋友就堅持影車頭.
影得熊貓車當然要影埋薯條車啦﹗
影埋聖誕樹就走啦﹗
點知行返出去見到另一棵由Tomica車仔砌成嘅聖誕樹,又影吓先﹗
之後喺商場入面行吓行吓,竟然畀我哋撞到米高超鐘意嘅Haribo熊仔﹗like完FB再同熊仔影完相仲有兩包糖送返添,今次真係有得玩又有得食啦﹗哈哈...
訂閱: 張貼留言 (Atom)


text:
大家唔好以為前兩日我向公司又有名星睇又剩, 好似好過癮!! 因為嗰兩日只係for staff同熟客買嘅, 所以人唔會好多, 兩日都係大約7-80人啫! 點知尋日開始就街客都上得嚟! 又登曬廣告咁! 嘩! 尋日嚟咗成558人呀! 今日都有4百幾囉!
本來我個位都冇咩好做o家啦, 就好似d電影, 有個人企向馬路中心, 跟住四圍d人快鏡咁行, 覺得自己好似多餘咁! 咁尋日Rita就話, 不如你攞個牌, 去問吓d比緊錢嘅客, 叫佢哋留番d資料, 下次有優惠可以通知番佢哋, 咁我未好似歡樂小姐咁揸住塊板去問人囉! d同事就笑我話, 唔做呀! 唔做問卷調查呀! 我就又追住佢哋玩話, 小姐唔會阻你好耐o家咋咁囉! 哈哈! 都幾好笑! 不過就企到好攰囉!
今日, 佢哋就提議, 哎! 不如Peggy你都著件衫出嚟做人肉公仔啦! 因為佢哋幾個Sales都係咁, 而d客見到又真係會因為咁而買嗰喎! 可能係因為d衫擺向到, 又唔比試, d客都唔知著咗會係咩效果呱! 就係咁, 我就真係著住一套紅色嘅碎花裙, 套番自己條牛仔褲, ee... 原來又真係靚到就咁擺向到喎! 結果全日都好多人讚我, 又讚我著得好睇, 又問我件衫放向邊, 搞到我好似做咗Sales咁, 企咗成日招呼d客, 攰到隻野咁, 大家知啦, 我癱o家嘛, 坐已經好難為我啦! 重講要企, 不過都幾得意嘅!
到收工已經係9:00pm啦! Rita突然話, 好啦! 大家隨便選, 全部1折, 嘩! 我哋即刻全部癲曬囉! 嘻嘻! 原本我都留咗幾件, e+又發癲啦! 條紅色碎花裙本來我自己都唔係好鍾意, 不過今日咁多人讚到咁, 又冇理由唔買啫! 跟住重買咗兩件T, 一條裙同一對鞋添!
之後, 我約咗Hedy佢哋飲嘢! 佢二話不說就開咗我個袋, 攞曬d衫出嚟睇! 重揸住一條裙話好鍾意, 一定要買, 我都話叫佢上嚟睇o家啦! 佢又話驚控制唔到自己又剩, 跟住重話要我賣比佢! 小名又話鍾意對波鞋, 結果我未打番公司問, 重有冇貨叫佢哋幫我留起囉! 真係哎! 唉! 不過都冇乜心機玩, 事關我真係好攰呀!


text:
其實前兩個禮拜先去完「樹記」買嘢,不過因為當時係返工前去買,所以買唔到要放雪櫃嘅嘢,你知啦,啲黃豆製品好易變㗎嘛,萬一中途變壞的話,真係得個拎字,而且佢哋賣嘅嘢都唔平㗎嘛!咁啱今日早收工,趕喺收舖之前去買嘢,放入保溫袋度,跟住就可以即刻拎返屋企喇!
點解咁夜臨收舖先去買嘢都仲係要排隊㗎!?其實好耐之前媽咪已經去開呢度買豆製品,因為出名好食,但係嗰陣應該唔使點排隊,最多都係等兩,三個度,自從蘇施黃喺電視節目度介紹過之後,就攪到好多人都識去買嘢,之後就開始大排長龍,舖頭仲要專登擺放圍欄俾人有秩序咁排隊,免得影響左右隔離舖做生意!
上兩個禮拜去先慘呀,晏晝十二點零一點去到,見到條隊十個人都無,以為好開心啦,點鬼知個太陽曬到正條隊,跟住啲職員又唔會快手快腳做嘢,反正都唔憂做,做得慢你哋都會照排隊買㗎喇,所以雖然得幾個人,但都企喺度曬足差唔多半粒鐘,熱到成身汗,真係黐哂線!!之前農曆新年仲勁,可能因為好多人會買嘢煮齋啦,排咗半個鐘至九個字,條龍都無乜點郁過,由街頭排到街尾咁滯,真係人都癲,你估真係唔使錢咩!!最後都係無買到任何嘢就走人,因為要趕住返工!
早幾日見到 blog 友輕營媽媽又去「樹記」買嘢,話買咗差唔多 $70嘢,
話自己係咪傻咗,老實講,查實「樹記」賣啲嘢唔平㗎,閒閒哋
都過百蚊啦!不過佢哋出品嘅嘢豆香味真係好香濃,
Ernest 媽咪食過我買俾佢嘅枝竹都大讚,
食完都搭我再買.
今次主要係買新鮮豆製品,包括鮮腐皮,
放喺冰格度保存,隨時解凍嚟煮麵,
食齋日就最啱!
仲有兩條素雞,一條係買俾 Ernest 媽咪嘅,
另一條過兩日我就會整咗佢,
到時再同大家分享.
一場嚟到,反正都排咗隊一陣子,當然
唔少得買埋超香豆味嘅枝竹啦!
若果大家行經過舖頭,見到又無乜人排隊的話,就點都要買番一,
兩樣嘢喇,如果唔係都對唔住自己,因為唔使排隊買嘢
已經係賺咗㗎喇,哇咔咔咔咔 ~ ~ ~ ~ 其實好多人
都係買到左一抽,右一抽,係我排一輪隊
都只係買咁少嘢咋!


text:
小ti今日有好多收穫呀!
一早ti爸同mami就過番去ti婆度接titi
我地就去左好耐冇去過既青衣城行街街 哇 青衣都好多人呀
飲茶都等半個鐘 飲完茶就同titi出去青衣海濱長廊行下
好舒服呀 d海風吹過黎 個人都醒晒
titi第一次到青衣 笑下啦
去完青衣 titi就多左一個新寵 就係Mr elmo啦
mami一見到Mr elmo就知道佢同titi可以做到好朋友
因為Mr elmo趴喺度既pose好吸引baby架 (同一個eye-level) mami諗都唔諗就買左啦
結果真係冇估錯 返到屋企 擺佢喺titi隔籬 titi就係咁望住佢講野 (係不停講野)
食完dinner返去 titi同佢既 "關係" 已經可以進化到去摸鼻 摸嘴嘴啦!
mami同ti爸見到咁 好好好安慰呀
因為未見過titi過左食奶奶時間都唔記得呀 (平時過鐘未有得食就大喊)
Mr elmo......談家靠晒你啦 好好照顧小姐呀!
摸下先啦
慢慢傾啦 mami唔阻你地二人世界
你睇 mr elmo個樣幾世界仔 好似哄緊小ti咁 哈哈
mami今日買野買得好開心呀
因為......幫titi買到條好靚既裙裙 有幾靚 喺Part II見啦!


text:
食完一個熱辣辣嘅早餐 好溫暖啊
大家都充滿力量喇 可以出發去滑雪!
媽咪本來都想滑雪架 但為左take care我 所以佢今次唔滑雪lu
我同baba 聰少 仲有yeee四個人去滑
好彩媽咪冇滑埋一份咋 冇左媽咪就冇人影相同video
仲會搞到baba分心照顧我而滑得唔盡興tim
好喇 我地let's go!
哇 今日都好多人滑雪喎
仲有好多滑雪隊伍為比賽練習呢
呢個滑雪場hard sell係全韓國最新最靚架
咁又真係幾靚嘅 雪量多 加埋歐陸風格嘅設計 very good
扣好入場pass 再去度腳 之後攞埋滑雪用具
沿路都非常輕鬆 我一d都唔緊張
反而媽咪好緊張...
滑雪用具攞左 去度埋腳先
哈哈 我一邊度腳一邊忍住笑 好痕呀
Michael哥哥度出嚟我著最細嘅size
度好晒喇 個個都攞住自己嘅SIZE去換鞋lu
排到我喇 好緊張啊
我第一次租滑雪鞋呢 媽咪話對鞋好重架
登登登登 我第一對ski boots呀 好型女 hehe
大家都未滑先興奮 作晒狀咁
我個pose係唔係得過yeee先?
醒目baba 醒目Ti Ti
之後影埋大家嘅chok chok look
好喇 真係要出發喇
大家都鎖好d野先
Don Don同唔同我去滑雪呀?
好喇 要跟靚仔韓國教練去學滑雪喇
見唔見到佢呀? 藍色褲白色jacket嗰位呢
教練搵緊人 我地又繼續chok先 hehe
講喇講喇 Rick哥哥做左個briefing先
我有比心機聽呀 有咩要留意嘅
媽媽仲緊張過我 話晒第一次滑雪嘛 真係好緊張
攞埋吊車證 可以出發實習實習喇


text:
絕對唔會太早起身, 都係8點左右, 食埋旅館提供o既早餐大約九點先至出發.
今日全日行程都係使用包車, 真係非常方便, 而且司機先生仲不時同我地影合照.
第一站係新社o既薰衣草森林
薰衣草森林係"連鎖店"o黎咖, 除左台中新社店, 仲有新竹尖石店同埋苗栗明德店,
以下係台中新社店o既地圖:-
(data source from http://www.lavendercottage.com.tw)
之前一晚都仲落雨, 我地今次好好彩, 日間冇落雨仲出太陽o添~
枱面上有免費蚊怕水提供, 好貼心哦~
一入場就見到o既"香草舖子", 售賣薰衣草同埋其他香草製品, 包括手工皂, handcream, 茶葉等...
沿路直上會首先見到"淨身儀式"
跟住會見到咖啡館, 去到分岔口我地選擇先往香草house果邊行
香草HOUSE 周圍都有好多花花草草, 成個氣氛都好RELAX~
日頭咁曬, 小齊都話要戴太陽眼鏡
小齊而家大個女左, 影相時除左笑仲會擺下POSE~
KAWAII ~
香草HOUSE裡面有明說明關於薰衣草森林o既創辦人o既故事~
每個香草箱都會有唔同香草味
寫左好多關於香草o既知識~
有個display 寢區同廚房
敗家媽媽覺得薰衣草森林個feel有d似北海道富田農場, 大家賣o既product 亦都有d似, 都係咁有機feel~
有興趣到薰衣草森林o既朋友留意喇, 入場門票200台幣o係園內舖頭買野係可以抵折咖,
平日抵200蚊(變相入場就免費), 假日都可以抵100蚊~
我地去果日係平日, 所以就全數抵折, 婆婆同敗家媽媽都買左茶葉同埋香草番梘~
行完香草house之後就去左分岔路o既另一邊
另一邊有旋轉木馬o添喎, 真係夠夢幻, 我地問小齊玩唔玩佢居然話唔玩...
睇o黎佢覺得另一樣o野更吸引...
咪就係雪糕囉, 號稱自家制o既薰衣草雪糕同埋薄荷朱古力雪糕,
敗家媽媽只係食到番梘味, 難得肥齊居然食晒!!! 真不愧係肥齊, 咩零食都殺!!!
行左咁耐, 成個公園o既主角呢 ??
答案係: 冇, 又係唔啱時候~
呢個本來係薰衣草田, 不過你見唔見到有薰衣草?!
行完薰衣草森林之後都差唔多係食飯時間, 我地請司機先生介紹我地去d 特色食肆,
於是佢帶左我地去"菇菇部屋" gugu-house.emmm.tw
之前都聽聞過新社盛產香菇, 我地坐車沿路都見到唔少"香菇社", "百菇莊"之類o既"菇菇生態園",
今次司機先生介紹呢間據佢所謂係比較好食~
司機先生介紹我地試"地方特色風味餐" - 盛惠1500 台幣
司機先生仲幫我地同店家安排轉左部份項目, 多數係推介食品


text:
"為慶祝服務推出一周年,
香港博客來會員喺本月底前購買五件或以上貨品即可免運費直送到港."
我冇收人錢咖, 之但係覺得呢個優惠都唔錯,
就推介一下比一樣愛買台灣書o既媽媽
我次次去台灣都會買 d 繪本比小齊睇,
好處係用台幣訂價會比o係香港買平d,
但壞處係自己拎行李返香港重到死死下 ~ ~
今次有呢個免運費o既 promotion 又可以送去指定o既7仔,
真係唔錯哦! 只要買夠5本就可以免運費喇!
每單最多10本, 但單數(好似)無限的...
我今次都買左幾本台灣繪本,
有d係因為小齊睇過同作者作品都覺得唔錯,
有d 係因為香港圖書館冇而又想買比小齊睇
這是蘋果嗎?也許是喔 呢D日本作者o既繪本香港圖書館上得比較少同慢,
想睇的話都係要自己買
有幾位日本繪本作家o既翻譯本係小齊比較喜愛 (我自己都覺得唔錯):-
因為小齊喜歡睇都買左幾本, 圖書館有果d就會去借
只係睇左簡介就覺得要買比小齊睇,
有好多o係身邊發生o既世界大事有時都唔知點話比小齊聽(好似日本311地震),
多得有咁多唔同o既繪本童書,
等我可以形象化咁解釋比小齊聽
上廁所 買呢本係因為我o係香港買左下面果本"記事情"
雖然兩本書o既風格好唔同,
團圓係感動, 記事情係有d 幽默o既歷史知識書,
但兩本都係好書!
可惜無現貨今次就買唔到喇
小健的蔬菜(二版)呢本雖然香港圖書館有, 不過我覺得可以作為我屋企o既"實用繪本"
(實用o既在於可用o黎儆戒下屋企果位唔願刷牙o既小朋友)
屋企位小朋友都有d 偏食, 又係時候拎d 實用繪本o黎教育下佢
烏鴉點心店 係因為之前買左烏鴉蔬果行反應唔錯, 今次買埋
今次買左 7本書, 加埋今日買有額外95折,
折實NT$ 1558 (約 HKD 400)
平均每本60蚊唔駛, 係香港書店 6-7 折時先做到o既價錢!
有興趣都快d 去睇睇, 唔止童書, 其他書都有優惠咖!


text:
係米睇唔到寫嘜,等我舖屎出黎過你地睇!
奶茶:
近幾年嘅哈佬喂都變得為一個特別日子,四年前嘅今日,晚上八點半,第一次同你係大埔中心麥當當門口SAY哈佬,短短五分鐘,已經張大家嘅生活完全改變!還記得第一次同時亦係我倆唯一一次偷偷搭上巴士回家!所有當晚發生嘅事,好像發生係禽晚一樣!
不知不覺間,你同我一起生活已經四年,突然間時間好似過得好快!所以一定要與時間競賽!還記得係上年回家三週年,幫你整左個VIEDO,希望年年都會幫你整!過去一年,我相信同希望你會過得開心,因為有無數嘅第一次發生!好彩有相機,全部記低係快門之下!
今年影左好多相,多到打爆一個HARD DISK!所以可以有好多靚相可以選擇!點樣先至係一張靚相,構圖是否精致,有無主題,景深怎樣,光圈用得準確,白色平衡無問題,暴光補償正確,ISO太高有雜訊等等,全部都唔係我考慮範圍,因為我自己都唔識!在於我見到你在快門下列咀在笑,眼睛也在笑,就是一張我覺得世上最正最完美嘅相!
呢個VIDEO到,係過去一年影嘅靚相,由於張數有限,唔能夠全部放入去,真可惜!
最後希望你身體健康,快快樂樂!記住"你要快樂"係你黎呢個世界唯一嘅真正目的!
茶包
隨BLOG附送上年三週年個VIDEO


text:
朋友話想一齊食韓式炸雞
但我諗大家都知係香港最出名果幾間排隊排到點
(聽聞而家熱潮過左冇咁多人啦
結果我地兩個去到一間位於佐敦……
我諗都算係新開既小店一嚐滋味XDDD(兩三個月?)
環境幾夠燈光,睇menu同影相都方便好多
餐廳內牆壁貼滿韓國相關既海報剪報等,一睇就知係韓國菜啦xd
同埋佢地有幾部掛牆電視係播緊韓國節目,配合番個主題
衛生程度都令人滿意,冇垃圾又唔會周圍黏笠笠
前菜佢應該係隨機執三款既,事關隔離枱食既同我地既有別
泡菜味道偏向溫和,辣味唔算好重,酸度都係一般,唔會太刺激
魚糕香腸味道真心冇咩特別好講,但呢款又唔係度度都有既前菜
感覺好似食緊韓國既路邊攤咁,幾得意
南瓜係鹹既:^),本身係軟稔清甜,但入口係會食到鹹味先
海鮮煎餅 $98+10%
睇煎餅份量係香港韓國菜黎講都算係食得過
材料中,海鮮通常都係我地熟悉既魷魚鬚啦,以及有蔥段辣椒
賣相幾吸引,起碼淨睇樣會覺得佢用料算大方
煎餅外層略帶脆,金黃色仲有輕輕焦香
餅心有少少軟糯感,但唔會係粉漿粉糊果種未熟或過濕既感覺:^0!
食落真係有蔥香既,完全冇腥味同雪藏味
點下加左芝麻既豉油食又幾香口既:^)
酸辣炸雞 $158+10%
呢個份量又係算抵食既,炸雞之外仲有醃蘿蔔同沙律
咁主角係炸雞呀嘛,梗係試左佢先既
外皮裹得均勻,厚薄亦適中,而且係冇咩油膩感
可惜的是外皮未夠香脆,感覺似係俾醬汁包住,稍為濕潤了
雞肉唔會太乾,冇腥味雪味,算係多肉少骨,易食易入口
醬汁稠度剛好,辣度其實不算高,幾惹味一路食都唔會好滯
醃蘿蔔算爽脆,味道都係偏溫和,食炸雞食到膩可以用黎清下味蕾
沙律既菜夠爽,感覺算係新鮮,醬料用量都得宜,剛好夠拌勻食
酸辣豬直腸 $128+10%
自從係韓國大邱,朋友帶我去烤腸街食左我人生第一次既豬腸後
真係念念不忘呀xddd
平時見開都係街邊檔港式既,但都係想食番烤腸,帶有焦香味果種感覺
所以就算食左好多野,都係要點番黎過下口癮
上桌係鐵板的樣子,夠熱夠保溫(Y)
酸辣味好自然,仲要唔係落一大堆醬調味,唔會漿口真係好好多
豬腸首先係冇異味既XDDD,入口彈牙帶點爽脆
中間既脂肪帶係熱力底下更為香口惹味,肥?食左先啦,點可以錯過?
食豬腸食到覺得膩就可以食下旁邊既雜菜
清新爽口鮮甜,仲要保留到少少水分唔會太過乾
其實我本身唔中意芝麻葉既味,但去旅行果陣食得多
談不上喜歡,而係覺得食比較易膩滯既菜式時同食,加添一份清香之餘又可以減低膩度
服務又不得不提
當晚我地去到係坐左係兩枱中間
但我地兩個大食仔又點得多野放唔哂
最後一旁既客人離開左,店員清潔完,竟然主動過黎幫我地拍埋張枱有多d空間
雖然當時我地已經係清到得番一道菜,但咁貼心主動服務又豈可不讚?
由頭到尾個印象都係唔錯既,對我地同其他食客亦冇黑面,惡言或催促情況
結賬離開時,負責人同店員都好好禮貌咁送客,表現令人滿意(Y)


text:
Ka Po ChanShared publicly -
Translate
♥ 2014 泰 . 偽"Grad Trip" 曼谷熱辣辣之旅 . Day 1 ♥
唔經唔覺已經冇打blog兩個月啦 依兩個月時間過得真係好快好快 溫習,考試,考完試,去旅行,搵工,返工 冇錯 好感恩send左10份cv就可以搵到工 send左10份cv, 好快收到第1個電話 第2日就interview 同日下午仲收到offer添 接下來既星期一已經第一日返工 so far, 返左一個禮拜工都幾鍾意幾有成功感 其實唔係窮到lon 我都仲想享受多一陣暑假 但換個角度諗 我比別人快一步找到工作 係會安心d 同埋可以實行我的草錢計劃啦 接受左offer之後,都仲收到3個電話叫我interview ...
唔經唔覺已經冇打blog兩個月啦 依兩個月時間過得真係好快好快 溫習,考試,考完試,去旅行,搵工,返工 冇錯 好感恩send左10份cv就可以搵到工 send左10份cv, 好快收到第1個電話 第2日就interview 同日下午仲收到offer添 接下來既星期一已經第一日返工 so far, 返左一個禮拜工都幾鍾意幾有成功感 其實唔係窮到lon 我都仲想享受多一陣暑假 但換個角度諗 我比別人快一步找到工作 係會安心d 同埋可以實行我的草錢計劃啦 接受左offer之後,都仲收到3個電話叫我interview ...
唔經唔覺已經冇打blog兩個月啦 依兩個月時間過得真係好快好快 溫習,考試,考完試,去旅行,搵工,返工 冇錯 好感恩send左10份cv就可以搵到工 send左10份cv, 好快收到第1個電話 第2日就interview 同日下午仲收到offer添 接下來既星期一已經第一日返工 so far, 返左一個禮拜工都幾鍾意幾有成功感 其實唔係窮到lon 我都仲想享受多一陣暑假 但換個角度諗 我比別人快一步找到工作 係會安心d 同...
1
Add a comment...


text:
相
想搵呢個詞嘅第啲意思,睇下(相 (搞清楚)).
相係一個圖像嘅載體.圖像由一個感光嘅平面,通過化學或者電子線路嘅方法,記錄落嚟.化學記錄方法一般係菲林,電子方法就係 CCD 或 CMOS 晶片.
九成九嘅相係用相機影嘅.相機通過鏡頭聚焦可見波長嘅光線,造成一個人眼睇到嘅影像,射落感光面上面,感光面記錄低個影像.呢個過程叫影相或攝影.
電影普遍被認為係一連串嘅相.
史[編輯]
法國發明家瑟夫尼埃普斯(Joseph Nicéphore Niépce)喺1826年發明第一張(黑白)相.佢用咗翰海因里希舒爾茨(Johann Heinrich Schultz)喺1724年嘅發現:銀加白堊(chalk)混合物曝光會變黑.涅普斯同路易斯(Niépce and Louis Daguerre)改善咗呢個方法,喺曝光之前,先將碘蒸汽加入銀混合物,曝光之後,用水銀煙嚟灴,潛在形象形成,再用鹽水洗,咁就定形.呢啲方法就係有名嘅達蓋爾攝影法(daguerreotype).
達蓋爾攝影法有佢嘅問題:特別易爛,淨係得正片,冇得復印.發明者着手改善,搵實際嘅方法.1848年涅普斯短時間之後引進幾個方法.膠型濕玻璃板底片加蛋白相紙(Collodion-based wet-glass plate negatives with prints made on albumen paper)用咗一輪.1871年,明膠方法(gelatin process)出台.明膠方法慢慢成為主流,到今時今日,黑白相都係用緊呢個方法,唔同嘅係以前用玻璃,而家用屈得嘅膠菲林.


text:
芝士腸
勝瓜少雲耳
香草燒汁琵琶鴨 @ 一田
芒果
甜橙
( 1-jun-2012 fri )
yoyoyo happy friday 喇 超級開心丫 ~
早餐食菠蘿包餐 好似無咁悶咁 哈哈 ~
本來想買嘢番菇場食 不過 8 卦又無帶飯 所以一齊出去食酸辣米線喇 ~
次次晏晝食米線都覺得有 d 滯 真係好奇怪囉 ~
里奧大人上咗大陸 所以我又番媽咪屋企食飯 不過無話比媽咪知 因為我諗住放工去一田買零食再買現成食物做餸 好感恩可以買到隻香草醬燒琵琶鴨做餸 行下買下又買咗兩大袋 想再買又無手拎 同埋都 6 點半 所以都搭車番媽咪屋企 lu ~
邪到爆 一早同家姐講話同佢一齊入番屋企嚇媽咪 不過我一出巴士站已經有車 所以家姐叫我番媽咪屋企先 但估唔到居然塞車 所以真係承我貴言 同埋家姐一齊上媽咪屋企啦 ~
媽咪見到我好驚訝咁 之後 "呀" 咗一聲 原來係叫工人即刻斟杯羅漢果山渣比我飲 嚇得我丫 之後又話點解番黎唔出聲 我話唔知里奧大人係咪好夜番 有時又可能 8 點番到香港 所以我唔想又話黎又話唔黎 預備哂餸無人食真係唔係咁好嘛 ~
坐到 8 點 45 分就同家姐一齊走喇 家姐話尋晚見到麥記廣告大薯條買一送一 所以好想食 咁我就留肚陪佢一齊食薯條啦 新鮮熱辣真係好鬼正 不過食到一半已經覺得好飽好飽 ~
食完上黎我屋企坐下 睇下雜誌 睇下魚仔 差唔多 10 點半先走 里奧大人就 10 點 45 分番到黎 又係食麥記餐 oh 早 d 出聲嘛 留番 d 薯條比佢食咪唔駛買餐囉 ~


text:
超級馬利奧樂園3 華利奧樂園
超級馬利奧樂園3 華利奧樂園(日文:スーパーマリオランド3 ワリオランド;英文:Wario Land: Super Mario Land 3)係任天堂1994年1月21號喺Game Boy出嘅超級馬利奧樂園系列作品.
佢係第一隻由華利奧做主角嘅遊戲,亦係Captain Syrup(キャプテン・シロップ)同佢嘅馬仔Brown Sugar Pirates首次出場嘅遊戲.
雖然係叫「超級馬利奧樂園3」,但係馬利奧喺呢隻遊戲絕少出現.
簡介[編輯]
華利奧樂園嘅故事係超級馬利奧樂園2:六個金幣(華利奧係呢隻遊戲嘅最後大佬)嘅延續.同之前嘅超級孖寶兄弟系列作品唔同,遊戲冇公主要救,而目的係令華利奧搵到越多嘅錢去買城堡,令馬利奧妒忌.另外華利奧亦可以儲「心」,儲到咁上下就可以獎隻.
成隻遊戲有40關(包埋隱藏嗰啲).其中多個關有隱藏嘅寶箱,而嗰啲地方要用到鎖匙先至入到去.每個寶箱都有唔同嘅寶物,而寶物亦有唔同價值.
玩[編輯]
華利奧嘅行動方式同馬利奧有唔同,其中之一係佢就噉掂啲敵人自己都唔會有事(掂到佢哋啲武器除外),而佢踩到敵人之後,重可以將佢哋拎起當武器用.
如果佢有10個或以上嘅錢,華利奧可以攞出一個值10個錢嘅銀仔,去開終點大門,開Check point又或者當武器用.佢掟出去嘅銀仔係可以收返.
華利奧可以攞一啲帽嚟同自己升級.噴射帽令佢可以喺個天飛一段距離,走得快啲,亦可以喺水入面用衝撞;火龍帽令佢可以噴火攻擊,就算落咗水都出到;牛角帽令佢更加大力,可以衝撞多一段距離,吊喺天花板同埋出重磧.另外,華利奧亦可以攞星星令自己變成無敵一段時間.
如果華利奧中招,就會縮細,冇帽戴同埋冇得出衝撞.喺縮細咗嘅情況下再中招就會死同埋跌晒喺嗰關搵到嘅錢.


text:
玩即興一向好少玩即興﹐因為booking 一向密密麻麻﹐大事如大佬生日幾個月前就度定期﹐因為有好多東西要預備﹐落單訂貨都要就船期.如無意外﹐所有事情﹐一言為定﹐最恨改期.再加上唔係住香港或NYC﹐ 要即興地話出街就出街根本好難﹐就算我得大家都唔會同我癲.但係如果有朋自DC 來當然不同.五點幾﹐收到Tiger 電話﹐話同一班匹茲堡之友係476, 想一齊食飯.嘩﹐想唔到大家係SF 見過不到兩個月又再見.立刻同K先生講聲﹐會同你個friend 食飯呀﹐聽K先生話帶了STO (我想send 相俾你呀﹐證明我地有見﹐IM 你又唔覆).去火車頭﹐叫了好多平時難得一食既酸菜湯﹐羊煲﹐魚煲﹐唔錯.一次生兩次熟﹐估唔到其中一位弟兄話係Pitt 見過﹐但係我又唔記得.大家有傾有講﹐又有M2玩﹐超正.個夥記主動幫我地影相﹐重無手震﹐真係難得.更加難得係夥記哥哥們超友善﹐都係全靠Tiger 夠好人﹐夠親和.好開心﹐兩個月不見﹐再見又俾人話瘦左.重有你地因緣際會食到軟糖﹐好彩無講係咩你地都食得出係咩味.係呀﹐連呢樣野都可以自己整架.同埋我好想認識係Pitt 既CS PhD 短褲蛋糕奇人﹐如果有機會去做下訪問交流﹐一定超正.
Tiger 同亞Jac 一樣﹐係地位超然﹐菜氏三兄妹都熟﹐淵源甚深既老死﹐所以飛車出去一會都要.但係係呢度你都爭俾錢﹐真係俾你激死.好希望你既project extend, 菜氏一家會落去談你﹐順便睇下亞嫂.Summer 啦﹐大佬﹐無得話忙架啦.